Mieehey loiybakee ? - Episode: 8 – adduLIVE\nމިއީހޭ ލޯތްބަކީ؟ ( އަށްވަނަ ބައި)\n1 Sep 16, 2019, 18:39 ޝައިން\nދުވަސްކޮޅެއްފަހުން ޒީޝާންގެ ކޯސްވެސް ފެށިއްޖެއެވެ. ފުރަތަމަކޮޅު އޭނާ ކުލާހަށް ދިޔައީ ދާހިތަކުން ނޫނެވެ. އާބަޔަކާ ކުރިމަތިލައި އާކަންތައް ތަކެއް ތަޖުރިބާކުރަން ޖެހޭތީއެވެ. ކުލާހުގައި ތިބީ ގިނައިން އޭނާއަށް އާމޫނުތަކަކަށް ވީނަމަވެސް، ކުރިންދެކެފަރިތަ ކުދިންވެސް ތިއްބެވެ. އޭނާއާ އެއްދުވަސްވަރެއްގައި ސުކޫލު ނިންމި ދެތިން ކުއްޖަކުވެސް އުޅެއެވެ. ހުރިހާކުދިންނަކީވެސް ގާތްގަނޑަކަށް އޭނާއާ ދާދި އެއްއުމުރުގެ ކުދިންކަމަށްވީތީ އެމީހުނާ އެކުވެރިވާކަށް ގިނަދުވަހެއްވެސް ނުނެގިއެވެ. ދެޖިންސްގެ ކުދިން އެކުގައި ދިޔަނަމަވެސް، އޭނާ ބަލަނީ ވީހާވެސް ބޮޑަށް ފިރިހެންކުދިންނާ ދުރުގައި އުޅެވޭތޯއެވެ. ލާނެތް ކުއްޖަކު އޭނާއާ ސަމާސާއެއްކުރި ނަމަވެސް އޭނާ ހަމައެކަނި ހިނިތުންވުމަކުން ފުއްދާލަނީއެވެ.\nކުލާސްފެށުމުގެ ހަފްތާއެއްހައި ދުވަސްކުރިން ޒީޝާން ސައިކަލު ދުއްވުމުގެ ލައިސަންސް ނެގިއެވެ. އޭނާގެ ބައްޕަ އޭނާއަށް ސްކޫޓީއެއް ހޯދާފައި ހުންނަތާވެސް ގާތްގަނޑަކަށް އަހަރުވީއެވެ. އޭނާއަށް ކުރިންވެސް ސައިކަލު ދުއްވަން އެނގުނު ނަމަވެސް، އޭނާއަކީ އާއްމުކޮށް ބޭރަށް ގޮސްއުޅޭ ކުއްޖަކަށް ނުވާތީ ލައިސެންސް ނެގުންވެސް މާ މުހިއްމުކަމަކަށް ނުވީއެވެ. ނަމަވެސް މިހާރު އޭގެ ބޭނުންވެސް ޖެހުނީއެވެ. ދެރެއަކު ޒައިކްވެސް އޭނާ ގެންގޮސްދޭން އުޅުމުންވެސް އޭނާ އެކަމުން މަނާވެގަތެވެ. އެހެންކަމުން ޒައިކްވެސް ފަހުން ނާހައެވެ. އެހެންނަމަވެސް ކޯސްދާގޮތާބެހޭގޮތުން ސުވާލުކޮށްލާ ހަދައެވެ. ކޯހަށްދާން ފެށުމުން ޒީޝާން ހުންނަނީ ވަރަށް ހަމަޖެހިފައެވެ. އެހެންކަމުން ޒައިކްވެސް ހުންނަނީ ހިތްހަމަޖެހިފައެވެ.\nދުނިޔެއިން ދުވަހެއް އުމުރުން ދުވަހެއް ވޭތުވެގެން ދެއެވެ. ޒީޝާންއާއި ޒައިކްގެ ކައިވެންޏަށް ހަތަރުމަސް ވެއްޖެއެވެ. ނަމަވެސް އެދެމެދުގައި އަދިވެސްވަނީ ބީރައްޓެހި ކަމެވެ. ކޮންމެވެސް ވަރަކަށް ދެމީހުންގެ މެދުގައި ވާހަކަ ދެކެވުނު ނަމަވެސް، ދެމަފިރިއެއްގެ މެދުގައި ހިނގާނެ ފަދަ އެއްވެސް މުއާމަލާތެއް ނުހިނގައެވެ. ޒީޝާން ނުރުހުންވެދާނެތީ އެފަދަ މުއާމަލާތެއް ކުރާކަށްވެސް ޒައިކްއަކަށް ނުކެރެއެވެ. ބަހަނާއެއް ދައްކައިގެން ޒީޝާންގެ އަތުގައި ހިފާލިޔަސް އެއަށްވުރެ އަވަހަށް އަތްދަމައިގެންފައި އޭނާގެ ކުރިމަތިން ފިލައެވެ. ބައެއްފަހަރު ޒައިކްގެ އަމަލުތައް ހުންނަގޮތުން ޒީޝާންގެ ހިތުގައި ނުތަނަވަސްކަން އިތުރުވަމުން ދިޔައެވެ. އެއްގެއެއްގައި އަމުދުން އެއްކޮޓަރިއެއްގައި އުޅެންޖެހިފައިވާއިރު ޒައިކްއާ ފިލައިގެންވެސް އުމުރު ދުވަހު އުޅޭނީ ކިހިނެއް ހެއްޔެވެ؟\nއެގޮތުގައި ދުވަސްތައް ހޭދަވަމުން ގޮސް ކޯހުގެ ފުރަތަމަ ދެ މޮޑިއުލްނިމިއްޖެއެވެ. މިރެއަކީ، ބަންދު ދެދުވަހަފަށްފަހު އާމޮޑިއުލް އެއް ކިޔަވަން ފެށޭ ރެއެވެ. އެހެންކަމުން ޒީޝާން މިރެއަށް ރަނގަޅަށް ތައްޔާރުވިއެވެ. އަދި ގަޑިޖެހުމުގެ ފަނަރަ މިނެޓްކުރިން އޭނާ ގެއިން ނުކުތެވެ. އޭނާއަށް ދެވުނުއިރު އޭނާގެ އެކުވެރިންގެ ތެރެއިން ފައިހާއާއި އަރީޝާވެސް ތިއްބެވެ.\n" ހާދަ އަވަހަކަށް މިރޭއައީ" އެކުދިން ފެނުމުން ޒީޝާން ބުނެލިއެވެ.\n" އަންނަން ވާނެއްނު….މިރޭ އަންނަނީ އާމީހެކޯ ކިޔަވައިދޭން…ނޭނގެ ވިއްޔަ ކިހާވަރެއްގެ މީހެއްކަންވެސް….އެހެންވީމަ ގަޑިނުޖެހިވޭތޯ ބަލަންވާނެއްނު" ފައިހާ ބުންޏެވެ.\n" ކޮންމެ މީހަކު ކިޔަވައިދިނަސް ދިވެހިބަހުން ކިޔައިވައިދެންޏާ މަށަށް އެންމެ ރަނގަޅު…އެހެންނޫނީ މަވާނީ ފެއިލް…." ޒީޝާން އޭނަގެ ވިސްނުން ހާމަކުރިއެވެ.\n" ޒީހަމަ އެހާ ފޫހިވޭތަ އިނގިރޭސި ބަސްދެކެ…ދެން ސުކޫލުގަ އުޅުއިރު އިނގިރޭސި ގަޑީގަ ހެދީ ކިހިނެއް؟.." އެހެން ކުއްޖަކު ސުވާލުކޮށްލިއެވެ.\n" އަސްލު ގްރޭޑް އަށަކާ ހަމައަށް ކިޔެވިން ހަމަ ރަނގަޅަށް….ނުވަޔަކަށް ދިޔަފަހުން އައިމީހެއްގެ ސަބަބުން ފޫހިވީ…ވަރަށް ހަރުކަށި މީހާގަނޑެއް އެއީ…ގިނަ ދުވަސް ދުވަހު އަހަރެން ހުންނާނި ގަޑި ނިމެންދެން ފާޚާނާގަ…ނޫނީ ކުލާހުގަ އިނަސް ނިދޭނެ" އިނގިރޭސި މުދައްރިސް މަތިން ހަނދާންވެފައި ފޫހިރާގަކަށް ޒީޝާން ބުންޏެވެ.\n" އަނެއްކާ އެއްކަލަ ތޯމަސް ސަރ ގެ ވާހަކަތަ ތިދައްކަނީ؟…އެއީ ވަރަށް ފޫހިމީހެއް….މަވެސް ހާދަ ފޫހިވެޔޭ އެމީހާދެކެ.." އަރީޝާ ބުނެލިއެވެ.\n" އޭނަ އަދިވެސް އެބައުޅޭތަ؟…މަހީކުރީ މިހާރު އޭނަ ފޮނުވާލީކަމަށް….އޭރު އެކަހަލަ ވާހަކައެއް ދެއްކީމަ މިހެން މިބުނީ…." ޒީޝާން އެހިއެވެ.\n" ހޫމް…އޭނަ އެބައުޅޭ….އެއީ ޕްރިންސިޕަލަށް ބަލަދުއަރާ މީހެއްވީމަ ކަންނޭނގެ ކުދިން އެވަރަށް މައްސަލަ ޖައްސާއިރުވެސް ފޮނުވާނުލަން އެބަހައްޓަނީ" ފޫހިވެފައި ފައިހާ ބުނެލި ޖުމްލައިން ބޭއިޚްތިޔާރުގައި ޒީޝާންއަށް ހެވުނެވެ.\n" ޒީކޮންއިރަކުތަ އޯލެވެލް ހެދީ؟…" އަރީޝާ އެހިއެވެ.\n" ދެހާސް ސޯޅާގަ…." ޒީޝާން ޖަވާބުދިނެވެ.\n" ފައިގެ ދޮންތަމެންނާއެކުދޯ…އެނގޭތަ ނައިފާ؟…" ފައިހާ އެހިއެވެ.\n" އާނ..އެނގޭ…ކުލާސްމޭޓެއް އެއީ…." ޒީޝާން ޖަވާބުދިނެވެ.\nދެން އެކުދިންގެ މެދުގައި ކުރިޔަށް ދިޔައީ ސުކޫލުގައި އުޅުނުއިރު ހިނގާފައިހުރި އެކިއެކި ހާދިސާތަކުގެ ވާހަކައެވެ. ދޭތެރެ ދޭތެރެއިން ޒައިކްގެ ނަންވެސް އާދެއެވެ. ޒައިކްގެ ދެކެ އެކުދިން ޖެހިލުންވާވަރާއި އޭނާއާ ފިލަން ބައެއްފަހަރު އެކުދިން ކޮށްފައިހުރި މޮޔަކަންކަން ކިޔައިދިނުމުން ޒީޝާންއަށް ހެވެއެވެ. އެމީހުން ޒައިކްގެ ވާހަކަ އެވަރަށް ދައްކަނީ ޒީޝާންއަކީ ޒައިކްގެ ކާކުކަން ނޭނގޭތީއެވެ. ޒީޝާންގެ ޒާތީ ދިރިއުޅުމުގެ އެއްވެސް ކަމެއް އޭނާ އެކުދިންނާ ހިއްސާއެއް ނުކުރެއެވެ. ކުޑަމިނުން އޭނާއުޅެނީ ކައިވެނިކޮށްގެންކަންވެސް އެކުލާހުގައި އުޅޭ އެއްވެސް ކުއްޖަކަށް ނޭނގެއެވެ. އެކަން އެގޮތަށް ސިއްރުވެފައި އޮތީ ގެކައިރި އަވަށްޓެރި ކުށްޖަކުވެސް އެތާނގައި ނެތީތީއެވެ. އެއީވެސް ނަސީބެކޭ އޭނާގެ ހިތަށްއެރިއެވެ.\nއެކުދިން ވާހަކަގައި ބޭރުގައި ތިއްބައި ތުނިތުނިކޮށް ވޭރޭވެހެން ފެށުމުން ހުރިހާކުދިންވެސް ކުލާހަށް ވަނެވެ. އިރުކޮޅެއްނުވެ ވާރޭވެސް ބޯކޮށްލައިފިއެވެ.\n" މިރޭ…އަމީން ސަރ ހާދަލަސްވެއްޖޭ….މިތާއުޅޭ އެޑްމިން ކުއްޖާވެސް ނޫޅޭ ރެއެއްތަ؟…" މީހެއްގެ ހިލަމެއްނުވެ ގިނައިރުވާން ފެށުމުން އެތަނުން ކުއްޖަކު ބުންޏެވެ.\n" މިރޭ އަންނާނީ އާމީހެއްކަން ޝާފީއަށް ނޭނގޭތަ؟…އެމީހަކަށް މަގުއޮޅީކަމަށްވެސް ވެދާނެ…" ފައިހާ ރައްދުދިނެވެ.\nއިންތިޒާރު ދިގުލާދާތީ ހުރިހާކުދިން ޝަކުވާކުރަން ފެށިއެވެ. އެވަގުތު ޒީޝާންއަށް ފޯނެއް އައުމުން އޭނާ ކުލާހުން ނުކުތުމަށް ހިނގައިގަތެވެ. ދޮރުން ބޭރަށްއެޅި ފުރަތަމަ ފިޔަވަޅާއެކު، އެތެރެއަށް ވަންނަން ވަރަށްބާރަށް އައިމީހެއްގެ ގައިގާ އޭނާ ލައިގަތެވެ. އެއްވެސް ހުރަހެއްނެތި އޭނާގެ މޫނުގޮސް ޖެހުނީ އެމީހެއްގެ މޭގައެވެ. ސިހިފައި އޭނާގެ އަނގައިން އަޑެއްލައްވާލެވުނު ނަމަވެސް، އެވަގުތު އޭނާގެ ނޭފަތުގައި ޖެހުނު މީރުވަހެއްގެ ސަބަބުން އޭނާގެ ހިއްސުތަކަށްވެސް އެނގުން ވެލައިގެން ދިޔައެވެ. އޭނާގެ އަތުގައިވާ ފޯނުވެސް ދޫވެގެން ބިއްމައްޗަށް ވެއްޓިއްޖެވެ.\n" ސޮރީ!…" ޒީޝަން އަށް އެމީހަކު މާފަށް އެދެމުން ގުދުވެ ޒީޝާންގެ ފޯނު ނަގާފައި އޭނާއަށް ދިއްކޮށްލިއެވެ. އެވަގުތު ދެމީހުންގެ ހަތަރުކަޅި ބައްދަލުވެގެން ދިޔައެވެ.\n" ޒީ؟" ހައިރާންވެފައި ޒުވާނާ ބުނެލިއެވެ.\nޒަލް؟" ޒީޝާންވެސް ހަމަ އެރާގުގައި ބުނެލިއެވެ.\nދެމީހުންނަށް ހިނދުކޮޅަކަށް އެކަކު އަނެކެއްގެ މޫނަށް ބަލަން ތިބެވުނެވެ. މިފަދަ ކުއްލިގޮތަކަށް ޒަލަފްއާ ބައްދަލުވެދާނެ ކަމަކަށް ޒީޝާންއަށް ހީކުރެވިފައެއް ނެތެވެ. އަދި ޒަލަފްވެސް މިރޭ މިތަނުން ޒީޝާން ފެނިދާނެ ކަމަކަށް ހިއެއް ނުކުރެއެވެ. އެހާގާތުން ޒަލަފްގެ ރީތި މޫނު ފެނުމުން ޒީޝާންއަށް ހަރަކާތް ހުއްޓިފައި ބަލަން ހުރެވުނެވެ. ކޮންމެވެސް ވަރަކަށް ތެމިފައިވާ އޭނާގެ އިސްތަށިގަނޑާއި މޫނުގައި ހަރުލާފައި ފެންތިކިތައް ބޮކިއަލީގައި މުތީތަކެއްފަދައިން ވިދަމުން ދިއުމުން އެމޫނުގެ އުޖާލާކަން އިތުރުކޮށްދީފައިވެއެވެ. ސީދާ ޒީޝާންގެ ލޮލަށް ނަޒަރު ހުއްޓާލައިގެން ހުރުމުން، އެފުން ދެލޮލުގެ ތެރެއަށް ހިނދުކޮޅެއްގެ ތެރޭގައި ޒީޝާން ގެނބިގެން ދިޔައެވެ.\nޒަލަފްގެ ހާލަކީތޯއެވެ. އެތައް ދުވަހެއްފަހުން ޒީޝާންގެ މައުސޫމު މޫނު ފެނުމުން އޭނާގެ ހިތުގައިވެސް ޖަޒްބާތުތައް އުތުރި އަރައިގަތެވެ. އޭނާގެ ދެއަތުގެ ތެރޭގައި އެމަޑުހަށިގަނޑު ބޮނޑިކޮށްލުމަށްފަހު މަލެއްފަދަ ދެތުންފަތުގައި ބޮސްދިނުމަށް ހިތްއެދުނެވެ. އެތައް ދުވަހަކުއްސުރެ ހިތުގައި ފޮރުވައިގެން އުޅޭ އުދާސްތައް ޒީޝާންގެ ކުރިމައްޗަށް ބަންޑުންކޮށްލަން ބޭނުންވިއެވެ.\nނަޒަރުގެ ބަސްމޮށުންތެރިކަމުން ހިތުގެ އުދާސްތައް ހާމަކުރަމުން ދަނިކޮށް، ކުއްލިއަކަށް ޒީޝާންގެ ފޯނު ރިންގްވުމާއެކު ދެމީހުނަށްވެސް ސިހުން ލިބުނެވެ. އެއާއެކު ޒީޝާން އަވަސް އަވަހަށް ކުލާސްތެރެއަށް ވަނެވެ. ޒަލަފްވެސް އިރުކޮޅަކު މަޑުކޮށްލުމަށްފަހު، އޭނާގެ ބޮލުން ފެންފޮޅަމުން އެތެރެއަށް ވަނެވެ. އޭނާ ހިނގާފައި އައިސް އެންމެނާ ކުރިމަތިލައިގެން ހުއްޓުމުން އެންމެންވެސް ބަލަންތިބީ ސުވާލުގެ ނަޒަރަކުންނެވެ. އެކުދިން ފުރަތަމަ ހީކުރީ އެއީ ކުލާހަށް އަލަށް ގުޅުނު ކުއްޖެއްކަމަށެވެ.\n" ހެލޯ!" އެންމެން ބަލަން ތިބުމުން ކުޑަކޮށް ހީލާފައި ޒަލަފް ބުނެލިއެވެ. އޭނާގެ ނަޒަރު ވަކިން ޒީޝާންއާ ދިމާއަށް ހުއްޓުނެވެ. އޭރު ޒީޝާންއިނީ އިސްޖަހައިގެންނެވެ. އޭނާއާ ދިމާ ބަލާލަންވެސް ބޭނުން ނުވާ ކަހަލައެވެ.\n" ކޮބާ އެންމެން ހަމަވީތަ؟…..އަހަރެން އެކަނިދޯ ގަޑިޖެހުނީ؟…ވާރެވެހޭތީ ކުޑަކޮށް ލަސްވީ…" ޒަލަފް އޮޅުން ފިލުވައިދިނެވެ.\n" ތީ އަލަށް އައި ސަރތަ؟…" އެތަނުން އަންހެން ކުއްޖަކަށް ނީނދެވިގެން އަހާލިއެވެ.\n" ޔާ!…ސޮރީ އަދި ތަޢާރަފެއްވެސް ނުދެވޭ ދޯ….އަހަރެންގެ ނަމަކީ ޒަލަފް….ރައްޓެހިން ކިޔާގޮތުންނަމަ ޒަލް…އެންމެ ރަނގަޅު ތިކުދިންވެސް ޒަލްކިޔަސް…." ޒަލަފް ތަޢާރަފުވެލިއެވެ.\nޒަލަފް ކިޔަވައިދޭން އައި ވާހަކަ ބުނުމުން ޒީޝާން ހައިރާންވިއެވެ. ޒަލަފްއަކީ އައިސީޓީއަށް މޮޅުމީހެއްކަމެއް އޭނާއަށް އެނގިފައެއްނެތެވެ. އޭނާއަށް ނޭނގޭ ކިތަންމެ ކަމެއް ޒަލަފްގެ ހުންނާނެއޭ އޭނާގެ ހިތަށްއެރިއެވެ. ޒަލަފް އޭނާއަށް އޮޅުވާލާފައިވަނީ ކިތައްކަންތައް ބާއެވެ.\nއިސްދަށަށް ޖަހައިގެން ޒަލަފްއާމެދު ވިސްނަން އިން ނަމަވެސް ޒަލަފްގެ ފިރިހެންވަންތަ އަޑު އިވުމުން ޒީޝާންގެ ގައިން ހީބިހި ނަގައިގެން ދިޔައެވެ. ޒަލަފްއާ ދުރުގައި ހުރުމަށް ހިތާހިތުން އަޒުމް ކަނޑައަޅައިގެން ހުރިނަމަވެސް ކުރިމައްޗަށް އައުމުން މިހާރުވެސް އޭނާ އެއިނީ ފިނޑިވެފައެވެ.\n" ސަރ ތަ ދެން ކިޔަވައިދޭނީ އެއްކޮށްވެސް؟…" އެހެން ކުއްޖަކު އަހާލިއެވެ.\n" ނޫނޭ…އަމީން ސަރ އަންނަންދެން އަޅުގަނޑު ކިޔަވައިދޭނީ…" ޒަލަފް އޮޅުން ފިލުވައިދިނެވެ.\nޒަލަފް އެކުދިންނާ ބައްދަލުވި ފުރަތަމަ ރޭކަމަށްވުމުން އޭނާ ހުރިހާ ކުދިންގެވެސް ތަޢާރަފަށް އެދުނެވެ. ފަހަރަކު ކުއްޖަކު ތަޢާރަފްވަމުން ގޮސް ޒީޝާންއާ ހަމައަށް އައުމުން އޭނާގެ ހިތްއަވަސްވެގެން ދިޔައެވެ. އެހެން ހުރިހާކުދިން ހިނިތުންވުމަކާއެކު ޒަލަފްއަށް ތަޢާރަފްވީ ނަމަވެސް، ޒީޝާން ވާހަކަދެއްކީ އިސްއުފުލާ ބަލާވެސްނުލާ އެއިންގޮތަށް އިނދެއެވެ. އޭނާއަށް ޒަލަފްއާ ހަތަރުކަޅި ހަމަކުރުންވީ ނުހަނު އުނދަގޫ ކަމަކަށެވެ. އޭނާ އިނީ ހަމަ އެވަގުތުވެސް އެތަނުން ދާން ބޭނުންވެފައެވެ. ޚުދު ޒަލަފްއަށްވެސް އެކަން އިހްސާސް ކުރެވުނެވެ.\n" މާދަމާ ރޭ އަހަރެމެންނަށް އާ ލެސަންއެއް ފެށޭވަރުވާނީ….ކޮންމެ ކުއްޖަކުވެސް ކޮންމެވެސް ވަރަކަށް މޮޑިއުލްއާބެހޭ ޓިއުޓޯރިއަލްއެއް ބަލާލައިގެން ކުލާހަށް އަންނާތި….އޭރުން ވަރަށް ފަސޭހަވާނެ….ވިއްސާރަވީމަޔާއެކު މިރޭ ދެން ނިންމާލާނީ ދޯ…." ކުދިންނާ މުޚާތަބުކޮށް ޒަލަފް ބުނެލިއެވެ. ޒަލަފްއަށް ކުލާހަށް އާދެވުނުލެއް ލަސްކަމާއެކު، ކުދިންގެ ތަޢާރަފް ނިމުނުއިރު، ގަޑީގެ ބޮޑުބައިވަނީ ގޮސްފައެވެ. އެހެންކަމުން އޭނާ ގަސްތުކުރީ ކިޔަވައިދިނުން ޖެހިގެން އަންނަރެޔަށް ފަސްކުރުމަށްފަހު ކުލާސް ކުރުކޮށްލުމަށެވެ.\nކުލާސް ނިމުނުކަން ޔަޤީންވުމުން އެންމެ ފުރަތަމަ ކުލާހުން ނުކުތުމަށް އުޅެގަތީ ޒީޝާންއެވެ. އޭނާ އަވަސް އަރުވާލާފައި ތެދުވި ވަގުތު ގޮނޑީގައި ދަބަހުގެ ވާގަނޑު އަޅައިގެންފައި ދަބަސް ދޫވެގެން ބިންމައްޗަށް ވެއްޓިއްޖެއެވެ. އޭނާ އަވަސް އަވަހަށް ގުދުވެ ދަބަސް ނަގައިގެން ހިނގައިގަތެވެ. އޭނާ ބޭނުންވީ ވީހާވެސް އަވަހަކަށް ގެޔަށް ދިއުމަށެވެ. ނަމަވެސް އޭރުވެސް ކޮންމެވެސް ވަރަކަށް ވާރޭ ވެހެމުން ދިޔައެވެ. މިރޭ ތެމިގެން ދާންޖެހުނު ނަމަވެސް މަޑުކުރާކަށް އޭނާ ބޭނުމެއްނުވިއެވެ. އޭނާ ދުވެފައި ބޭރަށް ނުކުމެ، ސްކޫޓަރގެ ތަޅުދަނޑި ނަގަން ދަބަހަށް އަތްކޮށްޕާލިއެވެ. ނަމަވެސް ތަޅުދަނޑީގައި އަތްޖެހޭގޮތެއް ނުވިއެވެ.\n" އާހް!…ދެން ތަޅުދަނޑި ގަނޑުވެސް ފެންނާކަށް ނޫޅޭނެ…" ޒީޝާން ތެމެން ފެށުމުން ރުޅިގަދަވެފައި ބުންޏެވެ.\n" ޒީ…ކިހިނެއްވީ؟…" ސައިކަލު ސްޓާރޓްކުރަމުން އަރީޝާ އެހިއެވެ.\n" ތަޅުދަނޑި ނުފެނިގެން….ކަލޭމެންދޭ…އަހަރެން އެބައަންނަން…" ކުލާސްތެރެއަށް ތަޅުދަނޑި ވެއްޓުނީކަމުގައި ޔަޤީންކޮށްފައި ޒީޝާން އެނބުރި ކުލާސްރޫމަށް ވަނެވެ. އޭރު ހުރިހާކުދިން ބޭރަށް ނުކުމެއްޖެއެވެ. ޒަލަފްވެސް އޭނާގެ ލެޕްޓޮޕަށް ނަޒަރު ހުއްޓާލައިގެން އިންދައި މީހަކު ވަތްހެން ހީވެގެން ބަލާލިއިރު، ޒީޝާން ހަލުވިކަމާއެކު އެތެރަށް ވަންނަނީއެވެ. އަދި އޭނާއާ ދިމާ ބަލާވެސްނުލާ ގޮސް ޒީޝާން އިން ގޮނޑި ކައިރިއަށް ހުއްޓި ތަޅުދަނޑި ހޯދަން ފެށިއެވެ.\n" އެއްޗެއް ގެއްލުނީތަ؟…" ޒީޝާން ފަރާތް ފަރާތް ބަލަން ފެށުމުން ނީނދެވިގެން ޒަލަފް އެހިއެވެ. ނަމަވެސް ޒީޝާން ޖަވާބެއްވެސް ނުދީ އޭނާގެ މަސައްކަތައިގެން ކުރިޔަށް ދިޔައެވެ. ޒަލަފް އިރުކޮޅަކު ބަލަން އިނުމަށްފަހު، އިންތަނުން ތެދުވެ ޒީޝާންއާ ދިމާއަށް ހިނގައިގަތެވެ.\n" ގެއްލުނު އެއްޗެއް ބުނަނިކޮށް ހޯދަން އަހަރެންނަށްވެސް އެހީވެވިދާނެ…." ޒީޝާންގެ ގާތަށް ހުއްޓެމުން ޒަލަފް ބުނެލިއެވެ. ދެންވެސް ޒީޝާން އަނގައި ނުބުނެ، ގުދަށް އޮވެގެން ފަހަރަކު ގޮނޑިއެއްގެ ދަށް ބަލަންފެށިއެވެ. އެވަރުންވެސް އޭނާގެ ލޮލުގައި ތަޅުދަނޑި އަޅައެއްނުގަތެވެ. އެއަށްވުރެބޮޑަށް އޭނާއަށް ވިސްނެމުން ދިޔައީ ޒަލަފް އެތާ ހުރުމުންނެވެ. ޒަލަފްވެސް އެކި ދިމަދިމާއަށް ނަޒަރު ހިންގަމުން ދަނިކޮށް އޭނާއަށް ޒީޝާންގެ ތަޅުދަނޑި ފެނިއްޖެއެވެ. ޒަލަފް ހީލަމުން ގޮސް ސިއްރު ސިއްރުން ތަޅުދަނޑި ނަގައި ޖީބަށްލިއެވެ.\nޒީޝާން ފަހަރަކު ތަނެއް ހޯދަމުން ގޮސް މުޅި ކުލާސް ހޯދުނުއިރުވެސް އޭނާއަށް ތަޅުދަނޑި ފެންނަގޮތެއް ނުވިއެވެ. މިހާރު އޭނާހުރީ ނުހަނު ކަންބޮޑުވެފައެވެ. ތަޅުދަނޑި ނުފެނިއްޖެނަމަ އޭނާ ހަދާނީ ކިހިނެއް ހެއްޔެވެ؟ ގެޔަށް ދާނީވެސް ކިހިނެއް ހެއްޔެވެ؟ ވާރޭވެސް ދިޔައީ ހިނދެއް ހިނދަކަށް ބޯކުރަމުންނެވެ. އެންމެފަހުން ގޮތް ހުސްވެގެން ހުރެ ކުލާހުން ނުކުތުމަށް އޭނާ ހިނގައިގަތެވެ.\n" މިތަ ތިހޯދަނީ؟…" ޒަލަފް ފަސްދީ ހިނގައިގަތުމުން، އޭނާ ބުނެލިއެވެ. ޒީޝާން ޖެހިލުންވެހުރެ ފަހަތް ބަލާލިއިރު، ޒަލަފް އޭނާގެ ތަޅުދަނޑި ހިފައިގެން ހުއްޓެވެ. މިއޮއްހުރިހާއިރު، އޭނާ ތަޅުދަނޑި ހޯދިއިރުވެސް އަޅާނުލައި ޒަލަފްހުރީތީ އޭނާގެ ގާތަށް ރުޅިއައެވެ. އޭނާ ބާރުބާރަށް ގޮސް ތަޅުދަނޑި ޒަލަފް އަތުން ޖަހައިގަތުމަށް ގަސްތުކުރިއެވެ. ނަމަވެސް އެއަށްވުރެ ޒަލަފް ހުޝިޔާރެވެ.\n" ޒީ…އަދިވެސް ރުޅި އައިސްފަތަ ތިހުރީ؟…" ޒީޝާންގެ ގާތަށް ޖެހިލަމުން މަޑުމައިތިރިކަމާއެކީ ޒަލަފް އަހާލިއެވެ.\n" ތަޅުދަނޑި ގެނޭ…." ޒީޝާން ރުޅި އައިސްފައި އަމުރުކޮށްލިއެވެ.\n" ރީތިކޮށް ބުނިއިރަކުން ލިބޭނީ؟…" ޒީޝާން ރުޅިއައިސްފައި ހުރީތީ ޒަލަފް ގަދަކޮށްލިއެވެ.\n" މިބުނީނު ތަޅުދަނޑި ދޭށޭ…" ކުރިޔަށްވުރެ ބާރަށް ޒީޝާން ބުންޏެވެ.\n" ޒީ…އަހަރެންނާ ވާހަކަ އިހަށް މަޑުކޮށްލަބަލަ!…އަހަރެން ބޭނުން ޒީއާ ވާހަކަދައްކަން….އަހަރެން ބޭނުން ޒީއަށް އަހަރެންގެ ހަޤީޤަތް އޮޅުން ފިލުވައިދޭން…" ޒަލަފް އަސަރާއެކު ބުނުމުން ހިނދުކޮޅަކަށް ޒީޝާންއަށް ޒަލަފްގެ މޫނަށް ބަލާލެވުނެވެ.\nއެމޫނުން ހިތާމައިގެ އަސަރު ފާޅުވިހެން އޭނާއަށް ހީވިއެވެ. ނަމަވެސް ދެވަނަ ފަހަރަށް އޭނާ ޒަލަފްގެ މަޅީގައި ޖެހޭކަށް ބޭނުމެއްނޫނެވެ. އެހެންކަމުން އޭނާ ކުއްލިއަކަށް ޒަލަފް އަތުން ތަޅުދަނޑި ޖަހައިގެންފައި ހަލުވިކަމާއެކު ބޭރަށް ހިނގައިގަތެވެ. ނަމަވެސް ޒަލަފް އެއަށްވުރެ އަވަހަށް ގޮސް ދޮރުލެއްޕިއެވެ. ޒަލަފްގެ އެހަރަކާތުން ޒީޝާންއަށް ވަގުތުން ހުރި ފިޔަވަޅުމަތީގައި ހުއްޓެވުނެވެ. އަދި ސިހުން އެކުލެވިގެންވާ ނަޒަރަކުން ޒަލަފްގެ މޫނަށް ބަލާލެވުނެވެ.


ނެޝަނަލް ކެރިއަރ ގައިޑެންސް ސެންޓަރުން މިއަހަރުގެ2ވަނަ އިންޓަރވިއު ސްކިލްސް ވޯކްޝޮޕް ބާއްވައިފި!\n25 މާރިޗު 2018 - 13:03\nޔޫތު މިނިސްޓްރީގެ ދަށުން ހިންގާ ނެޝަނަލް ކެރިއަރ ގައިޑެންސް ސެންޓަރގެ ފަރާތުން މިއަދު އިންޓަރވިއު ސްކިލްސް ވޯކްޝޮޕެއް ބާއްވައިފިއެވެ.\nމި ވޯކްޝޮޕަކީ ވަޒީފާގެ ދަފްތަރުގައި ރަޖިސްޓްރީވެފައިވާ ޒުވާނުން ވަޒީފާގެ މާހައުލަށް ނިކުތުމަށް ތައްޔާރުވުމުގައި އެހީތެރިވެ ދިނުމުގެ ގޮތުން ހިންގޭ "ތައްޔާރުވަމާ" ޕްރޮގްރާގެ ތެރެއިން ވަޒީފާއަށް އަލަށް ނިކުންނަ ޒުވާނުންނަށް އިންޓަރވިއުއަކާއި ކުރިމަތިލާން ދަސްކޮށްދިނުމުގެ މަޤްޞަދުގައި ހިންގުނު ވޯކްޝޮޕެކެވެ.\nމި ވޯކްޝޮޕްގައި އިންޓަރވިއުއަކަށް ދިއުމުގެ ކުރިން ވާން ޖެހޭ ތައްޔާރީތަކާއި، އިންޓަރވިއު އަކަށް ގޮސް އަމަލުކުރާނެ ގޮތާއި އަދި އިންޓަވިއުއެއްގައި އާއްމުކޮށް ކުރާނެ ސުވާލުތަކަށް ޖަވާބުދޭނެ ރަގަނޅު ގޮތްތަށް ފަދަ ކަންތައްތަށް 21 ބައިވެރިންނަށް ދަސްކޮށްދީފައިވެއެވެ.\nމިނިސްޓްރީ އޮފް ޔޫތު އެންޑް ސްޕޯޓްސް އާއި ކަސްޓަމްސް އާއި ގުޅިގެން އަންނަ ބުދަ ދުވަހު ކެރިއަރ އެކްސްޕްލޮރޭޝަން ވިތް މޯލްޑިވްސް ކަސްޓަމްސް ސަރވިސް ގެ ނަމުގައި ޒުވާނުންނަށް އަމާޒުކޮށްގެން ވަރަށް ޚާއްސަ ޕްރޮގްރާމެއް ހިންގުމަށްވަނީ ރޭވިފައެވެ.\nމި ޕްރޮގްރާމް ގައި ކަސްޓަމްސްގައި ހުރި ވަޒީފާގެ ފުރުސަތު ތަކާއި ތަމްރީނު ޕްރޮގްރާމްތައް ޒުވާނުންނަށް ހިއްސާކުރެވޭނެއެވެ.


Thilafuhtaai gulhifalhun dhookohfaivaa thanthanuge kuli dhen dhankan jeheynee HDC ah – Iru\nތިލަފުއްޓާއި ގުޅިފަޅުން ދޫކޮށްފައިވާ ތަންތަނުގެ ކުލި ދެން ދަންކަން ޖެހޭނީ އެޗްޑީސީއަށް\nސަފާރީތަކަށް އަންނަ ފަތުރުވެރިން އިތުރުވާނެ ކަމަށް ލަފާ ކުރެވެނީ އަންނަ އަހަރު\nނޭހާ އާއި އަންގަދު ދަރިފުޅާއި އެކު ރާއްޖޭގައި\nތިލަފުއްޓާއި ގުޅިފަޅުން ޞިނާޢީ ބިންތަކާއި ކޮމަރޝަލް ޔުނިޓުތައް ކުއްޔަށް ނަންގާފައިވާ ފަރާތްތަކުން އެ ތަންތަނާ ގުޅިގެން އެއްބަސްވުމުގެ ދަށުން ދައްކަންޖެހޭ މަހު ކުއްޔާއި، އެހެނިހެން ފީ މާދަމާއިން ފެށިގެން އެޗް.ޑީ.ސީއަށް ދައްކަންޖެހޭގޮތަށް ހަމަޖައްސާފައިވާއިރު، ޗެކުން ފައިސާ ދައްކާ ފަރާތްތަކުން ޗެކު ތައްޔާރު ކުރަންވާނީ “ހައުސިންގ ޑިވެލޮޕްމަންޓް ކޯޕަރޭޝަން ލިމިޓެޑް” ގެ ނަމުގައިކަމަށް އެޗް.ޑީ.ސީން ވިދާޅުވެފައިވެއެވެ. އަދި ނަގުދު ފައިސާއިން ކުއްޔާއި އެހެނިހެން ފީ ދައްކަން ބޭނުންވާ ފަރާތްތަކަށް އެޗް.ޑީ.ސީގެ މައި އޮފީހުގައި ޤާއިމުކޮށްފައިވާ ކޭޝް ކައުންޓަރުތައް މެދުވެރިކޮށް ފައިސާ ދެއްކޭނެ އިންތިޒާމުވެސް ހަމަޖައްސާފައިވާކަމަށް އެކޯޕަރޭޝަނުން ވަނީ ވިދާޅުވެފައެވެ.\nއާބާދީގެ ނިސްބަތުން އެންމެ ގިނައިން ހަނގުރާމަތަކުގައި ބައިވެރިވާން ދަނީ ދިވެހިން\nއެޗް.ޑީ.ސީން ޤާއިމުކޮށްފައިވާ “މައި ހުޅުމާލެ” ވެބް ޕޯޓަލް މެދުވެރިކޮށް ހުރިހާ ކަސްޓަމަރުންނަށް ލުއިފަސޭހަކޮށް ފައިސާ ދެއްކޭނެ އިންތިޒާމު ވަނީ ހަމަޖައްސާފައެވެ.


މޮޅަދޫ ބަނދަރު ހެދުމުގެ އުފާވެރި ޚަބަރު\nSeptember 17, 2019 February 25, 2020 admin\nޒަމާންތަކަކަށްފަހު ހއ. މޮޅަދޫ ބަނދަރު ހެދުމުގެ މަސައްކަތް ސެނޮކް ޓްރޭޑް ކޮންބައިން ޕްރައިވެޓް ލިމިޓެޑާ ސަރުކާރުން ޙަވާލުކުރައްވައިފިއެވެ. 650 ފޫޓް ދިގު 250 ފޫޓް ފުޅާ މިނުގެ މި ބަނދަރަކީ ޒާމާނާ އެއްގޮތަށް ފަރުމާކޮށްފައިވާ ބަނދަރެކެވެ. މި ބަނދަރުގައި 232 މީޓަރގެ ބޭރު ތޮށި 42 މީޓަރު ރިވެޓް މެންޓާއި 70 މީޓަރު ގްރޮއިން 20 މީޓަރގެ އެއްގަމު ތޮށި 20 ބަނދަރު ބައްތިއާއި ރޭންޕަކާއި 600 ސްކްއާމީޓަރ ޕޭވްމަންޓް ހެދުމަށް ހަމަޖެހިފައިވެއެވެ. 365 ދުވަހުގެ ތެރޭގައި ނިންމުމަށް ހަމަޖެހިފައިވާ މި ބަނދަރުގެ މަސައްކަތް ނިމޭއިރު ބަނދަރާ ގުޅިގެން އެއްގަމު ވާޓަރުގައި ގައު އަތުރާގޮތަށް ހަމަޖެހިފައިވާކަމަށް މޮޅަދޫ ކައުންސިލުން މަޢުލޫމާތު ދެއްވިއެވެ.\nހއ. މޮޅަދުއަކީ ބިމުގެ ގޮތުން ބޮޑު ރަށެކެވެ. ބޮޑު މިނުގައި 118 ހެކުޓަރުހުންނަ މިރަށަކީ ފަޅުތިލަވުމުގެ ސަބުންނާއި ބަނދަރެއް ހެދިފައިނެތުމުން ލަފާފުރަން ދަތި ރަށެކެވެ. އެރަށު މީހުން ލަފާފުރުމަށް މިހާތަނަށް ބޭނުންކުރަމުން އަންނަނީ ފާލަމެވެ. ހއ. އަތޮޅުގެ ސާދަ ރަށުގެ ތެރެއިން ބަނދަރު ހެދިފައިނުވާ ހަމައެކަނި ރަށަކީ މޮޅަދުއެވެ. މޮޅަދުއަކީ ހއ. އަތޮޅުގައި އޮތް އާބާދީ އެންމެ މަދު ރަށްވެސްމެއެވެ.\nމޮޅަދޫގެ ފަޅު ކިތަންމެ ބޮޑުނަމަވެސް ފަޅަކީ ތިލަފަޅެކެވެ. އެހެންކަމުން ހުޅަނގުމޫސުމުގައި ފަޅުތެރޭގައި ބާނި ބޮޑުވެ ލަފާފުރުމަކީ ވަރަށް ދަތިކަމެވެ. ބައެއްފަހަރު އުޅަނދުފަހަރަށާއި މުދަލަށް ގެއްލުން ލިބޭގޮތް ދިމާވެއެވެ. ވަކިން ޚާއްސަކޮށް ބަލިމީހަކު ފާލަމުން އަރުވަންވެއްޖެ ހާލަތެއްގައި ވަރަށް ދަތިހާލުގައި އުޅެންޖެހެއެވެ. މީގެއިތުރުން ސަރުކާރުން ކުރިއަށް ގެންދަވާ ފެރީ ނިޒާމްގެ ތެރެއިން ބޭނުންކުރާ އުޅަނދުވެސް އެރަށު ފަޅަކަށް ނުވަދެއެވެ. ފެރީ މަޑުކުރަނީ ރަށުގެ ބޭރުމަތީގައެވެ. އެރަށުމީހުން ފެރީއަށް އަރަނީ ކުޑަ ދޯންޏެއްގައި ބޭރަށް ނުކުމެގެންނެވެ.\nމޮޅަދޫގެ ތާރީޚަށް ބަލާއިރު ޒަމާނުއްސުރެ އޮޑި ދޯނިފަހަރަށް އަރާއުޅެނީ ކުދި ބޮއްކުރާ ފަހަރުގައެވެ. ހެއޮއެދޭ ފަތާރް ތަކާއި ރަށުގެ ރައްޔިތުން ގުޅިގެން އަޅާފައިވާ ފާލަމެއް އޮތްނަމަވެސް ދިޔަވަރު ހިކި ވަގުތެއްގައި އެ ފާލަމުގެ ބޭނުމެއް ނުކުރެވޭނެއެވެ. އެއީ ފާލަންކައިރި ތިލަކަމުންނެވެ. ނަމަވެސް 2016 ވަނަ އަހަރުގެ ފަހުކޮޅު ސަންޓްރެވަލްގެ އެހީތެރިކަމާއެކު ފާލަން ކައިރިން ފެށިގެން ނެރުމަގާ ހަމައަށް ކޮންމެވެސް ވަރަކަށް ފުންކޮށްފައިވާކަމަށް ވެއެވެ.\nމުޅަދޫ އަންހެންވެރިން މަގު ކުނިކަހަނީ\nމޮޅަދުއަކީ ގުދުރަތީ ޚާއްޞަ ރީތި ސިފަތަކެއް ލިބިފައިވާ އެކުވެރި ރައްޔިތަކު ދިރިއުޅެމުންދާ ހިތްފަސޭހަ ރަށެކެވެ. އާބާދީ ކުޑަނަމަވެސް ރަށް ސާފުތާހިރުކޮށް ބޭއްވުމުގައި މޮޅަދޫ ރައްޔިތުންނަކީ ނަމޫނާ ބައެކެވެ.\nމޮޅަދޫ ބަނދަރު ހެދުމުގެ އެއްބަސްވުމުގައި ސޮއި ކުރެވިފައިވަނީ މިމަހުގެ 8 ވަނަ ދުވަހުއެވެ.\n← ވަޒަންކުރާފޯމް ހިތްވަރު ދިނުން\nތިލައުތުރު އެވޯޑަށް ވަކިވަކި ފަރުދުން ހުށަހަޅާ ފޯމް →\nޓްރާންސްޕޯރޓް އޮތޯރިޓީގެ ބައެއް ޚިދުމަތްތައް މެދުކެނޑުމާގުޅޭ


ވަށާފާރު ރޭނުމުގެ މަސައްކަތްކޮށްދޭނެ ފަރާތެއް ހޯދުމަށް\nބިޑު ހުށަހެޅުމުގެ ދަޢުވަތު\nމި ސްކޫލުގެ ގޯއްޗަށް އަލަށް އިތުރުކޮށްފައިވާ ބައިގެ ވަށާފާރު ރޭނުމުގެ މަސައްކަތް ކޮށްދޭނެ ފަރާތެއް ހޯދުމަށް 2016 އޮގަސްޓު 16 ގައި ކުރި (IUL)GS-90-B/PRIV/2016/1009 އިޢުލާނާ ގުޅިގެން ބިޑު ހުށަހެޅި ފަރާތްތަކުން ހުށަހަޅަންޖެހޭ ބައެއް ލިޔެކިޔުންތައް މަދުކަމަށް ބިޑު އިވެލުއޭޝަން ކޮމެޓީން ނިންމާފައިވާތީ، އެ އިޢުލާން ބާޠިލުކޮށް، އެ މަސައްކަތަށް ބިޑު ހުށަހެޅުމުގެ ފުރުޞަތު އަލުން ހުޅުވާލަމެވެ.\nވީމާ، މި މަސައްކަތް ކޮށްދިނުމަށް ޝައުޤުވެރިވާ ފަރާތްތަކުން، ކަނޑައެޅިފައިވާ ގަޑިތަކުގައި މި ސްކޫލަށް ހާޒިރުވެ މަޢުލޫމާތު ސާފުކުރުމަށްފަހު، މި ސްކޫލުން ދޭ ކުރެހުންތަކާއި ކޮންޓްރެކްޓް އުސޫލުތަކާ އެއްގޮތްވާ ގޮތުގެމަތީން އަންދާސީހިސާބު ހުށަހެޅުން އެދެމެވެ. މަޢުލޫމާތު ދިނުމާއި އަންދާސީހިސާބު ހުށަހެޅުމުގެ ބައްދަލުވުން އޮންނާނީ މި ސްކޫލުގެ ކޮންޕއުޓަރލެބްގައެވެ.\n2016 ޑިސެންބަރު6ވާ އަންގާރަދުވަހުގެ 11:00\n2016 ޑިސެންބަރު 15 ވާ ބުރާސްފަތިދުވަހުގެ 10:30\nމަޢުލޫމާތު ދިނުމުގެ ބައްދަލުވުމަށާއި ބިޑު ހުށަހެޅުމުގެ ބައްދަލުވުމަށް، ބަދަލުގައި ބޭފުޅަކު ފޮނުވާނަމަ އެފަރާތަކީ ކާކުކަން ބަޔާންކޮށް އެފަރާތެއްގެ ދިވެހި ރައްޔިތެއްކަން އަންގައިދޭ ކާޑުގެ ކޮޕީއަކާއެކު ސިޓީއެއް ހުށަހަޅަންވާނެއެވެ. އަދި ހާޒިރުވާ ފަރާތެއްގެ ދިވެހި ރައްޔިތެއްކަން އަންގައިދޭ ކާޑު ގެންނަންވާނެއެވެ.\nމި މަސައްކަތަށް ކުރިމަތިލެވޭނީ، ވިޔަފާރި ރަޖިސްޓަރީކުރުމުގެ ޤާނޫނު (ޤާނޫނު ނަންބަރު: 18/2014) ، ނުވަތަ އަމިއްލަ ފަރުދުންގެ ވިޔަފާރީގެ ޤާނޫނު (ޤާނޫނު ނަންބަރު: 19/2014) ގެ ދަށުން ވިޔަފާރި ރަޖިސްޓަރީ ކުރެވިފައިވާ ފަރާތްތަކަށެވެ.\nމައުލޫމާތު ދިނުމުގެ ބައްދަލުވުމަށް ހާޒިރުނުވާ ފަރާތްތަކަށް ބިޑު ހުށަހެޅުމުގެ ފުރުޞަތު ދެވެން ނޯންނާނެވާހަކަ ދަންނަވަމެވެ.\n29 ނޮވެންބަރު 2016\nޕަބްލިޝްކުރި ތާރީޚު: 01 ޑިސެންބަރު 2016\nސުންގަޑި: 06 ޑިސެންބަރު 2016 1100


ގުޅުންހުރި ދާއިރާއަކުން ފުރަތަމަ ޑިގްރީ ފެންވަރަށް ތަޢުލީމު ހާސިލުކޮށްފައިވުމާއެކު، ސީނިއަރ މެނޭޖްމަންޓް ލެވެލްގައި މަދުވެގެން 10 އަހަރު މަސައްކަތްކޮށް ތަޖުރިބާ ލިބިފައިވުން.\nމަޤާމަށް އެދި ހުށަހަޅާ އެޕްލިކޭޝަން (ހުށަހަޅަންޖެހޭ ތަކެއްޗާއިއެކު) އޮންނަންވާނީ ތިރީގައިވާ ގޮތަށް އެޑްރެސް ކުރެވި، ސިއްރު ޖެހުމަށްފަހު ބަންދުކުރެވިފައިވާ ސިޓީ އުރައެއްގައެވެ.\nމޯލްޑިވްސް ޕެންޝަން އެޑްމިނިސްޓްރޭޝަން އޮފީހުގެ ޗީފް އެގްޒެކެޓިވް އޮފިސަރުގެ މަޤާމަށް ކުރިމަތިލައްވަން ޝައުޤުވެރި ވެވަޑައިގަންނަވާ ފަރާތްތަކުން5ސެޕްޓެމްބަރ 2019 ވާ ބުރާސްފަތި ދުވަހުގެ ހަވީރު 15:00 ގެ ކުރިން، މަތީގައި ބަޔާންކޮށްފައިވާ މަޢުލޫމާތާއެކު ތިރީގައިވާ އެޑްރެހަށް ހުށަހެޅުއްވުން އެދެމެވެ. ޕެންޝަން އޮފީހުގެ ޗީފް އެގްޒެކެޓިވް އޮފިސަރުގެ މަސްއޫލިއްޔަތުތަކާއި އެހެނިހެން ޝަރުޠުތަކާ ގުޅޭ މަޢުލޫމާތު ހިމެނޭ ޓާރމްސް އޮފް ރެފަރަންސް، ވަޒީފާއަށް އެދި ހުށަހަޅާ ޖޮބް އެޕްލިކޭޝަން ފޯމް އަދި "ފިޓް އެންޑް ޕްރޮޕަރ ޑެކްލަރޭޝަން ފޯމް" މި އޮފީހުގެ ވެބްސައިޓް: www.pension.gov.mv އިން ޑައުންލޯޑް ކުރެވެން ހުންނާނެއެވެ.


Covid 19 ge symptoms dheneganna 1000 band Mumbai fuluhah Akshey...\nކޮވިޑް 19 ގެ ސިމްޓަމްސް ދެނެގަންނަ 1000 ބޭންޑް މުމްބައި ފުލުހަށް އަކްޝޭ ހަދިޔާކޮށްފި\nއަކްޝޭ އަކީ މި އަތުކުރި ބޭންޑްގެ އެމްބެސެޑަރ\nކޮވިޑް 19 އާއި ގުޅިގެން ގިނަގުނަ އެހީތަކެއް އަކްޝޭ ވަނީ ވެފަ\nކ. މާލެ | 15 މެއި 2020 | ހުކުރު 23:12 | 5,771\nއަކްޝޭ ކުމާރު މުމްބައި ފުލުހުންނާއި އެކު - އިންޑިއާ ޓައިމްސް\nކޮވިޑް 19 ގެ ސިމްޓަމްސް ދެނެގަންނަން ބޭނުންކުރާ އަތުރި 1000 ބޭންޑް ބޮލީވުޑްގެ ތަރި އަކްޝޭ ކުމާރު މުމްބައި ޕޮލިހަށް ހަދިޔާކޮށްފި އެވެ.\nކޮވިޑް 19 އާއި ގުޅިގެން އެކި ގޮތްގޮތަށް އެހީތެރިކަން ފޯރުކޮށްދެމުން އަންނަ އަކްޝޭ އަކީ ސިމްޓަމް ދެނެގަތުމަށް ތައްޔާރުކޮށްފައިވާ މި އަތުކުރި ބޭންޑުގެ އެމްބެސެޑަރެވެ. މުމްބާއި ޕޮލިހަށް މި ބޭންޑުތަށް ލިބުމުން ކޮވިޑް 19 އާއި ދެކޮޅަށް އެ ޝްޓޭޝަނުން ކުރަމުންދާ މަސައްކަތަށް އިތުރު ފަސޭހަކަމެއް ލިބިގެންދާނެ އެވެ.\nމުޅި އިންޑިއާ ލޮކްޑައުން އަކަށް ގޮސްފައިވާއިރު، ވީހާވެސް ގިނަ ބޭފުޅުން ކޮވިޑް 19 އާއި ދެކޮޅަށް އެގަމުން ކުރަމުންދާ މަސައްކަތަކަށް އެހީތެރިކަން ފޯރުކޮށްދިނުމަށް އަކްޝޭ ވަނީ އެދިފަ އެވެ. ބޮލީވުޑްގެ ގިނަ ތަރިން ކޮވިޑް ފަންޑަށް އެކި ގޮތްގޮތުން އެހީތެރިކަން ފޯރުކޮށްދެމުންދާކަން ފާހަގަކޮށްލެ ވެއެވެ.\nމީގެ ކުރިން އަކްޝޭ ވަނީ މުމްބައިގެ ޕޮލިސް ފައުންޑޭޝަނަށް2ކްރޯޑް ރުޕީސް ހަދިޔާކޮށްފަ އެވެ. މި ފައިސާ ހަދިޔާކޮށް ކޮވިޑް 19 އާއި ހަނގުރާމަކޮށް ނިޔާވި މުމްބައި ޕޮލިހުގެ ހެޑް2ކޮންސްޓޭބަލުންނަށް އަކްޝޭ ވަނީ ސެލިއުޓް ކޮށްފަ އެވެ.\nއަކްޝޭ ފައިސާގެ އެހީވެފައިވާ އެހެން ތަންތަނުގެ ތެރޭގައި ބްރިހަމް މުމްބައި މުނިސިޕަލް ކޯޕަރޭޝަން ހިމެނެ އެވެ. އެތަނަށް އަކްޝޭ3ކްރޯޑް ރުޕީސް ހަދިޔާ ކޮށްފައި ވާ އިރު ކޮވިޑް-19 އާއި ދެކޮޅަށް ކުރާ މަސައްކަތްތަކަށް އެހީތެރިވުމުގެ ގޮތުން ޕީއެމް-ކެއަރ ފަންޑަށް 25 ކްރޯޑް އިންޑިއަން ރުޕީސް ވެސް އަކްޝޭ ވަނީ ހަދިޔާކޮށްފަ އެވެ.


Breaking News: Raees Solih Ah Hiyaanaathuge Faisaa Libunukan Mihaathanah Engifaeh Nei: Assad - Vaguthu\nރާއްޖޭގެ އަދަދު ދަށަށް، ދުނިޔެ ބޮޑު ނުރައްކަލަކާއި ދިމާއަށް - 26 މިނެޓް ކުރިން\n2 މަސް ކުރިން ( ޖުލައި 23, 2020 )\nރާއްޖޭގައި މިފަހުގެ ތާރީހެއްގައި ހިނގާދިޔަ އެންމެ ބޮޑު ހިޔާނާތް އެމްއެމްޕީއާރްސީގެ ހިޔާނާތުގެ ފައިސާ އިން ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހަށް މަންފާތަކެއް ލިބުނުކަން މިހާތަނަށް ތަހުގީގު ކުރެވިގެން ދިޔަ ހިސާބުން އެނގިގެން ގޮސްފައި ނުވާ ކަމަށް އެސެޓް ރިކަވަރީ ކޮމިޝަންގެ ރައީސް އަހުމަދު އައްސަދު ވިދާޅުވެއްޖެއެވެ.\nރައީސް އޮފީހުގައި މިއަދު ބޭއްވި ނޫސްވެރިންގެ ބައްދަލުވުމެއްގައި ވާހަކަދައްކަވަމުން އައްސަދު ވިދާޅުވީ އެސެޓް ރިކަވަރީ ކޮމިޝަނުގެ ތަހުގީގު މިހާތަނަށް ގޮސްފައިވާ ހިސާބަށް ބަލާ ނަމަ ރައީސް ސޯލިހަށް ހިޔާނާތުގެ ފައިސާ ލިބުނުކަން ފާހަގަކުރެވިފައި ނުވާ ކަމަށެވެ. އައްސަދު ވިދާޅުވީ ހިޔާނާތުގެ މައްސަލަ ތަހުގީގު ކުރުމަށް ބައެއް ފަރާތްތައް ހާޒިރު ކޮށްފައިވާނެ ކަމަށެވެ. އަދި އެއިން އެއްވެސް ބޭފުޅެއްގެ ވާހަކައިން ވެސް ރައީސްގެ ނަންފުޅު ވެސް އައިސްފައި ނުވާ ކަމަށް އައްސަދު ވިދާޅުވިއެވެ.\n"އަތުވެއްޖެ ނަމަ އަޅުގަނޑުމެން ބަލާކަށް ފަހަތަކަށް ނުޖެހޭނަން،" ރައީސް ސޯލިހަށް ހިޔާނާތުގެ ފައިސާ ލިބުނު ކަމަށް ބުނާ ވާހަކައާ ގުޅޭގޮތުން އައްސަދު ވިދާޅުވިއެވެ.\nއައްސަދު ވިދާޅުވީ ސޯޝަލް މީޑިއާގައި ހިޔާނާތުގެ ފައިސާ އާއި ގުޅޭ ގޮތުން ދެކެވެމުން އަންނަ ވާހަކަތަކަށް ވެސް ތަހުގީގުތަކުގައި ރިއާޔަތް ކުރަމުން އަންނަ ކަމަށެވެ. ނަމަވެސް ތަކުރާރުކޮށް ވަނީ ރައީސް ސޯލިހަށް ހިޔާނާތުގެ ފައިސާ ލިބުނުކަން ފާހަގަނުވާ ކަމަށް ވިދާޅުވެފައެވެ.\nއައްސަދު ވިދާޅުވީ ދައުލަތުގެ ހުރިހާ އިދާރާއެއް ކަހަލަ ގޮތަކަށް ހިނގަމުން ދިޔައީ ސަރުކާރު ބޭނުންވާ ގޮތަށް ކަމަށެވެ. ކުރީގެ ސަރުކާރުން އެމްއެމްޕީއާރްސީ މެދުވެރިކޮށް 37 ރަށް އަދި 12 ފަޅު ދޫކޮށްފައިވާއިރު އެ ރަށްތައް ދޫކޮށްފައި ވަނީ ގާނޫނާއި ހިލާފަށް ކަމަށާއި އަދި އެރަށްތަކާއި ފަޅުތައް ދޫކޮށްފައި ވަނީ ނުއަގުގައި ކަމަށްވެސް އޭނާ ވިދާޅުވިއެވެ.\nހަމައެކަނި ދޫކޮށްފައި ހުރި ފަޅުތައް ނުހިމަނާ 3.4 ބިލިއަން ދައުލަތަށް ލިބެންޖެހޭ ކަމަށާއި ފަޅުތައް އަގު ކުރާ ކަމަށްވާ ނަމަ ހަތަރު ބިލިއަނަށް އަރާނެ ކަމަށް އައްސަދު ވިދާޅުވިއެވެ.\nކުރިއަށް އޮތް ދެ އަހަރު ސަރުކާރުން އެންމެ އިސްކަމެއް ދީގެން ކުރާނެ ކަންކަން ކަނޑަ އަޅައިފި\nޖުލައި 23, 2020 17:10\nކަލޭމެން ނުބުނާނެނު ޖޮބު ގެއްލޭނެ ވިއްޔާ އެކަމަކު 35 މިލިއަން ރުފިޔާ ލިބުނުވާހަކަ ކިއާ..\nޖުލައި 23, 2020 17:14\nސޯލިހު އެކުލަވާލި ކޮމިޝަނަކުން ސޯލިހުގެ ކުށެއް ދައްކާނެތަ. މިހާރުވެސް އެމްޑީޕީ ހިންހަމަ ނުޖެހޭގޮތައް ހުކުމެއް ކުރިޔަސް ކޮންމެސް އެއްޗެއް ކިޔާ ފަ އެ ފަޑިޔާރަކު ސަސްޕެންޑްކޮށް ވަކިކުރަމުން އެގެންދަނީ\nޖުލައި 23, 2020 18:29\nޖުލައި 23, 2020 18:34\nއެނގޭ މީހުން ތިބި ކަމަށް ވަނީ\nޖުލައި 23, 2020 18:53\nލިބުނަސް މިހާރަކު ނުކެރޭނެބަލާކައް އެހެންވިއްޔާ ތިގޮނޑީގަ ނީންދެވޭނެ\nޖުލައި 23, 2020 19:27\nތިކަން އެގޭނީ ދެން އަންނަ ވެރިޔަކަށް!\nއިބޫއަކީ ބޮޑުުވަގެއް ދޮގުނހަދާ މީހުންނަކީ މުނާފިޤުން\nޖުލައި 23, 2020 19:41\nމިވެރިކަމުގައި އިބޫއާއި ދެކޮޅު ވިމީހެއްގެ ދުވަސްދުއްވާލާނެ އެހެންވީމަ ރީނދޫ ސަރުކާރުގެ އެވެސް ގުންޑާއެއްގެ މައްޗަކަށް ޝަރިޔަތެއްނުހިގާނެ މިސަރުކާރާއި އެކޮޅު ވަގުންގެ ސަރިޔަތް ބެލުމަކީ ފ ފޫނެތް ފަޔަށް ފެން ފުރުން ފަފފދަކަމެއް:\nޖުލައި 23, 2020 19:48\nއިބޫ ރެކެންވެގެން ކުރާކަމެއްތީ. މިކޮމިޝަނަކުން އިބޫގެ ކަމެއް ނުބަލާނެތާ. އެކަމަކު އިބޫއަށްވެސް ލިބުނޭކިޔާ. އެހެންވެ އަދީބު އަބަދު ޖަލުގައި ބަހައްޓާފަހުންނަނީ. އެވާހަކަ ބުނެފާނެތީ. އިބޫ ދުނިޔޭގެ ހުރިއްޔާ ޤާނޫނު އަރާހަމަކުރާނެ.\nޖުލައި 23, 2020 20:19\nދެން އަންނަ ސަރުކާރަކުން އެކަން ބަލާނޭ ބުނެލިނަމަ\nޖުލައި 23, 2020 20:36\nމަހުޝަރުދުވަހުން ހުރިހާކަނެއްވެސް އެގޭނެ\nޖުލައި 23, 2020 20:51\nއަދި އެނގޭދުވަސް އަންނާނެ!\nޖުލައި 23, 2020 21:09\nބަލަ ލިބުނަސް ބުނާނެތަ ލިބުނޭ ؟ އަދި އޭނަ އުފައްދާފައި އޭނަ މުސާރަދޭ ކޮމިޝަނަކުން އޭނަގެ ވާހަކަ ތެދަށްްް ބުނާނެތަ؟\nޖުލައި 23, 2020 21:13\nޢޮތަސް ނުބަލާނެ ، ތީ ހަމ ހިތާއިހިތުގެ ގުޅެމެއް ، ތި ލިސްޓްގައި އޮންނަނީ އިންތިހާބެއްގައި މި މީހުން ބަލިކުރާކަހަލަ އިދިކޮޅު މީހުންކޮޅު ، އެހެންނޫނީ މިމީހުންނަށް އެމް. ޑީ.ޕީ މީހުންނެކޭ ނުކިޔާނެ ،\nޖުލައި 23, 2020 22:18\nއައްސަދު މޫނާ ލޮލުންވެސް އެބަހީވޭ ދޮގުހަދާހެން\nޖުލައި 25, 2020 09:25\nހިޔާނާތުގެ ވަހަކަ ދައްކަން ކެރޭތީ ހައިރާންވާންޖެހޭ؟


ހުކުރު ދުވަހު ހަވީރު ހުޅުމާލެ ބްރިޖު ހައިވޭގައި ބާރު ސްޕީޑްގައި ދުއްވި7މީހަކު ޖުރުމަނާކޮށްފައިވާ ކަމަށް ފުލުހުން ބުނެފިއެވެ.\nސްޕީޑްގަން ހިފައިގެން ފުލުހުން ޙަރަކާތްތެރިވުމުން ބައެއް ޑްރައިވަރުން ކަންބޮޑުވުން ފައޫލުކުރިއެވެ. "މިއީ ކުއްލިއަކަށް މިފަދަ އޮޕަރޭޝަނެއް ހިނގަންވީ ވަގުތު" ނޫން ކަމަށް ޤަބޫލުކޮށް ބައެއް ޑްރައިވަރުން މިއަދުނޫހާއި ވަނީ މައުލޫމާތު ހިއްޞާކޮށްފައެވެ.\nމިއަދުނޫހާއި މައުލުމާތު ހިއްޞާކުރި ފުލުހަކު އޭނާގެ އަމިއްލަ ހައިޞިއްޔަތުން ބުނެފައިވަނީ ލޮކްޑައުން އޮތުމުން ހައިވޭގައި ދުއްވާ ވެހިކަލްތަކުގެ އަދަދު މަދުވުމުން 180 ކިލޯމީޓަރު ބާރުމިނުގައިވެސް ވެހިކަލް ދުއްވާ ކަމަށެވެ! އަދި އެފަދަ ބާރު ސްޕީޑެއްގައި ދުއްވަނިކޮށް އެކްސިޑެންޓެއް މެދުވެރިވެއްޖެ ނަމަ އެތައް ބައެއްގެ ފުރާނައަށް ބިރުވެރިކަން ބޮޑުވާނެ ކަމަށެވެ!\nބާރަށް ވެހިކަލް ދުއްވުމުގެ ސަބަބުން އެކްސިޑެންޓްވެ ކޮންމެ އަހަރަކު އެތައް ބައަކު މަރުވަމުންދާއިރު އެތައް ބައަކު ބައަކަށް ދަނީ ނުކުޅެދޭ ޙާލަތުގައި ދިރިއުޅެން ޖެހެމުންނެވެ. ބާރު ސްޕީޑްގައި ދުއްވައި ޖެއްސުމުގެ ސަބަބުން ހޭވެރިކަމެއް ނެތި ދޮޅުއަހަރުވެފައިވާ މީހުންވެސް އެބަތބިކަން ފާހަގަކުރެވެއެވެ.\nދުވަސްކޮޅަކު ލައިސަންސް ހިފަހައްޓާލުމަށްފަހު ލައިސަންސް ދިނުމުން ޑްރައިވަރަށް ދެއްވެއެވެ! ޖައްސައި އަނިޔާ ކުރި މީހުން މަރުވެފައެވެ. ނުކުޅެދޭ މީހުންނަސްވެފައެވެ. ނުވަތަ ކޯމާގައެވެ! މިއީ ޤާނޫނަށް ބަދަލުތަކެއް ގެނެސްގެން ނަމަވެސް ޙައްލު ހޯދަންޖެހިފައިވާ ކަމެއްކަން ގިނަ ބައަކު ދަނީ ފާހަގަކުރަމުންނެވެ!\nބައިސްކަލެއް ވަގަށް ނެގި މައްސަލަގައި މީހަކު ހޯދަނީ\nބައިސްކަލެއް ވަގަށް ނަގާފައިވާ މައްސަލައަކާ ގުޅިގެން މީހަކު ހޯދަނީ


އެމްޑީޕީގެ މެމްބަރޝިޕް އިތުރު ކުރުމަށް ކުރާ މަސައްކަތްތަކަށް އިތުރު ކުރިއެރުމެއް – Maldivian Democratic Party\nއެމްޑީޕީގެ މެމްބަރޝިޕް އިތުރު ކުރުމަށް ކުރާ މަސައްކަތްތަކަށް އިތުރު ކުރިއެރުމެއް\nމޯލްޑިވިއަން ޑިމޮކްރެޓިކް ޕާޓީ (އެމްޑީޕީ)ގެ މެމްބަރޝިޕް އިތުރު ކުރުމަށް މަޑަވެލި ދާއިރާގެ ރައްޔިތުންގެ މަޖިލީހުގެ މެމްބަރު އަހްމަދު ނާޒިމް 27 ޑިސެމްބަރުގައި އޮތް ޤައުމީ މަޖިލީހަށް ހުށަހެޅި ޤަރާރު ފާސްވުމާއި ގުޅިގެން އެމްޑީޕީގެ މެމްބަރޝިޕް އިތުރުކުރުމަށް ކުރަމުންދާ މަސައްކަތްތަކަށް އިތުރު ކުރިއެރުމެއް ލިބިފައިވާކަމަށް ޕާޓީގެ ސެކްރެޓަރީ ޖެނެރަލްގެ ނައިބު އަޙްމަދު އަކްރަމް ވިދާޅުވެއްޖެއެވެ.\nއަކްރަމް ވިދާޅުވީ، މެމްބަރޝިޕް އިތުރުކުރުމަށް ޤައުމީ މަޖްލީހުން ފާސްކުރި ޤަރާރާއި ގުޅިގެން ހުރިހާ ދާއިރާގެ މެމްބަރުން ވެސް ޒިންމާދާރުކަމާއި އެކު އެ މަސައްކަތް ކުރަމުން އަންނަކަމަށެވެ.\nއެގޮތުން ވިލިމާފަންނު ދާއިރާގެ ރައީސް މުޙައްމަދު އިބްރާހިމް މަނިކު، އެމްޑީޕީއަށް ވަނުމަށް އެދޭ 50 މެމްބަރުންގެ ފޯމް ޕާޓީގެ ސެކްރެޓޭރިއޭޓްއާ ބުރާސްފަތި ދުވަހު ހަވާލުކޮށްފައިވާކަމަށް އަކްރަމް ވިދާޅުވިއެވެ. އަދި ޕާޓީގެ އެކްޓިވިސްޓެއް ކަމަށްވާ ނ. ހޮޅުދޫ، މުޙައްމަދު ޖަލީލް (ޖައްލެ) 30 ފޯމް ހުށަހަޅާފައިވާކަމަށް ވެސް އަކްރަމް ވިދާޅުވިއެވެ.\n” ޤައުމީ މަޖްލިސްގެ ޤަރާރުގައި ވަނީ ދާއިރާތަކުގެ ރައީސުންނާއި ޕާލިމެންޓަރީ ގްރޫޕްގެ މެމްބަރުންގެ ވާހަކަ. އެހެން ނަމަވެސް ވަރަށް އުފަލާއި އެކު އަޅުގަނޑުމެން ފާހަގަކުރަން ޢާއްމު މެމްބަރުން ވެސް އަމިއްލައަށް އިސްނަގައިގެން މެމްބަރޝިޕް އިތުރުކުރުމަށް ކުރަމުންދާ މަސައްކަތް. އެފަރާތްތަކަށް މުޅި ޕާޓީގެ ލީޑަރޝިޕްގެ ނަމުގައި އަޅުގަނޑު ޝުކުރުދަންނަވަން ” އަކްރަމް ވިދާޅުވިއެވެ.\nމީގެ އިތުރުން ފޯއްމުލަކު3ދާއިރާއިން 193 މެމްބަރޝިޕް ފޯމް މީގެ ކުރިން ސެކްރެޓޭރިއޭޓަށް ހުށަހަޅާފައިވާއިރު، މިހާރު ވެސް ފޯމް ފުރުމުގެ ކަންތައް ރަށު ތެރޭގައި ކުރިއަށް ދާކަމަށް ދާއިރާތަކުގެ ރައީސުން މަޢުލޫމާތުދީފައިވާ ކަމަށް އަކްރަމް ވިދާޅުވިއެވެ. އަދި ލ. ގަމުގެ ފިނި ރޯޅި، އިބްރާހިމް ޝިހާބް ވަނީ ޕާޓީއަށް 55 މެމްބަރުން ވައްދާފައެވެ. އަދި ރައްޔިތުންގެ މަޖިލީހުގެ މަނަދޫ ދާއިރާގެ މެމްބަރު އަހްމަދު ތޯރިޤް ވަނީ، އެމްޑީޕީއަށް ވަނުމަށް އެދޭ 70 މެމްބަރުންގެ ފޯމް ސެކްރެޓޭރިއޭޓަށް ހުށަހަޅާފައެވެ.\nޤައުމީ މަޖިލީހަށް ނާޒިމް ހުށަހެޅި ޤަރާރުގައި ވަނީ، ޕާޓީގެ 77 ދާއިރާއިން ކޮންމެ ދާއިރާއަކުން 50 ފޯރމާއި ( 3850 ) ޕާލިމެންޓްރީ ގްރޫޕްގެ ކޮންމެ މެމްބަރަކު 50 ފޯރމް (1500) ލިބޭނެ ގޮތަކަށް ޕާޓީގެ މައި އޮފީހުން އެދާއިރާގެ ކަމާއި ގުޅުންހުރި ބޭފުޅުންނާއި ގުޅައިގެން3މަސް ދުވަހުގެ ތެރޭގައި 5850 ފޯރމް ހުށަހެޅޭ ވަރަށް މަސައްކަތް ފެއްޓުމަށް ގޮވާލާކަމަށެވެ.


March mahuge niyalah Raajjeyge fathuruverikamah bodu kurierumeh!\nމާރޗް މަހުގެ ނިޔަލަށް ރާއްޖޭގެ ފަތުރުވެރިކަމަށް ބޮޑު ކުރިއެރުމެއް!\nމާރޗް މަހުގެ ނިޔަލަށް ރާއްޖެއަށް ޒިޔާރަތްކުރި ޖުމްލަ ފަތުރުވެރިންގެ އަދަދު 420,103 އަށް އަރާ\nމާރޗް މަހު ޗައިނާއިން ރާއްޖެއަށް ޒިޔާރަތްކުރި ފަތުރުވެރިންގެ އަދަދު ދަށް\nކުރިއަށް އޮތީ ރާއްޖޭގެ ފަތުރުވެރިކަމުގެ ލޯ ސީޒަން\nކ. މާލެ 17 އޭޕުރިލް 2018 | އަންގާރަ 18:40 4,202\nފަތުރުވެރިންތަކެއް އެއަރޕޯޓުގައި - އަޝްވާ ފަހީމް\n2018 ވަނަ އަހަރުގެ މާރޗް މަހު ރާއްޖެއަށް ޒިޔާރަތްކުރި ފަތުރުވެރިންގެ އަދަދު 2017 ވަނަ އަހަރުގެ މާރޗް މަހާއި އަޅާބަލާއިރު ވަނީ 18.5 ޕަސަންޓް އިތުރުވެ، އަހަރުގެ ފުރަތަމަ ތިންމަސް ނިމުނުއިރު ރާއްޖޭގެ ފަތުރުވެރިކަމަށް 17 ޕަސަންޓްގެ ކުރިއެރުމެއް ވަނީ ލިބިފައެވެ.\nޓޫރިޒަމް މިނިސްޓްރީން ނެރުނު ތަފާސް ހިސާބުތަކުން ދައްކާ ގޮތުގައި މިއަހަރުގެ މާރޗް މަހު ރާއްޖެއަށް 133,466 ފަތުރުވެރިން ޒިޔާރަތްކޮށް މާރޗް މަހުގެ ނިޔަލަށް ރާއްޖެއަށް ޒިޔާރަތްކުރި ޖުމްލަ ފަތުރުވެރިންގެ އަދަދު ވަނީ 420,103 އަށް އަރާފައެވެ.\nރާއްޖެއަށް އެންމެ ގިނައިން ފަތުރުވެރިން ޒިޔާރަތްކޮށްފައިވާ 10 މާރކެޓް:\nފަތުރުވެރިން ޒިޔާރަތް ކުރި ޤައުމުތައް\nރަޝިއާ، އިޓަލީ، ފްރާންސް އަދި ޖަރުމަންވިލާތުން 2018 ވަނަ އަހަރުގެ މާރޗް މަހުގެ ނިޔަލަށް ވަނީ ބޮޑެތި ކުރިއެރުންތަކެއް ހޯދާފައެވެ. އެގޮތުން އެ މުއްދަތުގައި ރަޝިއާ އިން ޒިޔާރަތްކުރި ފަތުރުވެރިންގެ އަދަދު 32.7 ޕަސަންޓް އިތުރުވެފައިވާއިރު އިޓަލީވިލާތުން ޒިޔާރަތްކުރި ފަތުރުވެރިންގެ އަދަދު 25 ޕަސަންޓަށް އިތުރުވެ، ފްރާންސްއިން ޒިޔާރަތްކުރި ފަތުރުވެރިންގެ އަދަދު 23.7 ޕަސަންޓް އަދި ޖަރުމަންވިލާތުން ޒިޔާރަތްކުރި ފަތުރުވެރިންގެ އަދަދު ވަނީ 22 ޕަސަންޓް ވަނީ އިތުރުވެފައެވެ.\nމީގެ އިތުރުން ޔޫއެސްއޭ، އިންޑިއާ އަދި އިނގިރޭސިވިލާތުން ޒިޔާރަތްކުރި ފަތުރުވެރިންގެ އަދަދު އިތުރުވެފައިވާއިރު ޖަޕާނުން ޒިޔާރަތްކުރި ފަތުރުވެރިންގެ އަދަދުވެސް ވަނީ މިއަހަރުގެ ފުރަތަމަ ތިން މަހު އިތުރުވެފައެވެ. އެހެންނަމަވެސް މިއަހަރުގެ މާރޗް މަހު ޗައިނާއިން ރާއްޖެއަށް ޒިޔާރަތްކުރި ފަތުރުވެރިންގެ އަދަދު ދަށްވުމާއެކު، މާރޗްމަހުގެ ނިޔަލަށް އެ ޤައުމުން ޒިޔާރަތްކުރި ފަތުރުވެރިންގެ އަދަދު ވަނީ -0.8 އަށް ދަށްވެފައެވެ.\nމިއަހަރުގެ މާރޗް މަހު ޓޫރިޒަމް މިނިސްޓްރީގައި ރަޖިސްޓްރީކޮށްފައިވާ 41,894 އެނދުގެ ތެރެއިން އެވްރެޖްކޮށް 40,893 އެނދު ވަނީ އޮޕަރޭޓް ކުރެވިފައެވެ.\nމިއަހަރުގެ މާރޗް މަހުގެ ނިޔަލަށް ތައްޔާރުކޮށްފައިވާ ތަފާސްހިސާބުތަކަށް ބަލާއިރު އެންމެ ގިނަ ފަތުރުވެރިން ޒިޔާރަތްކޮށްފައިވަނީ 56.8 ޕަސަންޓް ހިއްސާއާއެކު ޔޫރަޕްގެ ޤައުމުތަކުންނެވެ. އަދި ދެވަނަ އަށް އެންމެ ގިނަ ފަތުރުވެރިން ޒިޔާރަތްކޮށްފައިވަނީ 35.1 ޕަސަންޓްގެ ހިއްސާއަކާއެކު އޭޝިއާ ފެސިފިކް ސަރަހައްދުތަކުންނެވެ.\nޓޫރިޒަމް މިނިސްޓްރީން އިތުރަށް ބުނީ ކުރިއަށް އޮތީ ރާއްޖޭގެ ފަތުރުވެރިކަމުގެ ލޯ ސީޒަންކަމުގައިވާތީ ރާއްޖެއަށް ޒިޔާރަތްކުރާ ފަތުރުވެރިންގެ އަދަދު ދަށްނުވެ، އެ ނިސްބަތުގައި ހިފެހެއްޓުމަށްޓަކައި އަޅަންޖެހޭ ފިޔަވަޅުތައް އެޅުމުގެ މަސައްކަތް ފަތުރުވެރިކަމުގެ ސިނާއަތާއި ގުޅިގެން މިނިސްޓްރީން ކުރަމުންދާނެ ކަމަށެވެ.


SunOnline: Dhuvasvee meehun maalee dhaairaa ah heyluntheri kuran BML in bahdhaluvumeh baavvaifi\nދުވަސްވީ މީހުން މާލީ ދާއިރާއަށް ހޭލުންތެރިކުރަން ބީއެމްއެލް އިން ބައްދަލުވުމެއް ބާއްވައިފި\n01 Oct 2020, 21:49\nބައިނަލްއަގުވާމީ އުމުރުން ދުވަސްވީ މީހުންގެ ދުވަސް ފާހަގަކުރުމުގެ ގޮތުން ބޭންކް އޮފް މޯލްޑިވްސްގެ އެކި ބްރާންޗްތަކާ ގުޅިގެން އަތޮޅު ތެރޭގައި ސްކޭމް އަދި ފްރޯޑް އިން ރައްކާތެރިވުމާއި މާލީ ދާއިރާއަށް ހޭލުންތެރިކުރުވުމުގެ ބޭނުމުގައި އުމުރުން ދުވަސްވީ މީހުންނަށް ހާއްސަ ބައްދަލުވުމެއް ބާއްވައިފި އެވެ.\nބީއެމްއެލް އިން އުމުރުން ދުވަސްވީ މީހުންނަށް އަމާޒުކޮށްގެން ކުރިއަށް ގެންދިޔަ މި ބައްދަލުވުން ބާއްވާފައި ވަނީ ޅ. ނައިފަރު، ށ. ފުނަދޫ، އއ. ރަސްދޫ، ތ. ގުރައިދޫ، ގދ. ތިނަދޫ އަދި ސ. ހުޅުމީދޫގަ އެވެ.\nއެ ބައްދަލުވުމުގައި ބޭންކިންގް އާއި ރައްކާތެރި ގޮތުގައި އޮންލައިން ބޭންކިންގް ބޭނުންކުރުމާ ގުޅޭ މައުލޫމާތު ބައިވެރިންނާ ހިއްސާކުރި ކަމަށް ބީއެމްއެލް އިން ބުންޏެވެ.\nވަކިން ހާއްސަކޮށް އެކި ކުންފުންޏާއި މުއައްސަސާތަކުގެ ނަމުގައި ގުޅައި އޮޅުވާލައިގެން ފައިސާ ހޯދުމަށާއި ކާޑުގެ މައުލޫމާތު ހޯދަންކުރާ މަސައްކަތްތަކަށް ސަމާލުވެ ރައްކާތެރިވުމުގެ ގޮތުން ކުރަން ޖެހޭ ކަންތައްތަކާ ގުޅޭ މައުލޫމާތު ވެސް ވަނީ ބައިވެރިންނާ ހިއްސާކޮށްފަ އެވެ.\nއަދި ބޭންކުން ވަނީ އޮންލައިންކޮށް ހިދުމަތްތައް ހޯދުމުގައި ސަމާލުވާން ޖެހޭ ބައެއް މުހިންމު ކަންކަންވެސް ފާހަގަކޮށްފަ އެވެ.\nއެ ބައްދަލުވުމުގައި އިންޓަނެޓް، މޮބައިލް އަދި ސެލްފް ސާވިސް ބޭންކިންގ ޓެކްނޮލޮޖީއަށް ކުރެވުނު އިންވެސްޓްމެންޓާ އެކު ކަސްޓަމަރުންނަށް ދޭ ހިދުމަތުގެ ފެންވަރު ރަނގަޅުކުރެވި، ހިދުމަތް ހޯދުމަށް އެކި ވަސީލަތްތައް ހޯދައިދެވި، ކަސްޓަމަރުންނަށް ލުއިފަސޭހަކަމާއެކު ހިދުމަތް ހޯދޭނެ ގޮތްތަކާ ބެހޭ މައުލޫމާތު ބީއެމްއެލްގެ ފަރާތުންވަނީ ހިއްސާކޮށްފަ އެވެ.\nބީއެމްއެލް އިން ބުނީ އެ ބައްދަލުވުމުގައި އެކި ރަށްތަކުން 300 ބައިވެރިން ބައިވެރިވި ކަމަށެވެ.\nއެ ބައްދަލުވުން ބޭއްވިފައިވަނީ ހެލްތު ޕްރޮޓެކްޝަން އެޖެންސީ އިން ކަނޑައަޅާފައިވާ ގައިދުރުކަން ބެހެއްޓުމުގެ އުސޫލުތަކާއި އެެއްގޮތަށް ކަމަށާއި އަދި ބައްދަލުވުން ކުރިއަށް ދިޔަ ހޯލު ތަކުގައި ބައިވެރިންގެ ރައްކާތެރިކަމަށް ވަރަށް ބޮޑަށް ސަމާލުކަށް ދީފައިވާނެ ކަމަށެވެ.


Covid-19 fethureythee ITB fair cancel koffi | Mihaaru\nމިދިޔަ އަހަރުގެ އައިޓީބީ ފެއާގައި ރާއްޖޭން ބެހެއްޓި ސްޓޭންޑް-- ފޮޓޯ: އެމްއެމްޕީއާރުސީ\n02 މާޗް 2020 - 11:08\nމިއީ މި ފެއާގެ ތާރީހުގައި ފެއާ ކެންސަލްކުރި ފުރަތަމަ ފަހަރެވެ.\nމި ފެއާ ބާއްވަން ނިންމާފައި އޮތީ މި މަހުގެ 4-8 އަށް ޖަރުމަނުގެ ބާލިންގަ އެވެ. މި ފެއާ ކެންސަލް ކޮށްފައިވަނީ ބާލިންގެ ހެލްތު އެންޑް އިކޮނޮމިކް މިނިސްޓްރީން ރައްކާތެރިކަމުގެ ފިޔަވަޅު އެޅުމަށް އެންގުމުންނެވެ. މިއީ ޖަރުމަނުގައި މި ވައިރަސް ފެތުރެމުން ދާތީ އެންގި އެންގުމެކެވެ.\nއައިޓީބީ ފެއާ ވެސް ބާއްވާ ބާލިންގެ ސުޕަވައިޒަރީ ބޯޑުގެ ޗެއާމަން ވުލްފް ޑިއެޓާ ވުލްފް ނެރުނު ބަޔާނެއްގައި ވިދާޅުވީ އައިޓީބީގެ 54 އަހަރުގެ ތާރީހުގައި އެއްވެސް އަހަރަކު ފެއާ ކެންސަލް ނުކުރާ ކަމަށެވެ. އަދި މިފަހަރު ފެއާ ކެންސަލްކުރީ ސިއްހީ ނުރައްކަލެއްގެ ސަބަބުން މަޖުބޫރުވެގެން ކަމަށް އޭނާ ވިދާޅުވި އެވެ.\nވުލްފް ވަނީ މިފަދަ ހާލަތެއްގައި އައިޓީީބީ ފެއާ ކެންސަލް ކުރުމުން ހުރިހާ އެގްޒަބިޓަރުންގެ ފަރާތުން ލިބުނު އެއްބާރުލުމަށް ޝުކުރު އަދާކޮށްފަ އެވެ.\nމިއަހަރުގެ އައިޓިބީ ފެއާގައި ދުނިޔޭގެ 180 ގައުމަކުން 10،000 އަށް ވުރެ ގިނަ އެގްޒަބިޓަރުން ބައިވެރިވެ އެވެ. މީގެ ތެރޭގައި ރާއްޖޭގެ 99 ކުންފުންޏެއް ވެސް ހިމެނެ އެވެ.\nއައިޓީބީ އަކީ ރާއްޖޭން ވެސް ކޮންމެ އަހަރަކު އިންތިޒާރުކުރާ އެއް ފެއާ އެވެ. މި ފެއާގެ ސަބަބުން ގިނަ ބައެއްގެ މެދުގައި ރާއްޖެ އިޝްތިހާރުވެ، ރާއްޖޭގެ ޓޫރިޒަމް އޮޕަރޭޓަރުންނާއި ބޭރުގެ ޓުއާއޮޕްރޭޓަރުންނާ ބައްދަލުވުމުގެ ފުރުސަތު ލިބެ އެވެ.\nރާއްޖެ އަށް އެންމެ ގިނަ ޓުރިސްޓުން އަންނަ ޗައިނާއިން ޓޫރިސްޓުން އައުން މަނާ ކޮށްފައިވާ މި ދަނޑިވަޅުގައި ދުނިޔޭގެ އެހެން ހިސާބުތަކުގައި ރާއްޖެ އިޝްތިހާރުކޮށް ޓޫރިސްޓުންގެ އަދަދު އިތުރު ކުރުމަކީ ރާއްޖޭގެ އިގްތިސާދަށް މުހިންމު ކަމެކެވެ. ނަމަވެސް ކޮވިޑް-19 ގެ ސަބަބުން ގިނަ ގައުމުތަކުން ދަތުރުކުރުން މަނާކޮށްފައިވާއިރު މިއަހަރު ރާއްޖޭގެ ޓޫރިޒަމަށް ނޭދެވޭ އަސަރު ކުރާނެ ކަމަށް ލަފާ ކުރެވެ އެވެ.\nދެއްކި ލާރިލިބޭނެތަ ނޫނީ ފަހުން އައިޓީބީ އޮންނާނެތަ؟!\nއަހަރުމެން އެޖެންސީ ރަޖިސްޓްރީ ކޮށްފަ 500ޑޮލަރު އަތުލާފަ ވެބްސައިޓް ގަޑުގަ ނުވެސް ޖަހާ އަދި!\nމީހުން އަތުން ލާރިނަގައިގެން އެ އަބުރާ ނުދައްކާނެ ކަން އެއޮތިީ ބުނެފަ އެމް އެމް ޕީ އާރު ސީ އިން! 500 ޑޮލަރު ދިވެހިން އަތުން 1000ޑޮލަރު ބޭރުގެ ކުންފުނިތަކުން! 450000ޑޮލަރު ކާލީ!


India Ge Maslahathu Himaayah Kuran Raajje Aai Medhu Fiyavalheh Alhaanan - India - Vaguthu\nއިންޑިއާގެ މަސްލަހަތު ހިމާޔަށް ކުރަން ރާއްޖެ އާއި މެދު ފިޔަވަޅެއް އަޅާނަން - އިންޑިއާ\n11 މަސް ކުރިން ( އޭޕްރީލް 8, 2018 )\nއިންޑިއާ ސިފައިން ތަމްރީންތަކެއްގައި\nކަންތައްތައް ކައިރިން ބަލަމުންދާ ކަމަށާއި އިންޑިއާގެ މަސްލަހަތުތައް ހިމާޔަތް ކުރުމަށް އަޅަން ޖެހޭ ހުރިހާ ފިޔަވަޅުތަކެއް ރާއްޖެ އާއި މެދު ވެސް އަޅާނެ ކަމަށް އިންޑިއާގެ ޑިފެންސް މިނިސްޓަރު ނިރުމަލާ ސީތަރަމަން ވިދާޅުވެއްޖެއެވެ.\nނިރުމަލާ ސީތަރަމަން އެހެން ވިދާޅުވެފައިވަނީ ގާނޫނު ހަދާ މަޖިލީހުގެ ތިރިގޭގައި ނިރުމަލާ ސީތާރަމަންއަށް އަމާޒުކޮށް ކުރި ސުވާލަކަށް ލިއުމުން ދެއްވި ޖަވާބެއްގައެވެ.\nރާއްޖޭގައި ހިންގަމުންދާ ކަންތައްތައް ކައިރިން ބަލަމުންދާ ކަމަށާއި އަޅަން ޖެހުނު ހުރިހާ ފިޔަވަޅެއް އަޅާނެ ކަމަށް ޑިފެންސް މިނިސްޓަރު ވިދާޅުވި އިރު އިންޑީއާގެ ކަނޑުގެ ސިފައިން އިންޑިއާ ކަނޑުގައި ހިންގާ ބައެއް އޮޕަރޭޝަންތައް ވަރުގަދަކޮށް އިންޑިއާ ކަނޑުގެ ހަތް ސަރަހައްދެއް ޕެޓްރޯލު ކުރުން ވަރުގަދަކޮށްފައިވާ ކަމަށް އިންޑިއާގެ ބައެއް ނޫސްތަކުންވަނީ ބުނެފައެވެ.\nއިންޑިއާގެ ނޫހެއް ކަމަށްވާ ޕްރެސް ޓްރަސްޓް އޮފް އިންޑިއާގައި ބުނެފައިވާ ގޮތުގައި ގޮތުގައި ނިރުމަލާ ސީތާރަމަންއަށް އަމާޒުކޮށްފައިވާ ސުވާލަކީ ރާއްޖޭގައި ޗައިނާގެ ނުފޫޒު އިތުރުވުން ހުއްޓުވުމަށް އިންޑިއާ ކަނޑުގެ ސިފައިން ލައްވާ އެއްވެސް އޮޕަރޭޝަނެއް ހިންގަން ހަމަޖެހިފައިވޭތޯ އެވެ.\nޖަވާބުގައި ނިރުމަލާ ސީތާރަމަން ވިދާޅުވެފައިވަނީ "އިންޑިއާގެ މަސްލަހަތުތަކުގެ ދިފާއުގައި އަޅަން ޖެހޭ ހުރިހާ ފިޔަވަޅުތަކެއް އަޅާނެ" ކަމަށެވެ.\nނިއު އިންޑިއަން އެކްސްޕްރެސް ނޫހުން އިއްޔެ ބުނެފައިވާ ގޮތުގައި އިންޑިއާ ކަނޑުގައި ރާއްޖެ އޮންނަ ސަރަހައްދު ހިމެނޭ ގޮތަށް އިތުރު ހަ ސަރަހައްދެއް ޕެޓްރޯލު ކުރުން ވަރުގަދަކޮށްފައިވާ ކަމަށް އިންޑިއާގެ ކަނޑުގެ ސިފައިން ބުނެފައިވާ ކަމަށެވެ.\nރާއްޖޭގެ ސަރަހައްދު ހިމެނޭ ގޮތަަސް އެ ހަތް ސަރަހައްދު ޕެޓްރޯލު ކުރުން ވަރުގަދަކޮށްފައިވާތާ މިހާރު 10 މަސް ވަނީ ވެފައިވާ ކަމަށް އެނޫހުން ބުނާއިރު ޕެޓްރޯލު ކުރުމަށް އިންޑިއާ ކަނޑުގެ ސިފައިންގެ 15 މަނަވަރު ބޭނުން ކުރަމުންދާ ކަމަށް ވެސް އެ ނޫހުން ގައި ބުނެފައިވެއެވެ.\nނިއު އިންޑިއަން އެކްސްޕްރެސް ނޫހުން ބުނެފައިވާ ގޮތުގައި އެ ހަތް ސަރަހައްދަކީ ވެސް އިންޑިއާ ކަނޑުގައި އިންޑިއާގެ އިގްތިސާދީ ހާއްސަ ސަރަހައްދުން ބޭރުގައި ބައިނަލު އަގުވާމީ ކަނޑުގައި އިންޑިއާއިން ޕެޓްރޯލު ކުރަމުންދާ ހަތް ސަަރަހައްދެވެ. އެ ހަތް ސަރަހައްދުގެ ތެރޭގައި އިންޑިއާ ކަނޑަށް ވަދެވޭނެ ހުރިހާ ދިމާތަކާއި އަދި އިންޑިއާ ކަނޑުން ނުކުމެވޭނެ ހުރިހާ ދިމާލެއް ހިމެނޭ ކަމަށް ވެސް އެ ނޫހުން ބުނެފައިވެއެވެ.\nއިންޑިއާ ކަނޑުގެ ސިފައިން ޕެޓްރޯލު ކުރުން ވަރުގަދަކޮށްފައިވާ ސަރަހައްދުތަކުގެ ތެރޭގައި ދެކުނު ޗައިނާ ކަނޑުން އިންޑިއާ ކަނޑަށް ވަދެ ނިމުންނަން އޮންނަ ސަރަހައްދު ނޯތު ބޭ އޮފް ބެންގަލް,ނޯތު އަންޑަމަންސް އެންޑް ސައުތު ނިކޮބަ ,ސްޓްރެއިޓްސް އޮފް ހަރުމުޒް އެންޑް ޕާޝިއަން ގަލްފް,ގަލްފު އޮފް އަޑެން,ވޯޓާސް ސައުތު އޮފް އިންޑިއާ,ސައުތު އިންޑިއަން އޯޝަން, ހިމެނެއެވެ.\nރާއްޖެއަށް އިންޑިއާއިން 100 މިލިއަން ރުފިޔާގެ ހިލޭ އެހީ ދެނީ\nއިންޑިއާ އެމްބަސީ އަޅަން ހުޅުމާލެއިން ބިމެއް ދެނީ\nއޭޕްރީލް 8, 2018 13:20\nއޭޕްރީލް 8, 2018 13:28\nހަގީގީ ދުސްމަނަކީ އިންޑިޔާ.\nއޭޕްރީލް 8, 2018 13:42\nއޭޕްރީލް 8, 2018 13:50\nފިޔަވަޅު އެޅީމަ ނިމުނީނު. ރާއްޖެއަށް އަންނަ ތަރައްގީއެއް ﷲ އިރާދަކުރެއްވިއްޔާ ނުހުއްޓުވޭނެ.\nއޭޕްރީލް 8, 2018 14:09\nފުއްލާ މަރާމީހުން ޖަލައްލާން ދޭބަލަ ކަލޭމެން.\nއޭޕްރީލް 8, 2018 14:14\nތިދެން މާ މައްޗަށްދަނީ އިނޭ! ތީތިކަޑައޭ އިންޑިއާ! ކޮންމެސް ހެޔޮކަމެއް ކޮށްދިނިއްޔާ\nކީއްތަވާނީ. ޗައިނާވެސް އެހީވަނީކީނޫންތަ އަޅެ. ދަހިކަމުން ކަމެއްކޮށްނުދޭތާގައި މީހަކު\nކަމެއް ކޮށްދޭން އުޅުނަސް ތިހުއްޓުވަނީ. ކޒާތީ ވިޔަސް ބޮޑުވަރު.\nއޭޕްރީލް 8, 2018 14:24\nއިންޑިޔާގެ ތިބި ރޭޕުކުރާ މީހުން އަތުލަން އުޅެބަލަ ފުރަތަމަ\nއޭޕްރީލް 8, 2018 14:30\nއަހަރެމެންގެ މަސްލަހަތު އަހަރެމެންވެސް ހިމާޔަތްކުރާނަން. އެ މީހުން ފިޔަވަޅު އަޅައިފިއްޔާ ހުރިހާ އިންޑިއާ މީހުން ރާއްޖެއިން ފޮނުވާލާ އިންޑިއާއަށް ބޭސްކުރަން އާސަންދަ ނުދީ އެހެން ގައުުމުތަކަށް ބޭހަށް ދާން އާސަންދަ ދޫކުރޭ! މި ކައްޕަޅި އިންޑިއާ ގެރިގުއި ބައިގަނޑު މިހާރު ތިކުޅެނީ އަލިފާނާކަން ހަނދާންކުރާތި!!! މިހާރު ކަލޭމެން ހިތުހުރި ކަމެއް ދިވެހިރާއްޖެއަށް ނުކުރެވޭނެކަން ހަނދާންކުރާތި ވަރަށް ރަނގަޅަށް!!! އެއީ މާޒީ.\nއޭޕްރީލް 8, 2018 14:33\nކިތަންމެ ގޮތްދައްކަން އުޅުނަސް ނުބެލެހެއްޓޭނެ. އަމުދުން ޗައިނާ ވަންނަވަނުން ނުހުއްޓުވޭނެ. ތިހާ ބެލޭބަޔަކަށް ކީއްވެތަ ތޫފާނުގައި ގެއްލުނު އިންޑިއާގެ މަސްވެރިން ނުހޯދުނީ. ފޮނިކަނޑާބައެއް އިންޑިއާއަކީ. ސަރަހައްދީގޮތުން ބޯގިނަވެފައި ރޭޕްގިނަވެފައި އޮތުން ފިޔަވާ ކޮން ކަމެއް ވަނީ.\nއޭޕްރީލް 8, 2018 14:38\nއޭޕްރީލް 8, 2018 15:01\nއިންޑިއާއަކީ އަޑި ނުބައި ވަރަށް ކެހިވެރި މަކަރުވެރި ބައެއް. އެއީ މިގައުމު އަޅުވެތި ކުރަން އުޅުނު ބައެއް. އެކަން ނުވީމާ ދެން އުޅެނީ ފިލްމު ކުޅެން. ދިވެހި ސަރުކާރަށް ގޮވާލަން އިންޑިއާއާއިމެދު ފާރަވެރިވުމަށާއި އެގައުމުން ގެންގުޅޭ ނޭއްގާނީ ކަމާމެދު ޣާފިލް ނުވުމަށް. އިންޑިއާއިން ބިރުދައްކާނަމަ އެހެން ބައެއްގެ އެހީތެރިކަން ހޯދާފައި ބޭއްވުމަށް. މިގައުމަށް ދިމާވި ކޮންމެ ދަތި އުނދަގޫ ކަމެއްގައި އިންޑިއާވަނީ އިތުރަށް ދުއްތުރާކޮށްފައި. ހަމައެކަނި އުޅެނީ ފިޔައާއި އަލުވި ބިސްކޮޅެއް ވިއްކައިގެން މިގައުމު ނިކަމެތި ކަމުގައި ބޭއްވޭތޯ. އެކަމަކު އިންޑިއާގެ ކޮންޓްރޯލް އެދަނީ މަގައުމުގެ މަތިން ނެއްޓެމުން.\nމިހާ ތަނަށް އާސަންދަ އިން ކުރަމުން އައި ބޮޑޮތި ކަން ކަން ކުރަން މަޖުބޫރުވެފަ އޮތީ އިންޑިޔާ އިން . ދެން ކުއްލިޔަކަށް ރާއްޖޭގަ ޓްރީޓޮޕް ހޮސްޕިޓަލާ 25 ބުރި އިމާރާތުގެ ބޮޑު މަންޒަރު ފެނުނީ އަދި ކިރިޔާ. ބޮޑޭ މެން ބުނަމުން ދިޔައީ ބުރިޖު ވސް އޮތީ ހުއްޓިފަ އޭ ދަރުމަވަންތަ ވެސް ކުރިޔަކަށް ނުދޭ. އެހެން ހުއްޓާ މި ބަސްޓު ވީ\nއޭޕްރީލް 8, 2018 15:33\nތަރައްޤީގެ ހުރަހަކީވެސް އިންޑިއާ.. މިއީ ހަޤީގަތް! އެބައި މީހުންކާރިއަށް ހުރިހާކަމަކަށްވެސް އަހަރުމެން ދާނެޖެހޭނެ ކަމަށް އެބައިމީހުން ޤަބޫލުކުރި، ޒަމާނީ ގޮތަކަށް އަޅުވެތިކޮށްގެން ވެސް އުޅުނު.. މިކަންތައް ﷲގެ އިރާދަފުޅާއެކު ބަދަލުވެއްޖެ! ހުރިހާކަމަށްވެސް އިންޤިލާބު! ޝުކުރިއްޔާ ސަރުކާރަށް!!\nއޭޕްރީލް 8, 2018 16:10\nތިޔައީ ބޭކާރުކަމެއް. ތިޔަ މަސައްކަތުން އިންޑިއާއަށް ލިބޭނެ ގެއްލުންތަށް ވަރަށް ގިނައެވެ.\n1. ތެޔޮ ވޭސްޓް ކުރުން.\n2. ފައިސާ އިސްރާފްކުރުން.\n3. އެތަކެއެް ބައިވަރު މުވައްޒަފުން ބޭކާރުކުގޮތުގައި ބޭނުންކުރުން\n4. ރާއްޖޭގެ އެމްޑީޕީއަށް ނިސްބަތްވާ އެންމެން ބިރުގަތުން.\n5. ރާއްޖޭގެ ހަމަޖެހިގެން އުޅޭ އެންމެންގެ ހިތްތަކުގައި އިންޑިޔާއަށް ނަފްރަތު އުފެދުން.\n6. ރާއްޖެއަށް އެކަމުގެ އަސަރެއްވެސް ނުކުރުން\n7. އިންޑިޔާގެ ބޯދާވިސްނުން ދުނިޔެއަށް ހާމަވެ ދުނިޔޭގެ ކުރިމަތީގައި އިންޑިއާގެ އަގު ވެއްޓުން\nއޭޕްރީލް 8, 2018 16:11\nފުއްޕާނެކަމެއްނެތް. ތިޔަ އިންޑިއާ އަށްވުރެ މާ މަތިވެރި ފަރާތެއްވޭ. އެއީ خالق ވަންތަ اللّٰه سبحانه وتعالى . ތިޔަ މަތިހަށިނަގާ އިންޑިޔާ ނިކަމެތިކުރައްވަންވެސް އެކަލާނގެ ޒާތުފުޅަށް ބޮޑުކަމަކަށް ނުވާނެ.\nއޭޕްރީލް 8, 2018 16:52\nރަހީމްބެ ތިކަން ނިންމާލާނެ؟\nއޭޕްރީލް 8, 2018 21:13\nއަނެއްކާވެސް ފުއްޕަންފެށީ؟ ކަލޭމެންގެ މަސްލަޙަތު ޙިމާޔަތްކުރާނީ ކަލޭމެންގެ ގައުމުގައި ގައުމުގެ އަންހެން ދަރިންނަކީ މަސްލަޙަތެއް ނޫންތަ؟ ރޭޕްކުރުމުގެ ކަންތައް ޙައްދުން ބޭރުވެ މިހާރު އެބުނީ ދުވާލަކު 100 މީހުން ރޭޕްކުރާ ވާހަކަ. ކަލޭމެން ހީކުރީ މި ދިވެހިރާއްޖެ ގާއިމުވެފައި އޮންނަ ކަނޑަށް އިންޑިއާ ކަނޑު ކިޔާތީ އެއީ ކަލޭމެންގެ ތަރިކަ މުދަލެއް ކަމަށްތަ؟ މިވާނީ އަނެއްކާވެސް ރީނދޫބާޣީ ގޮސް މޯޑީގެ ފޫކޮޅު ގައި ކޮށްޓަން ފެށީކަމަށް. ކިހާބޮޑު ދުއްޕާނެއް އަޅެމީ....؟؟؟\nއޭޕްރީލް 9, 2018 08:29\nކޮންފިޔަވަޅެއް އެޅޭނީ...؟ ކަލޭމެންތީ އަމިއްލައަށް ހަދާ ބުދަކަށް އަޅުކަން ކުރާބައެއް\nއޭޕްރީލް 9, 2018 21:47\nމީ ދުޟްމިނުންނަކީ! ވާނުވާ ނޭގޭ މީހުންތައް ކޮބާތަ


Huawei ge Chief Finance Officer dhookollaifi\nވާވޭގެ ޗީފް ފައިނޭންސް އޮފިސަރު ކެނެޑާ ކޯޓުން ދޫކޮށްލައިފި\nވާވޭގެ ޗީފް ފައިނޭންސް އޮފިސަރު މޮން ވަންޖޯ ކެނެޑާގައި އޭނާގެ ވަކީލުންނާ އެކު\nޗައިނާ ސްމާޓްފޯން ކުންފުނި ވާވޭގެ ޗީފް ފައިނޭންސް އޮފިސަރު، މޮން ވަންޖޯ ކެނެޑާ ކޯޓުން ދޫކޮށްލައިފި އެވެ. ކެނެޑާ ފުލުހުން އޭނާ ހައްޔަރުކުރީ ވެންކޫވާ އެއާޕޯޓުން ޑިސެމްބަރު 1، 2018 ގައި އެމެރިކާއިން އަންގައިގެނެވެ.\nމޮން ވަންޖޯ ހައްޔަރުކޮށް ޓެގްއަޅުވައި ގޭބަންދުގައި ބަހައްޓައި އޭނާއާ ދެކޮޅަށް ކެނެޑާ ކޯޓުގައި ވަނީ ޝަރީއަތް ކޮށްފަ އެވެ. އެއީ އެމެރިކާއިން އޮޅުންފިލުވަން ބޭނުންވާ މައްސަލަތަކެއް ބެލުމަށްޓަކައި ކެނެޑާ މެދުވެރިވެ އޭނާ އެމެރިކާއާ ހަވާލު ކުރުމަށެވެ. މި މިއްސަލަ 1000 ދުވަސް ފާއިތުވެ ދިޔައިރު ވެސް އޮތީ ކޮޅެއްގައި ނުޖެހި އެވެ.\nމޮން ވަންޖޯއާ ދެކޮޅަށް އެމެރިކާގެ ޖަސްޓިސް ޑިޕާޓްމަންޓުން ބަލަން ބޭނުންވާ މައްސަލަތަކުގެ ތެރޭގައި ގިނައީ އޮޅުވާލައިގެން ހިންގާފައި ހުރީ މާލީ މުއާމަލާތްތައް ކަމަށް އެމެރިކާއިން ބުނެ އެވެ.\nދުނިޔެއަށް މަޝްހޫރު އެޗްއެސްބީސީ އަދި އެފަދަ އެހެން މާލީ ބޭންކްތައް މެދުވެރިކޮށް މޮން ވަންޖޯ އިސްވެ ހިންގާފައި ހުރި މާލީ މުއާމަލާތްތަކުގެ އަސްލު އޮޅުވާލުމާއި އީރާނާއި އުތުރު ކޮރެއާ ފަދަ އެމެރިކާއިން ދަތިކުރަން ފިޔަވަޅު އަޅާފައި ހުރި ގައުމުތަކާއެކު ވިޔަފާރި ކުރުމަކީ ވެސް އޭނާއަށް އަދަބު ކަނޑައެޅޭ ކަމެއް ކަމަށް އޮތީ ބެލެވިފަ އެވެ.\nޗީފް ފައިނޭންސް އޮފިސަރު ވަރަށް ކުއްލި ގޮތަކަށް ދޫކޮށްލާފަައި މިވަނީ އޭނާގޭ ވަކީލުން މެދުވެރިވެ އެމެރިކާގެ ޖަސްޓިސް ޑިޕާޓްމަންޓާއެކު ވެވެނު އެއްބަސްވުމެއްގެ ސަބަބުންމެވެ. މި އެއްބަސްވުމުގައި ދެފަރާތުން ސޮއިކޮށް މޮން ވަންޖޯއާ ދެކޮޅަށް އުފުޅާފައި ހުރި ހުރިހާ މައްސަލައެއް އެމެރިކާގެ ޖަސްޓިސް ޑިޕާޓްމަންޓުން ވަނީ ބާތިލު ކޮށްފަ އެވެ.\nޖަސްޓިސް ޑިޕާޓްމަންޓާއެކު މޮން ވަންޖޯ ވި އެއްބަސްވުމުގައި ތަހުގީގީ އިދާރާއަކަށް ޝައްކުކުރެވޭ ޒާތުގެ އެއްވެސް އަމަލެއް އޭނާ ހިންގައިގެން ނުވާނެ އެވެ. އަދި ވަކިން ހާއްސަކޮށް އޮޅުވާލުމާއި މަކަރު ހެދުން ފަދަ އަމަލެއް ޑިސެމްބަރު 2022 ނިމެންދެން އޭނާ ހިންގައިގެން ނުވާނެ އެވެ.\nއެމެރިކާއިން އެދުނު އެދުމަކަށް ނަމަވެސް ކެނެޑާއިން މޮން ވަންޖޯ ހައްޔަރު ކުރުމުގެ ސަބަބުން ޗައިނާއާ ކެނެޑާގެ ގުޅުމުގައި ވަރަށް ބޮޑަށް ރެނދުލި އެވެ. ދެ ގައުމުގައި ވެސް ހަމަނުޖެހުންތައް ހިންގައި އަމަލާއި ބަހުން ވަނީ ހަމަލާ ބަދަލު ކޮށްފަ އެވެ.\nޗައިނާއިން ބަދަލުހިފުމުގެ ގޮތުން ކެނެޑާގެ ދެމީހަކު ހައްޔަރުކޮށް ވަނީ ޖަލަށް ލާފަ އެވެ. އޭގެ ތެރެއިން އެކަކަށް 11 އަހަރުގެ ޖަލު ހުކުމެއް ވެސް ވަނީ އިއްވާފަ އެވެ.\nކެނެޑާއިން މެން ވަންޖޯ ދޫކޮށްލުމާ ގުޅިގެން މި ދެމީހުން ވެސް ދޫކޮށްލައިފި ކަމަށް ކެނެޑާގެ ބޮޑުވަޒީ ޖަސްޓިން ޓްރޫޑޯ ވަނީ ވިދާޅުވެފަ އެވެ.\nމޮން ވަންޖޯއަށް ޚާއްސަކޮށް ޗައިނާއިން ފޮނުވި ފްލައިޓެއްގައި އޭނާ މިހާރު ވަނީ އަމިއްލަ ގައުމަށް ގޮސްފަ އެވެ.


އަލްފާޟިލް މުރުތަޟާ މުޙައްމަދު - ދިވެހި ދައުލަތަށް ޚިދުމަތް ކުރުމުގެ އިނާމު އެއްވަނަ ބައި - 2021 - The President's Office\nޗީފް ކަސްޓަމްސް އޮފިސަރ، މޯލްޑިވްސް ކަސްޓަމްސް ސަރވިސް\nއަލްފާޟިލް މުރުތަޟާ މުޙައްމަދު\nދަފްތަރު. ނަންބަރު ރސ 2627\nމުރުތަޟާ މުޙައްމަދަކީ،6ޖުލައި 1982 ގައި ސަރުކާރަށް ޚިދުމަތް ކުރައްވަން ފެށްޓެވި ބޭފުޅެކެވެ. އޯޑިޓް އޮފީހުގެ ކާތިބެއްގެ ވަޒީފާއިން ޚިދުމަތް ފެށްޓެވުމަށްފަހު، މާލޭ މުނިސިޕަލްޓީއަށް ބަދަލުވެވަޑައިގެން، އެތާނގައި 2ނަންބަރު ކާތިބު ކަމުގެ ވަޒީފާ އަދާކުރެއްވިއެވެ. ކަސްޓަމްސްއަށް ބަދަލުވެވަޑައިގަތީ، 24 ޖަނަވަރީ 1985 ގައެވެ. އެ ދުވަހުން ފެށިގެން މިއަދާ ހަމަޔަށްވެސް ހުންނެވީ ކަސްޓަމްސްގެ ވަޒީފާގައެވެ. ކަސްޓަމްސްގެ2ނަންބަރު ކާތިބުކަމުގެ އިތުރުން، ސްޓެޓިސްޓިކަލް ކްލާކް ކަމާއި، ކަސްޓަމްސް އޮފިސަރ ކަމާއި، ކަސްޓަމްސް އޮފިސަރ ގްރޭޑް 1 ކަމާއި، ކަސްޓަމްސް އޮފިސަރ ގްރޭޑް2ކަމާއި، ސީނިއަރ ކަސްޓަމްސް އޮފިސަރ ގްރޭޑް 1 ކަމާއި، ސީނިއަރ ކަސްޓަމްސް އޮފިސަރ ގްރޭޑް 2ގެ ވަޒީފާ އަދާކުރައްވައިފައި ވެއެވެ. 28 އޮގަސްޓު 2019ން ފެށިގެން ޚިދުމަތް ކުރައްވަމުން ގެންދަވަނީ، ޗީފް ކަސްޓަމްސް އޮފިސަރެއްގެ މަގާމުގައެވެ.\nމުރުތަޟާ މުޙައްމަދަކީ، ވަރަށް އިޚްލާޞްތެރިކަމާއި ތެދުވެރިކަމާއެކު ކަސްޓަމްސްއަށް ޚިދުމަތް ކުރައްވަމުން ގެންދަވާ ބޭފުޅެކެވެ. މިގޮތުން، ޤާނޫނާއި ގަވާއިދާ ޚިލާފަށް ރާއްޖެއަށް އެތެރެކުރަން އުޅޭ ބައެއް ތަކެއްޗާއި، އިންވޮއިސްއަށްވުރެ އިތުރަށް ހުންނަ މުދާ ހިފަހައްޓައި، އަޅަންޖެހޭ ފިޔަވަޅުތައް ވަނީ އަޅުއްވައިފައެވެ. އަދި ޤާނޫނާއި ގަވާއިދާ ޚިލާފަށް ރާއްޖެއަށް އެތެރެކުރާ ތަކެއްޗާއި، ބޭރުކުރާ ތަކެތި ހޯދައި ހިފެހެއްޓުމުގައި، އެންމެ ޚިދުމަތްތެރި ކަމަށް ފާހަގަކުރެވޭ މުވައްޒަފެއްގެ ގޮތުގައި، 1995 ވަނަ އަހަރު ހޮވިވަޑައިގެންފައި ވެއެވެ. އަދި ކަސްޓަމްސްގެ މުވައްޒަފުންގެ ތެރެއިން ހާޒިރީއަށް އެންމެ ފަރުވާތެރި މުވައްޒަފެއްގެ ގޮތުގައިވެސް މުރުތަޟާ މުޙައްމަދު ހޮވިވަޑައިގެންފައި ވެއެވެ.\nމުރުތަޟާ މުޙައްމަދުގެ ޚިދުމަތުގެ އަގު ވަޒަންކުރައްވައި، ދިގު މުއްދަތުގެ ކުލައާއި، އަޚްލާޤީ ކުލައާއި، ކާމިޔާބުގެ ރަންކުލައާއި، ޚިދުމަތުގެ ކުލައާއި، އިޚްލާޞްތެރިކަމުގެ ކުލައާއި، ޤާބިލުކަމުގެ ކުލަ، ކަސްޓަމްސް އިން ދެއްވައިފައި ވެއެވެ. އަދި ކަސްޓަމްސްގެ ރަން ބެޖުވެސް ލިބިވަޑައިގެންފައި ވެއެވެ.


ނިޔުކްލިޔަރ އެއްބަސްވުމުގެ މައްސަލާގައި އީރާނާއި އައިއޭއީއޭ އެއް ގަލަކަށް ނިޔުކްލިޔަރ އެއްބަސްވުމުގެ މައްސަލާގައި އީރާނާއި އައިއޭއީއޭ އެއް ގަލަކަށް\nނިޔުކްލިޔަރ އެއްބަސްވުމުގެ މައްސަލާގައި އީރާނާއި އައިއޭއީއޭ އެއް ގަލަކަށް\nއައީއޭއީއޭގެ އިސްވެރިޔާ ރަފައެލް ގުރޮއްސީއާއި އޭއީއޯއައިގެ އިސްވެރިޔާ މުޙައްމަދު އަސްލަމީ (ކ) ބައްދަލުކުރައްވަނީ / ފޮޓޯ: ރޮއިޓަރސް\n2015ވަނަ އަހަރުގެ ތެރޭގައި އެކުލަވާލި ނިޔުކްލިޔަރ އެއްބަސްވުމުގެ މައްސަލާގައި އީރާނާއި އެޓޮމިކް ހަކަތައާބެހޭ ބައިނަލްއަޤްވާމީ އިދާރާ، އައިއޭއީއޭ އެއް ގަލަކަށް އަރައިފިއެވެ.\nއައީއޭއީއޭގެ އިސްވެރިޔާ ރަފައެލް ގުރޮއްސީވަނީ އީރާނުގެ ވެރިރަށް ތެހުރާނަށް ވަޑައިގެން އެ ޤައުމުގެ އެޓޮމިކް ހަކަތައާބެހޭ އިދާރާ، އޭއީއޯއައިއާ އަލަށް ޙަވާލުވެވަޑައިގެންފައިވާ މުޙައްމަދު އަސްލަމީއާ ބައްދަލުކުރައްވައިފައެވެ. އެއީ އޮގަސްޓު މަހުގެ 3ވަނަ ދުވަހު އީރާނުގެ ވެރިކަމާ މުޙައްމަދު ރައީސީ ޙަވާލުވެވަޑައިގެންނެވިފަހުން ގުރޮއްސީ އެ ޤައުމަށް ވަޑައިގެންނެވި ފުރަތަމަ ފަހަރެވެ.\nތެހުރާނުގައި ބޭއްވި ބައްދަލުވުމުގައި ގުރޮއްސީއާއި އަސްލަމީވަނީ ކާމިޔާބު މަޝްވަރާތަކެއް ކުރައްވައިފައެވެ. އަދި އޮސްޓުރިޔާގެ ވެރިރަށް ވިޔެނާގައި ބާއްވައި އައިއޭއީއޭގެ ބައްދަލުވުމުގެ ހަވާސާގައި އިތުރު މަޝްވަރާތަކެއް ކުރެއްވުމަށް އެ ދެ ބޭފުޅުންވަނީ އެއްބަސްވެވަޑައިގެންފައެވެ. އޭގެ އިތުރުން އީރާނުގެ ނިޔުކްލިޔަރ ހަކަތަ އުފައްދާ މަރުކަޒުތަކުގެ ކެމެރާތަކުގެ ވީޑިޔޯތައް ބެލުމަށް ގުރޮއްސީ ތެހުރާނަށް އެނބުރި ވަޑައިގެންނެވުމަށްވެސްވަނީ އެއްބަސްވެވަޑައިގެންފައެވެ.\nއައިއޭއީއޭއާއި އޭއީއޯއައިގެ އެންމެ އިސްވެރިންގެ މެދުގައި މަޝްވަރާތަކެއް ކުރައްވައިފައިވަނީ އޭއީއޯއައިގެ މަސައްކަތްތަކާ ގުޅޭގޮތުން ކަނބޮޑުވުން ފާޅުކޮށް އައިއޭއީއޭއިން ބަޔާނެއް ނެރެފައިވަނިކޮށެވެ. އަދި އޭއީއޯއައިގެ އެއްބާރުލުން ނުލިބޭކަމަށްވެސް އައިއޭއީއޭއިން ނެރުނު ބަޔާނުގައި ބުނެފައިވެއެވެ.


ޝަކުވާ (12 ވަނަ ބައި)\nމޭޒު ކައިރީގައި ދެން ހުރި ގޮނޑި ދަމާލައިފައި އަޒްކާ އިށީނީ ހަމަޖެހިލައިގެން ވާހަކަދެއްކުމުގެ ނިޔަތުގައެވެ. ހުޔޫންމެންގެ ގޭގެ ރީތި ވާހަކައާއި ހުޔޫންގެ ވާހަކަ ފަށަފަށައިގެން ދައްކަމުން ދިޔައެވެ. ނަވްޔާ ކެތްމަދުވެފައި އިނީ ހައްޔާންގެ ވާހަކަ ބުނޭތޯއެވެ. ނަމަވެސް އެ ވާހަކަ ބުނާކަށް އަޒްކާ ނޫޅުނެވެ. އެންމެފަހުން ނީނދެވިގެން ހައްޔާން ބުނީ ކީކޭތޯ ނަވްޔާ އެހިއެވެ. ހައްޔާން ދެއްކީ އެހެން ވާހަކައެއް ކަން އެނގުމުން ނަވްޔާއަށް ހަމަޖެހުމުގެ ނޭވާއެއް ލެވުނެވެ. ހަމަ އެއާ އެކު ހިތުގެ ކަނަކަށް މާޔޫސްކަން ވެރިވިއެވެ.\nސައިބޮއި ނިމިގެން ތަށިތައް ބަހައްޓާފައި ޝަމްނާ ތެދުވެ ބަދިގެއާ ދިމާއަށް ދިޔައެވެ. ޝަމްނާއަށް ގޮވައިލުމަށްފަހު މަޑުކުރުމެއް ވެސް ނެތި ބަދިގެއަށް އަޒްކާ ދިޔައީ ކީއްކުރަންތޯ ބަލަން ބޭނުންވީއެވެ. ނަވްޔާއާ ހީނހީނފައި އަޒްކާ ވާހަކަދައްކަން އިންދާ ފެނުމުން ޝަމްނާގެ ހިތުގައި ހަސަދަވެރިކަން އުފެދުނެވެ. ކާގެ ތެރޭގައި ޝަމްނާ އިންދާ އަޒްކާ ގޮސް އެ އީނީ ނަވްޔާގެ ގާތުގައެވެ.\nނަވްޔާދެކެ ޝަމްނާ ރުޅިއަންނަ ސަބަބަކީ އެއީއެވެ. ނަވްޔާ ކިތަންމެ ރަނގަޅަކަށް ކަންތައް ކޮށްދިން ނަމަވެސް ޝުކުރުވެރި ހިތަކުން އެކަން ބަލައިގަންނަން ޝަމްނާ ނުކުޅެދިފައިވަނީ ހިތުގައި މޫލައި، ކުރިލާފައިވާ ހަސަދައިގެ ސަބަބުންނެވެ. ވީ ފޫހިން ޝަމްނާ އެނބުރި ދާން ހިނގައިގަތެވެ. ކާގެއިން ނުކުންނަން ދަމުން، މޭޒުމަތީގައި ކިރުބޮއި ހުސްކޮށްފައި ހުރި ތަށި އަތުން ޖަހާ ބުރުވައިލިއެވެ. އިޔާދު ދެކެ އައިއްސަ ހުރި ރުޅިއާ ދެކަންތައް އެއްވެގެން ސިކުނޑިއަށް ބާރުބޮޑުވެ އަތުންފައިން ގޯސް ހެދޭ ހިސާބަށް ދިޔައީއެވެ.\nތަށި ވެއްޓި ތަޅައިގެންދިޔަ އަޑަށް ނަވްޔާއާ އަޒްކާ ބަދިގެއިން ދުވެފައި ނުކުތެވެ. ދޮންނަން ވެގެން ބަދިގެއަށް ގެންދަން އުޅެނިކޮށް ތަށި ވެއްޓުނީ ކަމަށް ޝަމްނާ ބުންޏެވެ. ފުޅިތޮށިކޮޅަކުން ޖެހި ޝަމްނާގެ ފައި ކަނޑައިގެން ގޮސްފައިވާ ތަން ފެނުމުން ޝަމްނާ ގޮވައިގެން ގޮސް ބޭސް އަޅައިދޭން އަޒްކާ ގާތުގައި ބުނެފައި ބިއްލޫރިތައް ނަގާ ތަން ސާފުކުރަން ނަވްޔާ އަވަސްވެގަތެވެ. ބިއްލޫރިކޮޅުތައް އެއްކުރުމަށް ފަހު ނަގަން އުޅެނިކޮށް މީހެއްގެ ހިލަން ވެގެން ނަވްޔާ ބަލައިލިއެވެ.\n"ކަލޭގެ އަމާގެ ބަފާގެ އެއްޗެހިތަ ހަލާކު ކުރަނީތި؟" ކައިރީގައި ހުއްޓިހުރި ނަސީމާގެ ލޮލުން އަލިފާންކަނި ބުރާ ކަހަލައެވެ.\nއަނގައިން ވެސް ނުބުނެ ހުއްޓުން އަރާފައި ނަވްޔާ އިނެވެ.\n"ދެން ވެސް ނީނދެ ތި ތަން ސާފުކޮށްބަލަ." ފައިން ނަވްޔާ ކޮއްޕާލަމުން ނަސީމާ ބުންޏެވެ.\nއުޑުފައިން އިށީނދެގެން އިން ނަވްޔާ ދާދި ފަސޭހައިން ގޮސް ބިންމަތީގައި ޖެހުނެވެ. މާ ބޮޑު ތަދެއް ނުވި ނަމަވެސް ނަވްޔާގެ ލޮލުން ކަރުނައައެވެ.\nއެނބުރެމުން ދިޔަ ފަންކާގެ ފިޔަތަކަށް ބަލަހައްޓައިގެން އިމާޒު އޮތެވެ. ގަޑިން ރޭގަނޑު އެގާރަޖެހިއިރު ނިދަން ވަދެ އޮތީ އެހެން އެއްވެސް ކަމަކަށް މި ރޭ ސަމާލުކަމެއް ނުދެވުނީތީއެވެ. ރައްޓެހިންނާ އެކު ކޮފީއަކަށް ގޮސްފައި ވެސް އިމާޒަށް އިނދެވުނީ އެ މީހުން ދައްކާ ވާހަކަތަކުގައި ބައިވެރިނުވެއެވެ. އެހެންޏާ އެންމެ ފޯރިނަގާ އިމާޒު މިރޭ ހިމޭންވެފައި އިނުމުން އެހެންމީހުން ދިމާކޮށް ހެދިއެވެ. ކުއްޖެއްދެކެ ލޯބިވެވުނީތޯ ސުވާލުކުރިއެވެ. އަދި އެ ނަސީބުވެރިއަކީ ކާކުތޯއާއި ބުނެލައިގެން އުޅުމުން އެ މީހުންނަށް ވެސް އެހީތެރިކަމެއް ވެވިދާނެކަމަށް ބުނެ ހީނހެދިއެވެ. އެއްވެސް ރައްދެއް ނުދީ އިމާޒު ހެވިފައި ދުރުބަލަހައްޓައިގެން އިނީއެވެ.\nގެއަށް އައިސްފައި ވެސް ޓީ.ވީ ހުޅުވައިގެން އެތައް އިރަކު ޗެނަލް ބަދަލު ކޮށްލަކޮށްލަ އިމާޒުއިނެވެ. އެއްވެސް ޗެނަލަކުން ކަމުދާއެއްޗެއް ދައްކާކަމަކަށް ނުވިއެވެ. އެންމެފަހުން ނިދަން އޮށޯތުމުގެ ޚިޔާލު ކުރެވުމުން ޓީ.ވީ ނިއްވާލައިފައި ތެދުވީއެވެ. ކޮޓަރިއަށް ވަނުމުގެ ކުރިން ފެންބޯނަމޭ ހިތާ ކާގެއަށް ވަދެފައި ބަދިގެއަށް ކަޅިއެއް އެއްލުނީ ބޭއިޚްތިޔާރުގައެވެ. އެ ގަޑީގައި ނަވްޔާ ބަދިގޭގައި މިހާރު ނޫޅޭކަން އެނގުނު ނަމަވެސް ހިތް އެދެމުން ދިޔައީ ނަވްޔާގެ ސޫރަ ދެކިލުމަށެވެ.\nފަންކާގެ ފިޔަތަކަށް ނަޒަރު ހުއްޓާލައިގެން އޮތް އިމާޒުގެ ޚިޔާލުތަކުގެ ދުރުމީގައި ވަނީ ނަވްޔާގެ ހިނިތުންވުމެވެ. ހިނިތުންވެލިއިރު ދެ ލޮލުން ފާޅުވި ވިދުވަރެވެ. ލޯ މަރައިލުމުން ވެސް ފެންނަނީ މޫނަށް ޗަކަ ފެން ބުރާފާނެތީ ނަވްޔާ އަތްހުރަސްކޮށްލާ މަންޒަރެވެ. ބޯޅަ ހިފައިގެން ދުވެފައި ދާތަނެވެ. ފިލްމެއްގެ މަންޒަރުތަކެއްހެން ރޯލު ލަސްކޮށްލާފައެވެ. އަބަދާއަބަދު ނަވްޔާ ހިނިތުންވެފައި ހުންނާނެ ނަމައެވެ. އިމާޒަށް ވެގެން ވަންޏާ ދުނިޔޭގެ ހުރިހާ އުފާތަކަކުން ނަވްޔާގެ އުނގުފުރާލަދޭނެއެވެ. ނަވްޔާގެ ލޮލުން އެންމެ ކަރުނަތިއްކެއް ވެސް ވެއްޓުނަކަ ނުދޭނެއެވެ.\nއެއީ ކީއްވެ ހެއްޔެވެ. އެ މީހުން ބުނިހެން އިމާޒަށް ލޯބިވެވުނީ ހެއްޔެވެ؟ އެއީ ލޯބި ހެއްޔެވެ؟ ނަވްޔާދެކެ އޭނާއަށް ލޯބި ވެވިދާނެހެއްޔެވެ؟ ނަވްޔާއަކީ އޭނާގެ ދެބެންގެދެދަރި ކުއްޖެއް ނޫން ހެއްޔެވެ؟ ނަމަވެސް އެ ދެމެދުގައި ދުވަހަކުވެސް ބޭބެ ކޮއްކޮގެ ގުޅުމެއް ނެތެވެ. އެހެންވީ އިރު ލޯބި ނުވެވެންވީ ކީއްވެހެއްޔެވެ؟ އަމިއްލަ ހިތާހިތާ އެތަކެއް ސުވާލު އިމާޒު ކުރަމުން ދިޔައެވެ.\nއާއެކެވެ. އޭނާ ނަވްޔާ ދެކެ ލޯބިވެއެވެ. ހިތުގެ ކޮންމެ ކަނަކުންމެ ގޮވަމުން ދިޔައީ އެހެންނެވެ. މި ހުރިހާ ދުވަހު ކުރެވެމުން ދިޔަ ގޮތް ނޭނގޭ އިހުސާސްތަކަށް މިއަދު ނަމެއް ދޭން އިމާޒަށް އެނގިއްޖެއެވެ. އެއާ އެކު ހިތަށް ލުއިވެގެން ދިޔަ އިހުސާސެއް ކުރެވުނެވެ.\nނަމަވެސް ދެން ވެސް އިމާޒަކަށް ނިދޭ ގޮތެއް ނުވިއެވެ. ލޯބިވާ ވާހަކަ ނަވްޔާ ގާތު ބުނަން ހަދާނީ ކިހިނެއް ހެއްޔެވެ؟ ނަވްޔާ ޤަބޫލު ކުރާނެ ހެއްޔަވެ؟ މި ހުރިހާ ދުވަހު ކުރެވުނު ޖެއްސުމާ ގޯނާގެ ސަބަބުން ނަވްޔާ އިމާޒަށް ނަފުރަތު ކުރުމަކީ ވެސް އެކަށީގެންވާ ކަމެކެވެ. ނޫނެކެވެ. އެހެންވިޔަކަ އޭނާ ނުދޭނެއެވެ. އެ ޖެއްސުންކުރުންތަކުގެ ފަހަތުގައި ވަނީ ލޯބިކަން ނަވްޔާއަށް އިމާޒު ބުނެދޭނެއެވެ. މަންމައަށް އެނގިއްޖެނަމަ ރުޅިއަންނާނެ ވަރު ހިތަށްއެރިއެވެ. ބައްޕަގެ ގޮތެއް ނޭނެގެއެވެ. ނަމަވެސް މަންޒިލާ ހަމައަށް ވާސިލްވާން ކަޑައްތު ކުރަންޖެހޭ ރާސްތާގައި ދިމާވާ ކޮންމެ ހުރަހަކާ އިމާޒު ކެރިގެން ކުރިމަތިލާނެއެވެ.\nހަނދުވަރުގެ ރިހި ދޯދިތައް ފަތްތަކުގެ ތެރެއިން ފުރޭނިގެން އައިސް ބިންމައްޗަށް އެޅިފައިވިއެވެ. ޖެހެމުން ދިޔަ މަޑުމަޑު ވައިރޯޅީގައި އެކުލެވިފައިވީ މާމެލާމެލީގެ މީރުވަހެވެ. އުޑުގައި ފިޔަޖަހަމުން ދިޔަ ތަރިތައް ލޯބިވެރިންނަށް ލޯބީގެ އިޤުރާރުވުމަށް ދައުވަތުދެމުން ދިޔަ ކަހަލައެވެ. ނަމަވެސް އެ ފިނި މެންދަމުގައި ހައްޔާންގެ ކަންފަތަށް އިވެމުން ދިޔައީ އަޑު އަހަން ބޭނުންވި ލަފުޒުތަކެއް ނޫނެވެ.\n"ހައްޔާން، ދިރިއުޅުމަކީ ހަމައެކަނި ދެ މީހެއްގެ ހިތުގެ ލޯތްބަށް ބަރޯސާވެފައި އޮންނަ އެއްޗެއް ނޫން. އާއިލާއާއި މުޖުތަމައުގެ ގުޅުންތައް ވެސް މުހިންމުވާނެ. އަހަރެން ކަހަލަ ކުއްޖަކާ ހައްޔާނަކާ އެކަށީގެނެއް ނުވޭ. އަހަރެންނާ ގުޅިއްޖެނެމަ ހައްޔާނަށް ކުރިމަތިވާނީ އާއިލާގެ ނުރުހުމާއި ރަށު މީހުންގެ ފުރައްސާރަ." ނަވްޔާ ބުންޏެވެ.\nއެ ދެމީހުން ތިބީ ބޭރު ޖޯލިފަތީގައެވެ. ހައްޔާން މެސެޖުކޮށްފައި ނުކުންނަން ބުނުމުން މިރޭ ނަވްޔާއަށް ނުނިކުމެ އޮންނާކަށް ނުކެރުނެވެ. ފަތިސް ވަންދެން ހައްޔާން އެތާ އޮވެދާނެ ކަމުގެ ބިރު ހީވެފައެވެ. އެ ދެމީހުން ގުޅުމަކީ ނުވާނެކަމެއް ކަން ހައްޔާނަށް ވިސްނައިދޭން ވެސް ނަވްޔާ ބޭނުންވެއެވެ. ނަވްޔާގެ ވާހަކަތައް ޤަބޫލުކޮށް ހައްޔާންގެ މިސްރާބު އެހެން ދިމާއަކަށް ބަހައްޓައިފިއްޔާ ނަވްޔާއަށް ވެސް ހިތުގެ އެދުމާ ދެކޮޅަށް ސާބިތުވެ ހުންނަން ފަސޭހަވާނެހެން ހީވާތީއެވެ.\n"ނަވްޔާ، އަހަރެންގެ ދިރިއުޅުމުގެ ކަންތައްތައް ނިންމަނީ ރަށުގެ މީހުން ކިޔާފާނެ އެއްޗެކަށް ބަލާފައެއް ނޫން. ދުވަސްކޮޅަކުން އެ މީހުން އެ ދައްކާ ވާހަކައެއް ދައްކާފައި ހިމޭން ވެދާނެ. ދެން އޮތީ އަހަރެންގެ އާއިލާ. އަހަރެން އެދޭ އެދުމަކާ އެ މީހުން ދެކޮޅެއް ނުހަދާނެ." ނަވްޔާގެ އަތުގައި ހައްޔާން ހިފައިލިއެވެ.\n"އެކަމަކު އަހަރެން ކަހަލަ.." ނަވްޔާ އަނެއްކާ ވެސް ފެށިއެވެ.\n"ކޮން އަހަރެން ކަހަލައެއް؟ އެ ކަމުގައި ނަވްޔާގެ ކުށެއް ބުނެބަލަ؟ އަމިއްލައަށް ނިކަމެތިވެގެން ތި އުޅެނީ ކީއްވެ؟" ހައްޔާން ނުރުހުންވިއެވެ.\nނަވްޔާގެ އަތުން ދޫކޮށްލުމަށްފަހު ހައްޔާން އިސްތަށިގަނޑުގައި އަތް ހިންގައިލިއެވެ. ހުސްކަމެއް އިހުސާސްކުރެވި އަތަށް ބަލަން ނަވްޔާއަށް އިނދެވުނެވެ. ހައްޔާން ނުރުހުންވީތީ ހިތުގައި ޖެހުނެވެ. ހުރިހާކަމެއް ފުދިގެން ބޮޑުވެފައިހުރި މީހަކަށް ނަވްޔާގެ ހިތުގެ ހާލަތު ވަޒަން ނުކުރެވޭނެކަން ވިސްނުނެވެ.\n"ހަނދާން ހުންނަން ފެށީއްސުރެ އެ އަޑުތަކަކީ އަހަރެންގެ ކަންފަތައް އިވިއިވި ހުންނަ އަޑު. އެ ކަމުގައި އަހަރެންގެ ކުށެއް ނެތަސް މީހުން ދެކެނީ އެ ގޮތަކަށް ނޫން." ނަވްޔާގެ އަޑު ކުރެހުނެވެ.\nނަވްޔާ ތެދުވިއެވެ. އަސްކަނީގައި ދިއްލާފައި ހުރި ބޮކީގެ ފަނޑު އަލިން ނަވްޔާގެ މޫނަށް އެޅިފައިވުމުން މޫނުގައިވާ އަސަރާއި ލޮލަށް ޖަމާވެފައިވާ ކަރުނަތައް ހައްޔާނަކަށް ވަންހަނާއެއް ނުކުރެވުނެވެ.\n"ނަވްޔާ." ހައްޔާން ވެސް ތެދުވިއެވެ. މި ފަހަރު އެ އަޑުގައި މަޑުމައިތިރިކަންވިއެވެ.\n"ހައްޔާން ހަނދާން ނެތުނަސް އަހަރެން ހަނދާނެއް ނުނެތޭ، އެ ރޭ ޕާޓީގައި ހުޔޫން އެ ގޮތަށް ކަންތައް ކުރީ އަހަރެންގެ ކުށެއް އޮވެގެންތަ؟ އެ ރޭ ލިބުނު ނިކަމެތިކަމަކީ އަހަރެން އަމިއްލައަށް ހޯދައިގެން އެއްޗެއްތަ؟ އާއިލާގެ މީހުންގެ ރުހުން ލިބޭނެއޭ ހައްޔާން ބުންޏަސް އަހަރެން ކިހިނެއް ޤަބޫލު ކުރާނީ؟" ނަވްޔާގެ ލޮލޮން ކަރުނަ ފައިބަމުން ދިޔައެވެ.\n"ސޮރީ، ވިސްނާނުލާ އެހެން ބުނެވުނީ." ހައްޔާން މޮޅިވެރިކަމާ އެކު ބުންޏެވެ.\n"ހައްޔާނަކަށް ނުވިސްނޭނެ." ނަވްޔާ ބުންޏެވެ.\n"އެއްވެސް މީހަކަށް ނުވިސްނޭނެ"\nނަވްޔާގެ އަޑު ކިރިޔާ އިވޭކަމެވެ. ނަވްޔާގެ އަތުގައި ހިފާފައި ގަޔާ ކައިރިކޮށްލަން ހައްޔާން އުޅުނެވެ. ނަވްޔާއަށް ހިމާޔަތް ދޭން ބޭނުންވެފައިވާ ފަދައަކުންނެވެ. ނަމަވެސް ހައްޔާންގެ އަތް ފޮޅުވައިލުމަށްފަހު، ކަރުނަތައް ފޮހެމުން އެތެރެއަށް ދާން ނަވްޔާ ހިނގައިގަތެވެ. ނަވްޔާ ދާތަން ބަލަން ހިމޭންވެފައި ހައްޔާނަށް ހުރެވުނެވެ.


3 ކިލޯގެ މަސްތުވާތަކެއްޗާއެކު ހައްޔަރުކުރި2މީހުން ކޯޓުން ދޫކޮށްލައިފި3ކިލޯގެ މަސްތުވާތަކެއްޗާއެކު ހައްޔަރުކުރި2މީހުން ކޯޓުން ދޫކޮށްލައިފި\n3 ކިލޯގެ މަސްތުވާތަކެއްޗާއެކު ހައްޔަރުކުރި2މީހުން ކޯޓުން ދޫކޮށްލައިފި\nކޯޓު އަމުރުގެ ބައެއްގައި ސޮއި ނެތިގެން3ކިލޯގެ މަސްތުވާތަކެއްޗާއެކު ހުޅުމާލެއިން ހައްޔަރުކުރި ދެ މީހުން ކްރިމިނަލް ކޯޓުން ދޫކޮށްލައިފިއެވެ.\nހުޅުމާލެއިން3ކިލޯގެ މަސްތުވާތަކެއްޗާއެކު ރޭ ހައްޔަރުކޮށްފައިވަނީ 25 އަހަރުގެ ފިރިހެނަކާއި 52 އަހަރުގެ އަންހެނެކެވެ. ފުލުހުން ބުނީ އެ2މީހުންގެ ބަންދުގެ މުއްދަތު އިތުރުކުރުމަށް ކްރިމިނަލް ކޯޓަށް ހާޒިރުކުރުމުން، އެމީހުން ހައްޔަރުކުރުމަށް ފުލުހުން އެދިގެން ހޯދި ކޯޓު އަމުރުގެ ފަހުގަނޑުގައި އެކަނި ސޮއި އިންކަމަށް ބުނެ ކޯޓުން އެމީހުން ދޫކޮށްލާފައިވާކަމަށެވެ.\nކޯޓުން މިގޮތަށް ނިންމާފައިވަނީ ޖިނާޢީ އިޖުރާޢަތުގެ 32 ވަނަ މާއްދާގެ ހ ގެ 12 ވަނަ ނަންބަރަށް ރިޢާޔަތްކުރުމަށްފަހުގައެވެ. މިމާއްދާގައި ބުނާގޮތުން ކޯޓުއަމުރުގެ ހުރިހާ ގަނޑެއްގައި ޤާޟީގެ ނަމާއި، ސޮއި އަދި ތައްގަނޑު ޖަހާފައި އޮންނަންވާނެއެވެ.\nފުލުހުން ބުނީ އެ2މީހުން ހައްޔަރުކޮށްފައިވަނީ މަސްތުވާތަކެތީގެ ވިޔަފާރި ކުރާކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާ ގުޅިގެން ރޭ މެންދަމު 3:10 ހާއިރުކަމަށެވެ. ފުލުހުން ބުނީ ކޯޓް އަމުރެއްގެ ދަށުން އެގެއަށް ވަދެ ބަލާ ފާސްކުރަނިކޮށް މަސްތުވާތަކެތި އެގެއިން ފެނިފައިވާކަމަށެވެ.\nމަސްތުވާތަކެއްޗާއެކު ހުޅުމާލެއިން2މީހަކު ހައްޔަރުކޮށްފައިވާއިރު، އިއްޔެވެސް ފުލުހުން ވަނީ މާލޭގައި ފުޅާ ދާއިރާގައި މަސްތުވާތަކެތީގެ ވިޔަފާރި ކުރަމުންދިޔަ ގެއަކުން 11 މީހަކު ހައްޔަރުކޮށްފައެވެ.\nމިދިޔަ މަހުގެ 27 ވަނަދުވަހުވެސް ފުލުހުން ވަނީ މަސްތުވާތަކެތީގެ ވިޔަފާރި ފުޅާ ދާއިރާގައި ކުރަމުންދިޔަ ދެ ގެއަކަށް ވަދެ 37 މީހަކު ހައްޔަރުކޮށްފައެވެ. އާއްމު ރައްޔިތުންގެ ސަލާމަތާއި ރައްކާތެރިކަން ކަށަވަރުކުރުމަށްޓަކާ ފުލުހުން އަންނަނީ މިފަދަ ގޮތްގޮތަށް މަސްތުވާތަކެތީގެ ވިޔަފާރިކުރާ ތަންތަން ހޯދާ، އެކަމުގައި ޝާމިލުވާ މީހުން ހައްޔަރުކުރަމުންނެވެ.


Hangandu omaankoh, thaazaakoh behehtumahtakai beynun kuranvee mi thakethi! – Iru\nޓެކްސް އެޕީލް ޓްރައިބިއުނަލްގެ މެންބަރުކަމުގެ މަގާމަށް ކުރިމަތިލުމަށް ހުޅުވައިލައިފި\nތިނަދޫ މެޑިކަލް ފެސިލިޓީގެ 45 ޕަސެންޓު މަސައްކަތް ނިމިއްޖެ: އެމްޓީސީސީ\n131 ގައިދީންނާއެކު ޤިރާއަތު ލެވެލް ތިނެއް ގެ ކޯސް މާފުށީ ޖަލުގައި ފަށައިފި\nހަށިގަނޑުގެ ރީތިކަމަކީ އަހަރެމެން އިންސާނުން އެކަމަކަށްޓަކައި އެންމެ ބޮޑު ސަމާލުކަމެއްދޭ އެއްކަންތަކެވެ. ހަންގަނޑު އޮމާންކޮށް ތާޒާކޮށް ބެހެއްޓުމަށްޓަކައި އާމްދަނީގެ ބޯޑު ބައެއް ހޭދަކުރާ މީހުންވެސް މަދެއްނޫނެވެ. އެހެން ނަމަވެސް އެފަދަ އަގުބޮޑެތި އެއްޗެހި ހޯދޭނެ ފެންވަރު ނެތް މީހުންނަކީ ހަށިގަނޑާ ދޭތެރޭގައި އެމީހުންފަދައިން ނުވިސްނާ ބައެއް ނޫނެވެ. މިއަދު މި ގެނެސްދެނީ އާއްމުކޮށް އަހަރެމެން ގެގައި ގެންގުޅޭ ބައެއް ތަރުކާތީ އަދި މޭވާއިން ފަސޭހަކަމާއެކު ހަންގަނޑު އޮމާންކޮއްލެވޭނެ ގޮތްތަކެކެވެ. އަގުބޮޑެތި ބިއުޓީ ޕްރޮޑަކްޓްސްގެ ބަދަލުގައި މިތަކެތި ތަޖުރިބާ ކޮއްލުން ކިހިނެއްތޯއެވެ.\nލުނބޯއަކީ އޭގައި ހަންގަނޑަށް ބެނުންވާ ވިޓަމިން ސީ އަދި ބީ ވަރަށްގިނަ އެއްޗެކެވެ. ކުކުޅު ބިހެއްގެ ލޮދިކޮޅުގެ ތެރެއަށް ލުނބޯ ހުއްފެލައިލައިގެން މޫނުގައި ނުވަތަ ހަށިގަނޑުގައި ބިހި ނަގާ ތަނެއްނަމަ އެތަނެއްގައި އުގުޅާލާށެވެ. މިއީ އާދަވެގެން ކުރަން ފެށުމުން ވަރަށް އަވަހަށް އަސަރު ފެންނާނެ ކަމެކެވެ.\nކެރެޓަކީ އެކި ގޮތް ގޮތުން ހަށިގަނޑަށް ފައިދާ ކުރުވަނިވި އެއްޗެކެވެ. ކެރެޓުގައި ހިމެނޭ ވިޓަމިން ތަކުގެ ސަބަބުން ހަށިގަނޑުގެ ޓިޝޫތަށް ،ލޮލުގެ ފެނުން، ކަށިތަކާއި ދަތްތަކެއްވެސް އެތަށް ފައިދާ ކުރެއެވެ. ކެރެޓް ޖޫސް ބުއިމަކީ ހަންގަޑަށް ދިރުން ގެނުވާ ތާޒާ ކޮއްދޭ ކަމެކެވެ. ކެރެޓް ޖޫހަކީ އުފެދެމުންއަންނަ ތުއްތު ކުދިންނަށްވެސް ދިނުން ވަރަށް ރަގނޅު ޖޫހެކެވެ.\nޝުކްދާ ހޮސްޕިޓަލްގެ ޑރ. މަނޯޖް ކޭ.އަހޫޖާ ބުނުއްވާ ގޮތުގައި ޓޮމާޓޯއަކީ ޤުދުރަތީ ވިޓަމިން އަދި މިނެރަލްއެކެވެ. ބިއުޓީ ދުނިޔޭގައި ޤުދުރަތީ ސަން ސުކުރީނެއްގެ ގޮތުގައިވެސް ބޭނުންކުރާ ޓޮމާތޯއަކީ ހަންގަނޑަށް އުޖާލާކަން ގެނުވާ ތާޒާކޮއްދޭ އެއްޗެކެވެ. ޓޮމާތޯއާއެކު އިތުރު އެއްޗެއް ބެނުންކުރާކަށް ނުޖެހެއެވެ. ޓޯމާޓޯ ފަޅާލުމަށްފަހު އުގުޅާށެވެ. ނޫނީ ދިޔަ ފެލާލުމަށްފަހު ދިޔަ އުގުނޅާށެވެ.\nއޮރެންޖު ތޮށި މުގުރާލުމަށްފަހު ދެސަމްސާ ޔޯގަޓަށް އަޅާ އެއްކޮއްލައިގެން ކޮންމެ ދުވަހަކު ފޭސް ޕެކް އެއްގެ ގޮތުގައި ބޭނުން ކުރުމަށް ދިއްލީގެ ހަމުގެ ޑޮކްޓަރެއް ކަމަށްވާ ޑީޕާލީ ބާރޑްވާޖު ވެސް ރިކޮމެންޑްކުރެއެވެ. ޑރ ބުނާ ގޮތުގައި އޮރެންޖު ތޮށީގައި ހުންނަ ވިޓަމިން ސީގެ ގިނަކަމުން ހަންގަނޑުގައި ހުންނަ ބެކްޓީރިއާއާއި މައިކްރީބިއަލް ނައްތާލުމުގެ ބާރު ލިބިގެންވެއެވެ. މިކަމުގެ ސަބަބުން ހަންގަނޑު ސާފުވެ ތާޒާވެއެވެ.\nއަލުވިއަކީ ހަންގަނޑުގެ ކުލަ އަލިކޮއްދީ ލަކުނު ފިލުވުމަށް ވަރަށް ހާއްސަ އެއްޗެކެވެ. އަލުވި ފުޑާލައިގެން ކޮންމެ ދުވަހަކުވެސް 30 މިނެޓެއްހާއިރު ވަންދެން އުގުނޅާލާފައި ބަހައްޓާށެވެ. ނޫނީ ދިޔަ ފެލާލައިގެން ދިޔަ އުގުނޅިއަސް ރަގަނޅުވާނެއެވެ.\nމިލިޔުމަކީ އެންޑީޓީވީ ފުޑް އާއި ހަވާލާދީ ލިޔެފައިވާ ލިއުމެކެވެ.


މަޤާމަށް އެދި ހުށަހަޅާނީ 2019 ޖުލައި 17 ވާ ބުދަ ދުވަހުގެ 14:00 ގެ ކުރިން މާއުނގޫދޫ ސްކޫލްގެ އޮފީހަށެވެ. ވަޒިފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައިގަނެވޭނެއެވެ. އީމެއިލް އެޑްރެހަކީ admin@maaungoodhooschool.edu.mv އެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6540554 ނަންބަރު ފޯނާއެވެ. އީމެއިލް ކުރާނީ admin@maaungoodhooschool.edu.mv އަށެވެ.


Maumoon aadheys kuravvanikoh vakeeleh hoadhan dhevvee kuda vaguthu kolheh\nރައީސް މައުމޫން ކޯޓަށް ހާޒިރު ކުރުމަށް މާލެ ގެންނަނީ: ވަކީލެއް ހޯދަން ދިނީ ކުޑަ ވަގުތުކޮޅެއް- އަހުމަދު ޝުރާއު | އަވަސް\nކުރީގެ ރައީސް މައުމޫން އަބްދުލް ގައްޔޫމްގެ ވަކީލުން މައްސަލައިން ތަނާޒަލްވެފައިވާތީ އިތުރު ވަކީލުން އައްޔަން ކުރަން ބޭނުންވާ ކަމަށް ވިދާޅުވެ ވިދާޅުވެ ހުންނަވަނިކޮށް ކުރިމިނަލް ކޯޓުން ޝަރީއަތް ކުރިއަށް ގެންގޮސްފި އެވެ.\nތަހުގީގަށް ފޯނު ނުދިން ކަމަށް ބުނެ ރައީސް މައުމޫނާއި އުއްތަމަ ފަނޑިޔާރު އަބްދުﷲ ސައީދާއި ފަނޑިޔާރު އަލީ ހަމީދަށް ކުރާ އަދުލު އިންސާފު ގާއިމުކުރުމަށް ހުރަސްއެޅުމުގެ ދައުވާގެ މައްސަލައިން ރައީސް މައުމޫންގެ ތިން ވަކީލުން މިރޭ ވަނީ ތަނާޒަލްވެފަ އެވެ. އެ ބޭފުޅުން އެ ނިންމެވުމުން ނިންމެވީ އެ ޝަރީއަތް ކުރިއަށް ދަނީ ޖިނާއީ އިޖުރާއަތުގެ ގާނޫނުގެ އުސޫލުތަކާ ހިލާފަށް ކަމަށް ވިދާޅުވެ އެވެ.\nމިރޭ ވަރަށް ލަސްވި ފަހުން މައްސަލާގެ އަޑުއެހުން ފެށުނުތާ ރައީސް މައުމޫން އަތް ނެންގެވުމަށްފަހު އެމަނިކުފާނުގެ ވަކީލުން ތަނާޒަލްވެފައިވާތީ ވަކީލުން ހޯދުމަށް އިތުރު ފުރުސަތެއް ދެއްވުމަށް އެދިވަޑައިގަތެވެ. މައްސަލާގައި ކުރިއަށް ވަޑައިގަންނަވަން ބޭނުންފުޅު ވަނީ އެހެން ވަކީލުން އައްޔަންކޮށްގެން ކަމަށް ވެސް ވިދާޅުވި އެވެ. އެކަމަށް ދެވެން އޮތް ދިގު މުއްދަތެއް ދެއްވުމަށް އެދިވަޑައިގަތެވެ.\nމައްސަލަ ބައްލަވާ، ވަރަށް ފަހުން ކުރިމިނަލް ކޯޓަށް އައްޔަން ކުރެއްވި ގާޒީ ހަސަން ނަޖީބު ވިދާޅުވީ، ވަކީލުން ތަނާޒަލްވުމަށް ކޯޓަށް ސިޓީ ހުށަހެޅުއްވީ ރަސްމީ ގަޑީގައި ނޫން ކަމަށެވެ. ނަމަވެސް މައްސަލައިން ތަނާޒަލްވުމުގެ ހައްގަކީ ވަކީލުންނަށް އަބަދުވެސް އޮންނާނެ ހައްގެއް ކަމާއި އެހެންވެ އެ ބޭފުޅުންގެ ތަނާޒަލް ގަބޫލުކުރައްވާ ކަމަށެވެ. އަދި، އެ ވަކީލުންނަށް ދެން މައްސަލާގައި ކޯޓަށް އިތުރަށް ވަޑައިނުގެންނެވޭނެ ކަމަށެވެ.\nގާޒީ ނަޖީބު ވިދާޅުވީ، ވަކީލަކު ހޯދަން ރައީސް މައުމޫނަށް އިބްތިދާއީ އަޑުއެހުމުގައި ފުރުސަތު ދެވިފައިވާއިރު ވަކީލުން ތަނާޒަލްވީ އަމިއްލައަށް ކަމަށާއި އެހެންވެ އިތުރަށް ޝަރީއަތުން ވަކީލަކު ހޯދަން ފުރުސަތު ދޭން ނުޖެހޭ ކަމަށެވެ. އެކަމަކު ކޮންމެ ވަގުތެއްގައި ވެސް ވަކީލަކު ގެނައުމުގެ ފުރުސަތު މައުމޫނަށް އޮންނާނެ ކަމަށް ވިދާޅުވި އެވެ. އެއަށްފަހު ޝަރީއަތް ކުރިއަށް ގެންދަވަނީ ކަމަށް ގާޒީ ވިދާޅުވި އެވެ.\nއަނެއްކާވެސް ރައީސް މައުމޫން ކޮޅަށް ތެދުވެވަޑައިގެން ވިދާޅުވީ، ވަކީލަކާއެކު ކުރިއަށް ދިޔުމަކީ ކޮންމެ މީހަކަށް ވެސް ގާނޫނު އަސާސީއިން ލިބިދޭ ހައްގެއް ކަމަށެވެ. އެ ހައްގު ކޯޓަށް ނިގުޅައިނުގަނެވޭނެ ކަމަށެވެ. އެ ފުރުސަތު ދެއްވުމަށް ތަކުރާރުކޮށް ރައީސް މައުމޫން އެދިވަޑައިގަތެވެ. ނަމަވެސް ގާޒީ ވަރަށް ކުރުކޮށް ޖަވާބު ދެއްވަމުން ވިދާޅުވީ، ވަކީލެއް ގެނައުމުގެ ދޮރު މައުމޫނަށް ބަންދުނުވާ ކަމަށެވެ. އަދި ވަކީލުން ތަނާޒަލްވުމަށް ދައްކާފައިވާ ސަބަބަކީ ގަބޫލުކުރާ ސަބަބެއް ނޫން ކަމަށް ވެސް ވިދާޅުވި އެވެ. އެއީ ޝަރީއަތް ކުރިއަށް ގެންދަނީ ގާނޫނާއި ގާނޫނުގައިވާ އުސޫލުތަކާ އެއްގޮތަށް ކަމަށްވާތީ ކަމަށެވެ. އެގޮތަށް ވަކީލުން ތަނާޒަލްވުމުން ޝަރީއަތް މެދުކަނޑާލަން ނުޖެހޭ ކަމަށް ވެސް ވިދާޅުވި އެވެ.\nއެއަށްފަހު އުއްތަމަ ފަނޑިޔާރުގެ ވަކީލް ހިސާން ހުސެއިން ވަނީ ފުރުސަތަކަށް އެދިވަޑައިގެން ވާހަކަ ދައްކަވާފަ އެވެ. ހިސާން ވިދާޅުވީ މައްސަލައަކީ އެއް މައްސަލައެއްގެ ގޮތުގައި ކުރިއަށް ގެންދާއިރު ދައުވާ ލިބޭ އެއް ފަރާތަށް ވަކީލެއްގެ ހައްގާ ނުލާ ކުރިއަށް ގެންދިޔުމަކީ ދެން ދައުވާ ލިބޭ ފަރާތްތަކުން އިއުތިރާޒު ކުރައްވާ ކަމެއް ކަމަށެވެ. އަދި އެކަމުގައި ގޮތެއް ނިންމެވުމުގެ ކުރިން ޝަރީއަތުން ދައުލަތުގެ ބަހެއް ވެސް ހޯދަން ޖެހޭނެ ކަމަށެވެ. އެހެންވެ ގާޒީ ނަޖީބު ވަނީ ދައުލަތަށް އެކަމާ ގުޅޭ ގޮތުން ވާހަކަ ދެއްކެވުމަށް އަންގަވާފަ އެވެ.\nދައުލަތުގެ ވަކީލް އައިޝަތު ރީޝާ ވިދާޅުވީ، އަޑުއެހުން މެދުކަނޑާލަން ދައުލަތުން އިއުތިރާޒު ނުކުރާ ކަމަށެވެ. ދައުލަތުން ވެސް ގަބޫލުކުރަނީ ޝަރީއަތް ކުރިއަށް ގެންދަން ޖެހޭނީ ދައުވާ ލިބޭ ފަރާތްތަކަށް ހުރިހާ ހައްގެއް ކަށަވަރުކޮށްދީގެން ގާނޫނުތަކާ އެއްގޮތަކަށް ކަމަށް ރީޝާ ވިދާޅުވި އެވެ. ދައުލަތުން އެހެން ވިދާޅުވުމުން ގާޒީ ވިދާޅުވީ، މައްސަލަ ކުރިއަށް ގެންދަނީ ގާނޫނާ އެއްގޮތަށް ކަމަށެވެ.\nއަލީ ހަމީދުގެ ވަކީލް އަހުމަދު އަބްދުﷲ އަފީފު ވަނީ ގާޒީގެ އެ ނިންމެވުމާ ގުޅޭ ގޮތުން ނުކުތާއެއް ފާހަގަކުރައްވާފަ އެވެ. އެއީ، ދެ ފަރާތުން ވެސް އަޑުއެހުން މެދުކަނޑާލުމަށް އިއުތިރާޒެއް ނެތް ކަމަށް ބުނާއިރު މައްސަލަ ކުރިއަށް ގެންދިޔުމުގައި ކޯޓުގެ ހާއްސަ މަސްލަހަތެއް އޮވެގެން ނުވާނެ ކަމަށެވެ. ރައީސް މައުމޫން ވެސް ވިދާޅުވީ ދެ ހަސްމުން ޝަރީއަތް މެދުކަނޑާލަން އެއްބަސްވީއިރު ގާޒީ އިތުރު ގޮތެއް ހޯއްދައްވަން ނުޖެހޭ ކަމަށެވެ.\nއެއަށް ވެސް ގާޒީ ނަޖީބު ދެއްވީ ވަރަށް ކުރު ޖަވާބެކެވެ. "ޝަރީއަތް ކުރިއަށް ގެންދަނީ ގާޒީ" އެހެން ވިދާޅުވެ، އެކަމާ ގުޅޭ ގޮތުން ވެސް އިތުރަށް ވާހަކަ ދައްކަން ފުރުސަތެއް ނުދެއްވަ އެވެ.\nޝަރީއަތް ކުރިއަށްދާ އިޖުރާއަތާމެދު އޮޅުންތަކެއް\nމިއަދު އެންމެ ފުރަތަމަ ގާޒީ ގޮތެއް ނިންމެވީ މީގެކުރީގެ އަޑުއެހުމުގައި ގާޒީ އެއްވެސް ޖަވާބެއް ނުދެއްވާ ދައުލަތުގެ ދެ ހުށަހެޅުމަކާ ގުޅޭ ގޮތުންނެވެ. ދައުލަތުން ރައީސް މައުމޫންއާ ގުޅޭ ހެކިތައް ސިއްރުކުރުމަށް އެދި ހުށަހެޅި ދެ ހުށަހެޅުން ބަލައިގަންނަން މިރޭ ގާޒީ ނިންމެވި އެވެ. އެއަށްފަހު ޝަރީއަތް ކުރިއަށް ގެންދަނީ ކަމަށް ވިދާޅުވެ ދައުލަތަށް ދައުވާ އިއްވުމަށް އެންގި އެވެ.\nދައުލަތުން އިއްވި ދައުވާގައި ވަނީ ސުޕްރީމް ކޯޓަށް ފުލުހުން ބަލާ ފާސްކުރަން ގޮސް ދެ ފަނޑިޔާރުންގެ ފޯނު ދިނުމަށް އެދުމުން އެ ފޯނު ދީފައިނުވާ ކަމަށެވެ. އަދި ކޯޓު ބަލާ ފާސްކޮށްގެން ވެސް ފޯނު ފެނިފައިނުވާ ކަމަށެވެ. އެންދެރިމާގެއަށް ފުލުހުން ގޮސް ފޯނު ދިނުމަށް އެދުމުން ރައީސް މައުމޫން ވެސް ފޯނު ދެއްވާފައިނުވާ ކަމަށެވެ. އެއީ އެ ތިން ބޭފުޅުންނަށް ކުރެވޭ ތުހުމަތާ ގުޅޭ ހެކި ހުރި ފޯނުތަކެއް ކަމަށާއި އެ ފޯނުތައް ނުދިނީ ހެކި ފޮރުވުމުގެ ގޮތުން ކަމަށް ދައުވާގައިވެ އެވެ.\nދައުވާ އިއްވުމުން ގާޒީ ވަނީ އުއްތަމަ ފަނޑިޔާރުގެ އަރިހުން ދައުވާ ސާފުވެއްޖެ އައްސަވާފަ އެވެ. ނަމަވެސް ދައުވާ ސާފުކުރުމުގެ މަރުހަލާއަކީ މިހާރު ނިމިފައިވާ މަރުހަލާއެކެވެ. ދައުވާ ސާފުކުރުމަށް އިބްތިދާއީ އަޑުއެހުމުގައި ގިނަ ބަހުސްތަކެއް ވެސް ކޮށްފައިވެ އެވެ. އެހެންވެ ހިސާން ވަނީ އެ ސުވާލު ގާޒީ ކުރެން އައްސަވާފަ އެވެ. ޝަރީއަތް ކުރިއަށް ގެންދަނީ ކޮން އިޖުރާއަތަކުންތޯ އައްސަވާފަ އެވެ. ޖިނާއީ އިޖުރާއަތުގެ ގާނޫނުގެ 144 ވަނަ މާއްދާގައިވާ ގޮތުން ދައުލަތުން ދައުވާ އިއްވުމުން އޮންނާނީ ހެކި ހުށަހެޅުންކަން ހިސާން ފާހަގަކުރެއްވި އެވެ.\nހިސާން އެކަން ފާހަގަކުރެއްވުމުން ގާޒީ ވަނީ "ދައުލަތުން ހެކި ހުށަހަޅާ" އެހެން ވިދާޅުވެފަ އެވެ. ދައުލަތުގެ ވަކީލް ވަނީ ދެ ފަނޑިޔާރުންނާ ދެކޮޅަށް ސިއްރު ތިން ހެއްކަކާއި ދެ ފުލުހެއް އަދި ދެ ފަނޑިޔާރުން ތަހުގީގަށް ދެއްވާފައިވާ ބަޔާން ހެކީގެ ގޮތުގައި ހުށަހަޅާފަ އެވެ. ރައީސް މައުމޫންއާ ދެކޮޅަށް ހުށަހެޅީ އެއް ސިއްރު ހެއްކާއި ދެ ފުލުހެކެވެ.\nދިފާއީ ހެކި ހުށަހަޅަން އުއްތަމަ ފަނޑިޔާރަށް ފުރުސަތު ދެއްވުމުން ހިސާން ވަނީ ފުރަތަމަ ދިފާއު ހުށަހަޅުއްވާ ކަމަށް ވިދާޅުވެފަ އެވެ. އެއަށްފަހު ވިދާޅުވީ، ހެކި ފޮރުވުމުގެ ކުށުގައި ބަޔާންކޮށްފައިވާ ގޮތުން ފޮރުވަން ޖެހޭނީ މާއްދީ ހެއްކެއް ކަމަށެވެ. ފޯނަކީ ހެއްކެއް ނޫން ކަމަށް ދައުލަތުން އިބްތިދާއީ ފުރަތަމަ އަޑުއެހުމުގައި ބުނެފައިވާ ކަމަށާއި އަދި އެ ފޯނުގައި ތުހުމަތާ ގުޅޭ ހެކި ހުރިކަން ދައުލަތަށް ބުނަން ނޭނގޭ ކަމަށް ވެސް ބުނެފައިވާ ކަމަށެވެ.\nއެއާއެކު ދައުލަތުގެ ވަކީލް ރީޝާ ވަނީ ހިސާންގެ ވާހަކަތައް ހުއްޓުވައި، އެއީ ސައްހަ ނޫން މައުލޫމާތެއް ކަމަށް ވިދާޅުވެފަ އެވެ. ފޯނަކީ ހެއްކެއް ނޫން ކަމަށް ބުނެފައިވީ ނަމަވެސް އެ ފޯނުގައި ހެކި ނުހުންނާނެ ކަމަށް ބުނެފައިނުވާ ކަމަށެވެ. އަދި އެކަން ހިސާން އާއި އަނެއް ވަކީލް ނޫރުއްސަލާމް އަބޫބަކުރު އެ ދުވަހުގެ އަޑުއެހުމަށް ވަޑައިނުގަންނަވާތީ ނޭނގި އޮވެދާނެ ކަމަށެވެ. ނަމަވެސް ނޫރުއްސަލާމް ވިދާޅުވީ، އެ ދުވަހުގެ އަޑުއެހުމެއް އެ ދެ ވަކީލުން ވެސް ހާޒިރުވި ކަމަށާއި ދައުލަތުން އެހެން ސީދާ އިބާރާތުން ބުނި ކަމަށެވެ. އެހެންވެ އެ ދުވަހުގެ ރިކޯޑިން އަޑުހެމަށްފަހު ޝަރީއަތް ކުރިއަށް ގެންދަން ނޫރުއްސަލާމް އެދިވަޑައިގަތެވެ.\nގާޒީ ވިދާޅުވީ، އެކަމަށް ރިޔާއަތް ކުރައްވާނެ ކަމަށެވެ. ފަނޑިޔާރު އަލީ ހަމީދުގެ ވަކީލް ސަފާ ޝަރީފް ވިދާޅުވީ، މައްސަލާގައި ދިފާއު ހުށަހެޅުން ބިނާވަނީ އެކަމުގެ މައްޗަށް ކަމަށާއި އެހެންވެ އެ ރިކޯޑިން އަޑުހަން ބޭނުންވާ ކަމަށެވެ. ޖިނާއީ އިޖުރާއަތުގެ ގާނޫނުގެ 169 ވަނަ މާއްދާގެ (ހ)ގައިވާ ގޮތުން ރިކޯޑިންއެއް އަޑުއަހަން ވަކީލުން އެދިއްޖެނަމަ އެކަން ކޯޓުން ފަހިކޮށްދޭން ޖެހޭނެ ކަމަށް ބުނާއިރު އެ ރިކޯޑިން އަޑުއެހުމާމެދު ގޮތެއް ނިންމެވުމަކީ ގާޒީ ލިބޭ އިހްތިޔާރެއް ނޫން ކަމަށެވެ. އެކަން ކޮށްދެއްވަން ޖެހޭނެ ކަމަށެވެ. ސަފާ އެކަން ފާހަގަ ކުރެއްވުމުން ގާޒީ ވިދާޅުވީ، "ދިފާއުގައި ހުށަހަޅާ ހެކިން ހުށަހަޅާ ނިމުނީތޯ" އެވެ. ދެއްކި ވާހަކަތަކާ ގުޅޭ ގޮތުން އެއްވެސް އެއްޗެއް ފާހަގަ ނުކުރައްވަ އެވެ.\nއެންމެފަހުން އުއްތަމަ ފަނޑިޔާރުގެ ފަރާތުން ހިސާން ވަނީ ހެކި ހުށަހަޅާފަ އެވެ. އެގޮތުން ޖުޑީޝަލް އެޑްމިނިސްޓްރޭޓާ ހަސަން ސައީދާއި ސްޕްރީމް ކޯޓުގެ އިސް މުވައްޒަފެއް ހެކީގެ ގޮތުގައި ހުށަހެޅި އެވެ. އަލީ ހަމީދުގެ ފަރާތުން ހުށަހެޅީ ހަސަން ސައީދާއި އަނބިކަނބަލުން ފާތިމަތު ނާސިރާ އާއި އިތުރު މީހެކެވެ.\nވަކީލުން ހޯދަން މައުމޫނަށް ކުޑަ ވަގުތުކޮޅެއް\nދެ ފަނޑިޔާރުން ހެކި ހުށަހެޅުމުން ރައީސް މައުމޫން ވެސް ހެކި ހުށަހަޅަން ގާޒީ އެންގެވި އެވެ. ރައީސް މައުމޫން ކޮޅަށް ތެދުވެވަޑައިގެން ވިދާޅުވީ، ހުރިހާ މައުލޫމަތާކައި ލިޔުންތައް ހުންނާނީ ވަކީލުންގެ އަތުގައި ކަމަށެވެ. ވަކީލެއް ނެތި އެކަން އެމަނިކުފާނަށް ނުކުރެއްވޭނެ ކަމަށެވެ.\nދެން ގާޒީ ވިދާޅުވީ، އިތުރު ވަކީލެއް ހޯދުމަށްފަހު އެކަން ކޯޓަށް އެންގުމަށް މާދަމާ މެންދުރުފަހު 1:30އާ ހަމައަށް ފުރުސަތު ދެއްވާ ކަމަށެވެ. އަދި ހެކި ހުށަހަޅަން 2:00 އާ ހަމައަށް ފުރުސަތު ދެއްވާ ކަމަށެވެ. ގާޒީ އެހެން ވިދާޅުވިއިރު ރޭގަނޑު 12:00 ވާން ވަނީ ކައިރިވެފަ އެވެ.\nރައީސް މައުމޫން ވިދާޅުވީ، އެ ވަގުތުކޮޅުގައި އެމަނިކުފާނަށް އެކަން ނުވާނެ ކަމަށެވެ. އެމަނިކުފާނަކީ ބަންދުގައި ހުންނަވާ ފަރާތަކަށްވާއިރު ކޮންމެ ގަޑިއެއްގައި ވަކީލުންނާ ނުގުޅޭނެ ކަމަށެވެ. މާދަމާ ވަކީލެއް ހޯދައި އެ ވަކީލް ދޫނިދޫއަށް ގޮސް މަޝްވަރާކުރުމަށްފަހު އަނެއްކާ ހެކި ހުށަހަޅަން ވަގުތު ނޯންނާނެ ކަމަށެވެ. ނަމަވެސް ގާޒީގެ ނިންމެވުމަށް އެއްވެސް ބަދަލެއް ނުގެނެ އެވެ. ރައީސް މައުމޫނަށް އެންގެވީ އިށީންދެވަޑައިގަތުމަށެވެ.\nރައީސް މައުމޫނަށް އެ ފުރުސަތު ދެއްވުމަށްފަހު ގާޒީ ވިދާޅުވީ ދައުލަތުން ހުށަހެޅި ހެކިންގެ ހެކި ބަސް ނެގުމަށް މާދަމާ ރޭ އަޑުއެހުމެއް އޮންނާނެ ކަމަށެވެ. އެއާއެކު ވަކީލް ސަފާ ޝަރީފް ވަނީ ދައުވާ ލިބޭ ކޮންމެ ފަރާތަކަށް ވެސް އެކަށީގެންވާ ވަގުތާއި ވަސީލަތްތައް ލިބުމަކީ ގާނޫނު އަސާސީއިން ލިބޭ ހައްގެއްކަން ފާހަގަކުރައްވާފަ އެވެ. އަޑުއެހުންތައް އެހާ ގާތްގާތުގައި ތާވަލުކުރާއިރު އެ ހައްގު ގެއްލިގެންދާ ކަމަށެވެ. އެއަށް ވެސް ގާޒީ ވަކި އެއްޗެއް ވިދާޅެއް ނުވެ އެވެ. މިރޭގެ އަޑުއެހުން އެހާ ހިސާބުން ގާޒީ ނިންމަވާލެއްވީ އެވެ.


Qaumugai Huri Massalathah hallu Kohdhevvi veriyaky Raees Yameen\nޤައުމުގައި ހުރި މައްސަލަތައް ހައްލުކޮށްދެއްވި ވެރިޔަކީ ރައީސް ޔާމީން\n2 މަސް, 1 ހަފްތާ, 1 ދުވަސް, 13 ގަޑި, 21 މިނެޓް, 24 ސިކުންތު ކުރިން 2850މަރިޔަމް އިސްއާދާ\nރާއްޖޭގައި މިވަގުތު ހުރި އެންމެ ހިކުމަތްތެރި ސިޔާސީ ލީޑަރު، ކުރީގެ ރައީސް އަބްދުﷲ ޔާމީން އަބްދުލްޤައްޔޫމުގެ ޒައާމަތުވެގެން ދިޔައީ ދިވެހި ރައްޔިތުންނަށް ފާގަތި މުސްތަޤްބަލެއް ގެނެސްދެއްވި ދައުރަކަށެވެ. ޙާއްސަގޮތެއްގައި ދިވެހި ރާއްޖޭގައި ވީދިފައިވާ އިޖްތިމާޢީ ފޭރާން ރަނގަޅުކޮށް، ޤައުމު ހެޔޮ މިސްރާބަކަށް ރައީސް ޔާމީން ގެންދެވިއެވެ.\nރައީސް ޔާމީންގެ ޒައާމަތުގައި ދިވެހި ރާއްޖޭގައި އިސްލާމީ ވަޙްދަތު ވަރުގަދަ ކުރުމަށް އެތައް މަސައްކަތްތަކެއް ކުރެއްވިއެވެ. ވެރިކަން ހިނގުމުގެ ނިޒާމުގެ ތެރެއިން އެމަނިކުފާނު އެންމެ އިސްކަން ދެއްވި އެއް ކަމަކީ ދިވެހި ރައްޔިތުންނަށް ފާގަތިކަމާއި ހިތްހަމަޖެހޭ ދިރިއުޅުމެއް ގެނެސްދެއްވުމެވެ. އަދި އެ ފަލްސަފާގެ ތެރެއިން އެތައް މަސައްކަތްތަކެއް ކުރެއްވިއެވެ.\nއެގޮތުން އެމަނިކުފާނުގެ ރަން ފަސް އަހަރުގައި އެކި ޕޯޑިއަމުތަކުގައި އެމަނިކުފާނު ވިދާޅުވެފައިވަނީ އެމަނިކުފާނު ވެރިކަމަށް ވަޑައިގެންނެވީ ބަޔަކާ ވާދަކުރަން ނޫން ކަމަށާ ވެރިކަމަށް ވަޑައިގެންނެވީ ޤައުމުގައި ހުރި މައްސަލަތަކާ ވާދަކުރުމަށް ކަމަށެވެ. އެމަނިކުފާނު މި ރާއްޖެއަށް ފަސް އަހަރު ދުވަހުގެ ތެރޭގައި ގެނެސްދެއްވި ތަރައްޤީ އަކީ ވަރަށް ހިކުމަތްތެރި ބޭފުޅަކަށް މެނުވީ ނުވާނެ ކަމެކެވެ.\nޤައުމެއް ހިންގުމަކީ ފަސޭހަ ކަމެކޭ ބަޔަކަށް ހީވެދަނެއެވެ. ނަމަވެސް ޤައުމުގެ ރައްޔިތުން ބޭނުންވާ ތަރައްގީ އާ ކުރިއެރުން ޤައުމަށް ގެނެސް ދެއްވާ ޤައުމުގެ ނައު ފަހި ފަސޭހަ ދުވެއްޔަގައި ދުއްވުމަކީ ކޮންމެ ކޮންމެ މާލިމީއަކަށް ކުރެއްވެނެ ކަމެއް ނޫނެވެ. އެެހެނީ ސިޔާސީ ކަނޑަށް އެ ނައު ހިފައިގެން ނުކުތުމުން ދެން އެ ދިމާވަ ބިޔަ ބޮޑެތި ރާޅުތަކުން ނައު ސަލާމަތްކޮށް ސަލާމަތުގެ އައްސޭރިއަށް ގެންގޮސްދިނުމަކި ވަރަށް ބުރަ އަދި އެހާމެ ނުރައްކަ ވެސް ބޮޑު ދަތުރަކަށް ވުމުންނެވެ.\nމި ހުރިހާ ކަމަކަށް ބަލާއިރު، މި ޤައުމު އެންމެ ފުރިހަމަ ގޮތުގައި ހިންގެވި ވެރިއަކަށް ރައީސް ޔާމީން ވެވަޑައިގަންނަވާނެ ކަމީ ޔަގީން ކަމެކެވެ. މިއީ ރައީސް ކަން ކުރެއްވި އެހެން ބެފުޅުންނަށް ބުނެވެ ކުޑައި މީސް ބަހެއް ނޫނެވެ. ނަމަވެސް ރައީސް ޔާމީން މި ޤައުމު ހިންގެވީ ވަރަށް ހުށިޔާރުކަމާއެކު ރޭވުންތެރި ޕްލޭނު ތަކާއެކުއެވެ.\nއެކަން މިއަދު ދިވެހި ޤައުމުގެ ކޮންމެ ދިމަލަކަށް ނަޒަރު ހިންގާލިޔަސް ފެންނަން އެބަހުއްޓެވެ. ވެލާނަ އިންޓަރނޭޝަނަލް އެއާޕޯޓުން ފެށިގެން ގޮސް ރާއްޖެގެ އެކި ކަންކޮޅު ތަކުގައި ޤައިމުކޮށްފައިވާ ޑޮމެސްޓިކް އެއާޕޯޓު ތަކާ ހަމައަށެވެ. ދަރުމަވަންތަ ހޮސްޕިޓަލުން ފެށިގެން ގޮސް އައްޑޫގައި އަޅާ ޓާރޝިއަރީ ހޮސްޕިޓަލާ ހަމައަށް ވެސް މެއެވެ.\nސިނަމާލެ ބްރިޖުން ފެށިގެން ގޮސް ހައްދުންމަތީގައި ހެދި ރާއްޖޭގެ އެންމެ ދިގު މަގާ ހަމައަށެވެ. ރާއްޖޭގައި މިހަތަނަށް ތަޢާރަފް ކުރެވުނު ބޯހިޔާވަހި ކަމުގެ އެންމެ ބޮޑު މަޝްރޫޢު، ހިޔާ މަޝްރޫއާ ހަމައަށެވެ. އަދިވެސް މި ކަހަލަ ކިތަންމެ ކިތަންމެ ކަމެކެވެ.\nކަން މިހެން އޮއްވާ 2018 ވަނަ އަހަރުގެ ރިޔާސީ އިންތިޚާބުގެ ދުވަސްވަރު ރައީސް ޔާމީން ދިވެހި ރައްޔިތުންގެ ކިބައިން އެދި ލެއްވީ އެންމެ ކަމަކުއެވެ. އެމަނިކުފާނު ދިވެހިރައްޔިތުންގެ ހައްގުގައި ފައްޓަވާ ހުންނެވި ތަރައްޤިގެ މަޝްރޫޢުތައް ފުރިހަމަ ކުރުމަށް އެމަނިކުފާނަށް ފަސް އަހަރުގެ އިތުރު އެއް ދައުރު ދެއްވުމަށެވެ.\nނަމަވެސް ބައެއް ދިވެހި ރައްޔިތުން އެކަމަށް ދިނީ ބީރު ކަންފަތެކެވެ.\nއެމަނިކުފާނު އެދި ލެއްވި އެދިލެއްވުމުގައި ކޮޅުފައިން ޖަހާ އެމަނިކުފާނު ޤައުމުގެ ވެރިކަމުން ދުރުކުރިއެވެ. ބައެއްގެ ދޮގު ވާހަކަތަކަށް ހެއްލިގަނެގެންނެވެ. ބަޔަކު ދެއްކި ހުވަފެންތަކަކީ ހަގީގަތަކަށްވާނެ ކަމެއްކަމަށް ގަބޫލުކުރެވިގެންނެވެ. ނަމަވެސް އެ ހުވަފެންތައް ދެއްކެވި ބޭފުޅުންގެ ވެރިކަން ފެށުމުން އެއީ ދެއްކު ހުސް ދަޅަތަކެއްކަން މިއަދު ދިވެހި ރައްޔިތުންނަސް އިހުސާސު ކުރެވިއްޖެއެވެ.\nއަދި އަމިއްލަ އަތުން ފޭހުނު އިލޮށި އަމިއްލ ލޮލަށް ވަންނަން ފަށައިފި ކަމުގެ އިހުސާސު ކުރެވެން މިއަދު ދިވެހި ރައްޔިތުންނަށް ކުރެއްވިއްޖެއެވެ. އުޑުން ރީތި ތަރިތަކެއް ފެނިގެން ގުނަން ކަރު ހިއްލައިގެން ތިއްބާ ބިމުން ހޮވަން ލިބުނު ޖަވާހިރެއް ގެއްލިގެން ދިޔަކަން މިއަދު އެ ރައްޔިތުންނަށް އިހުސާސު ކުރެވިއްޖެއެވެ.\nކޮންމެ އަކަސް ހެޔޮވެރިކަމެއް ކޮށްދެއްވާނެ ކަމަށް ވިދާޅުވެ ވަޑައިގަތް ސަރުކާރުން ގެންދަނީ ރައްޔިތުން ރުއުސަމުންނެއް ނޫނެވެ. މިއަދުގެ ރައީސް ޞޯލިހުއަށް ޖެހިވަޑައިގެންފައިވާ އޮތީ އެންމެ ގާތް އެކުވެރިޔާ އާ އަދި ރިޔާސީ އިންތިޚާބުގައި ކެމްޕެއިން ކޮށްދިން ޕާޓީ ކުދިންކޮޅު ރުއްސުމެވެ. އެމަނިކުފާނަށް އެ ނޫން ގޮތެއް މިއަދު ނެތެވެ.\nމަޤާމުގެ ދިފާޢުގައި އެހެން އެކަން ކުރައްވަން މަޖުބޫރުވެވަޑައިގެންފައިވާ ކަހަލަ މެސެޖުތަކެއް އެމަނިކުފާނުގެ މޫނުފުޅު މަތިން އަރާ ފައިބާ ކުލަވަރުން އެނގިގެން ދާކަމަށް ގިނަ ބަޔަކު ބުނެއެވެ. އަދި ރައީސް ޞޯލިހުގެ ވެރިކަމަށް އެތައް މަސްދުވަހެއް ވެފައިވާއިރުވެސް ރައްޔިތުންގެ ހައްގުގައި އެއްވެސް ކަމެއް ނުކުރެއްވިގެން އުޅެނީ ޕާޓީ ކުދިން ރުހޭ ގޮތަކަށް އެކަން ނުކުރެވިގެން ކަމަށް ވެދާނެއެވެ.\nނަމަވެސް ރައީސް ޞޯލިހު ހަނދުމަފުޅު ބަހައްޓަވަން ޖެހޭ ކަމެއް އެބައޮތެވެ. މަނިކުފާނު ވެރިކަމަށް ހޮވެވަޑައިގެން ހުންނެވީ އެއްލައްކަ އަށްވުރެ ގިނަ ރައްޔިތުންގެ ވޯޓާއެކު ކަމަށް ބުނާއިރު ތިއީ4ލައްކައެއްހާ މީހުންގެ މައްޗަށް އައްޔަންވެފައިވާ ވެރިއެކެވެ. އެއިން ކޮންމެ މީހެއްގެ ހައްގުތަކެއް ވެއެވެ. އަދާ ކުރައްވާށެވެ.\nނޫނީ ސުވާލުވެވޭނެ ދުވަހެއް އަންނާނެއެވެ. އެ ދުވަހަކުން ޕާޓީ ކުދިންނެއް މަނިކުފާނު އަރިހު ނުތިބޭނެކަން ޔަގީނެވެ.\nރައީސްޔާމީން ރައީސް ސޯލިހު


މީހުން – ލޫކަސްޖަލީލް\nޅެން: ހުރިކަންތަކާ ދުރުވާށެ ޑަރް\nފަޟީލަތުއްޝައިޙް އަބްދުﷲ ފަޙްމީ ދީދީ (އަބްދުﷲ ޖަލާލުއްދީން) ދުނިޔޭގެ އަލިކަން ދެކެވަޑައިގަތީ 11 ޒުލްޤައިދާ 1319ހ (17 ފެބްރުއަރީ 1902މ.) ގައި ފާދިއްޕޮޅު ނައިފަރުގައެވެ. ތަޢުލީމް ޙާޞިލްކުރެއްވީ މިސްރުގެ އަލްޖާމިއުލް އަޒަހަރުންނެވެ. އަބްދުﷲ ފަހުމީ ދީދީއަކީ ސަރުކާރުގެ ވަރަށް ގިނަ ދާއިރާތަކެއްގައި >>\n06 ނޮވެމްބަރު 2017 - ބަސް, ޅެން, މީހުން -


ހީވޭ ހިތް ބުނާހެން 25 – Esfiya – Dhivehi Vaahaka Site\n- by Marsha - 62- March 23, 2020\n“ގޯ ގެޓް މެރިޑް!” ނަވާޒްގެ ބުރަކަށީގައި ޖަހާލާފައި ނިހާން ބުންޏެވެ.\nދެ ހަފްތާ ފަހުން ނަވާޒްއާ ނަބާހާގެ ކައިވެނި ކުރެވުނެވެ. ހަމަ އެކަނި އާއިލާއަށް ބާއްވާ ކުޑަ ހަފްލާއަކުން އެ ކަންތައް ނިންމާލަން ނަވާޒް ބޭނުން ވީ ނިހާންއާ މެދު ވިސްނާފައެވެ. ނަމަވެސް އެހެން ހެދުމުން ނަބާހާ ދެރަވާނެ ކަމަށް ބުނެ ކުރިން ދެ މީހުން ހަމަޖެއްސި ގޮތަށް ނިހާންގެ ޚަރަދުގައި ބޮޑު ޕާޓީއެއް ބޭއްވީ އެއީ ނަބާހާއާ ނަވާޒްއަށް ނިހާންގެ ފަރާތުން ދޭ ހަދިޔާއެއް ކަމުގައި ބުނަމުންނެވެ.\nކައިވެނި ކޮށް ނިމުމުން ނަބާހާ ޝަނާޒްއަށް ގުޅިއެވެ. ކުރިން އެތައް ފަހަރަކު ނަބާހާ ގުޅައިގެން ޖަވާބު ނުދިން ނަމަވެސް އެ ރޭ ޝަނާޒް އެ ކޯލަށް ޖަވާބު ދިނެވެ.\n“މިރޭ ނާޒް ވަރަށް މިސް ވި” ޝަނާޒް ފޯން ނެގުމުން ނަބާހާ ބުންޏެވެ.\n“މެރީ ކުރީތަ؟” ޝަނާޒް އަހާލިއެވެ.\n“އާނ” ނަވާޒްއަށް ބަލާލަމުން ނަބާހާ ހީލިއެވެ.\n“މަރުހަބާ! ނަވާ ކައިރީވެސް ބުނެދެއްޗޭ” ނަވާޒްއާ ނަބާހާއަށް ޝަނާޒް މަރުޙަބާ ކިޔެވެ.\n“އަހަރުމެން ޕްލޭން ކުރި ގޮތަކަށް ނޫން މި ވީ… ކީއްވެތަ ނާޒް ކުރިން ނުބުނީ؟ ދޮންބެ ކައިރީ ބުނި ނަމަ…” ނަބާހާއަށް ޝަކުވާ ކުރެވުނީ ނިހާން ހުރި ގޮތުން ދެރަ ވެގެންނެވެ. އަދި ޝަނާޒްވެސް ދެރަވާނެ ވަރު އެނގޭތީއެވެ.\nޓީވީ ބަލަން އެނދުގައި އޮތް އަސަދުއަށް ބަލާލާފައި ޝަނާޒް ސޯފާއިން ތެދުވެގެން ގޮސް ބެލްކަންޏަށް ނިކުތެވެ.\n“ދެން އެ ވާހަކަ ނުދައްކާ. ވެ ނިމިފަ އޮތް ކަމެއް ދެނެއް ބަދަލެއް ނުވާނެއެއްނު؟” ޝަނާޒް ބުންޏެވެ.\n“އެނގޭ ތި ކަން. އެކަމަކުވެސް ހިތަށް އަރަނީ ހަމަ… މިރޭ އަހަންނާ ނަވާއާ އެކީ ނާޒްއާ ދޮންބެވެސް ތިބި ނަމައޭ” ނަބާހާ ފާޅު ކުރީ ހިތުގެ އެދުމެވެ.\n“ކޮބާ ނިހާން؟” ޝަނާޒްއަށް އަހާލެވުނެވެ.\n“އެބައިން، މަންމަމެން ކައިރީ” ވަށައިގެން ބަލާލަމުން ނަބާހާ ބުންޏެވެ.\n“ހައު އިޒް ހީ ނަބާ؟” ލޯ މަރާލައިގެން ހުރެ ޝަނާޒްއަށް އެ ސުވާލު ކޮށްލެވުނީ މޭގައި އަތް ޖައްސާލަމުންނެވެ.\nނަބާހާ ނިހާންއާ ދިމާއަށް ބަލާލިއެވެ. ނަޝީލާއާ ވަސީމްއާ ޒައިނާ ކައިރީ އިށީނދެގެން އިން ނިހާން އިނީ ދުރު ބަލަހައްޓައިގެންނެވެ. ނަޝިލާ ބުނި އެއްޗެއް ނިހާންއަށް އަޑު ނީވުމުން ނަޝީލާ ނިހާންގެ އަތުގައި ހިފާލުމުން ސިހިފައި ބަލާލިއެވެ. ހީލަމުން ނަޝީލާ ނިހާންގެ އަތުގައި ފިރުމާލިއެވެ. ނިހާން ވަށައިގެން ބަލާލާފައި ނަވާޒް ފެނުމުން ހީލިއެވެ. އެ ވަގުތު ނަޝީލާ ކޮންމެވެސް އެއްޗެއް ބުނުމުން ނިހާން އިސް ޖަހާލިއެވެ. ނިހާންއާ ޖެހިގެން އިން ޒައިނާ އެ ވަގުތު ނިހާންގެ އަތުގައި ބައްދާލިއެވެ. ޒައިނާގެ ބޮލުގައި ފިރުމާލުމާއެކު ނިހާން ތެދުވިއެވެ. ނިހާންއަށް ގޮވާލަމުން ތެދުވި ނަޝީލާގެ އަތުގައި ހިފަހައްޓާލަމުން ވަސީމް ދެ ފަރާތަށް ބޯ ހަލުވާލީ ނިހާންގެ ފަހަތުން ދިޔުން މަނާ ކުރާށެވެ. ނަވާޒް ކައިރިއަށް ގޮސް ކޮންމެވެސް އެއްޗެއް ބުނެފައި ނިހާން އެ ހޯލުން ނިކުތެވެ.\n“ނަވާއަށް ޓަކާ ދޮންބެ ހެވިފަ ހުއްޓަސް، އަހަރުމެންނަށް ޓަކާ އުފާ ވިޔަސް ދޮންބެއަކަށް އެ އުފަލެއް ފާޅެއް ނުކުރެވޭ. ދޮންބެ ހިތުން ސިއްރު ކުރިޔަސް، އަސްލު ދޮންބެ ދެރަވެފަ ހުންނަ ވަރު މޫނުމަތިން ފެނޭ” ނަބާހާ ބުނެދިނެވެ.\nނަބާ، އައި މިސް ހިމް… އައި ލަވް ހިމް ސޯ މަޗް… އަހަރެންގެ ހިތުން ދުވަހަކުވެސް ނިހާންގެ ލޯތްބެއް ނުފޮހެވޭނެ. އެއަށް ވުރެ އަހަރެން މާ ލޯބިވޭ… ޕްލީޒް، ޓޭކް ކެއަރ އޮފް ހިމް…” ރޮވިފައި ހުރެ ސިއްރުން ކަހަލަ ގޮތަކަށް އެހެން ބުނެފައި ޝަނާޒް ފޯން ކަނޑާލިއެވެ. ރޯ އަޑު އަސަދުއަށް އިވިދާނެތީ ޝަނާޒް އެއް އަތް އަނގަމަތީ އަޅާލަމުން ބެލްކަނީގައި ހުރި ގޮނޑީގައި އިށީނދެފައި ދެފައި ގޮނޑި މައްޗަށް ނަގާ ކުރުކޮށްލާފައި ކަކުލުގައި ބޯ ޖަހާލިއެވެ.\nބަލަން އިން ޕްރޮގްރާމް ނިމުމުންއަސަދު ތެދުވެ ބެލްކަނީގައި ހުރި ޝަޏާޒް ފެނުމުން އެ ދިމާއަށް ދިޔަ އަސަދުއަށް ހުއްޓެވުނީ ޝަނާޒް އެންމެ ފަހުން ދެއްކި ވާހަކަ އަޑު އިވުމުންނެވެ.\nމޭގައި އަތް ޖައްސާލަމުން އަސަދު ސޯފާގައި އޮށޯތެވެ. އެހެން މީހެއް ދެކެ ލޯބި ވާ ވާހަކަ ޝަނާޒްގެ ދުލުން އަޑު އިވުމުން އެރޭ އަސަދުގެ ހިތަށް ތަދުވީ ކުރިން އެއްފަހަރުވެސް ނުވާ ވަރަށެވެ. ލޯ މަރާލައިގެން އިރުކޮޅަކު އޮވެފައި އަސަދު ޝަނާޒްއާ ދިމާއަށް ބަލާލިއެވެ.\nފާއިތުވެ ދިޔަ ދެ ހަފްތާއަށް ވުރެ ގިނަ ދުވަހު ނުކޮށް ހުރި ކަންތައް ކުރަން އެ ވަގުތު އަސަދު ބޭނުން ވީ އިންތިހާއަށެވެ. ހިތުގެ ރިހުމަށް ލުޔެއް ހޯދުމަށް އަސަދުއަށް ވިސްނުނީ އެ ގޮތެވެ. ތެދުވެގެން ގޮސް އަލަމާރި ހުޅުވާލާފައި މީހަކަށް ޝައްކުވެސް ނުވާ ފަދަ ގޮތަކަށް ފޮރުވާފައި ހުރި އެއްޗެހި އަސަދު ނެގިއެވެ. ޝަޏާޒްއާ ދިމާއަށް އަދިވެސް އެއްފަހަރު ބަލާލާފައި އަސަދު ފާހާނާއަށް ވަނެވެ.\nލޯ ފޮހެލާފައި ހަމަ ޖެހިލުމަށް ޝަނާޒް ފުންކޮށް ދެތިން ނޭވާ ލިއެވެ. ޝަނާޒް ކޮޓަރިއަށް ވަން އިރު އަސަދު ފެންނަން ނެތުމުން ސިޓިންގް ރޫމަށް ނިމުތީ ކަމަށް ނިންމާފައި ޝަނާޒް ފާހާނާއަށް ވަންނަން ދިޔައީ މޫނު ދޮވެލާށެވެ.\nދޮރު ތަޅުލާފައި ހުރުމުން ދުރަށް ޖެހިލަން އުޅެފައިވެސް ޝަނާޒް ދޮރާ ކައިރިވެލީ އަޑެއް އިވުމުންނެވެ. ޝަނާޒް އަވަސް އަވަހަށް ޑްރެސިންގް ޓޭބަލްގެ ވަތްގަނޑުން ޑަބަލް ތަޅުދަނޑި ނަގައިގެން އައިސް ތަޅު ހުޅުވާލިއެވެ.\nމުށިތައް މަތީ އިށީނދެގެން އަތުގައި ހުރި އެއްޗެހި ބޭނުން ކުރަން ތައްޔާރަށް އިން އަސަދު ސިހިފައި ބަލާލިއެވެ.\n“އަސަދު!” ޝަނާޒް ގޮވާލިއެވެ. އަދި އެތެރެއަށް ވަދެ އަސަދުގެ އަތުގައި ހުރި އެއްޗެހި ޝަނާޒްގެ އަތުން ޖަހާ ފޮޅާލާފައި މުށިތައް މަތީ ހުރި އެއްޗެހި ފައިން ޖަހާ ވިއްސާލިއެވެ.\nއެއާއެކު އަސަދު އެ އެއްޗެހި ނެގޭތޯ އުޅުނެވެ. ޝަޏާޒް އަސަދުގެ އަތުގައި ހިފާ ނަގަން އުޅުނެވެ.\n“އަސަދު، ބުނީމެއްނު ހުއްޓާލާނަމޭ؟ ޓްރައި ކުރާނަމޭ؟” ޝަނާޒް ބުންޏެވެ.\n“އިޓް ހަރޓްސް ޓޫ މަޗް ޝަނާ… އަހަންނަކަށް ކެތެއް ނުކުރެވޭނެ… ބޭނުމީ މި ރިހުން ފިލުވަން… ހަނދާން ނައްތާލަން…” އަސަދު އަމިއްލަ މޭގައި ގޮށްމުށުން ދެ ފަހަރަކު ޖަހާލިއެވެ.\n“ހަނދާން ނައްތާލަން ބޭނުން ވާ ކޮންމެ ފަހަރަކު ތި ބޭނުން ކުރަން ވެއްޖެއްޔާ ކިހިނެއް އަސަދު ތި ކަންތައް ހުއްޓާލާނީ؟” ޝަނާޒް މަސައްކަތް ކުރީ އަސަދު ފާހާނާއިން ނެރެވޭތޯއެވެ.\n“އައި ހަރޑް ޔޫ ޝަނާ… ދެންމެ … ކީއްވެތަ ޝަނާއަށް ނުވިސްނެނީ؟ އިޓް ހަރޓްސް… އިޓް ހަރޓްސް… ހުރިހާ ކަމެއް ހަނދާން ނައްތާލަން ބޭނުމީ” ޝަނާޒްގެ އަތް ފޮޅުވާލަމުން އަސަދު ބުންޏެވެ.\nހުއްޓުން އަރާފައި އިރުކޮޅަކު ޝަނާޒްއަށް ހުރެވުނީ ފޯނުން ޝަނާޒް ދެއްކި ވާހަކަ އަސަދުއަށް އަޑު އިވުނު ކަން އެނގުމުންނެވެ.\nއަސަދު އަނެއްކާވެސް ފާހާނާއަށް ވަންނަން އުޅުނެވެ. ނަމަވެސް ޝަނާޒް އަސަދުގެ އަތުގައި ހިފާ ހުއްޓުވިއެވެ.\n“އަސަދު، އައިމް ސޮރީ… ދެން ދުވަހަކުވެސް އަހަރެން އެހެން ބުނާ އަޑެއް އަސަދުއަކަށް ނީވޭނެ… ޕްރޮމިސް… އަހަރެން ބުނީމެއްނު އަސަދުއަށް ހެލްޕް ވާނަމޭ؟ އަޑު އަހާބަލަ…” އާދޭހުގެ ރާގެއްގައި ޝަނާޒް ބުންޏެވެ.\n“ކިހިނެއް؟ ކިހިނެއް ޝަނާ ހެލްޕް ވާނީ؟” އަސަދު އަނެއްކާވެސް ޝަނާޒްގެ އަތް ފޮޅުވާލިއެވެ.\nހަދާނެ ގޮތެއް ނުވިސްނިފައި ޝަނާޒްއަށް ހުރެވުނެވެ. އަސަދު އަނެއްކާވެސް ފާހާނާއަށް ވަނުމާއެކު ޝަނާޒް ފަހަތުން ވަން ގޮތަށް އަސަދުގެ މޫނުގައި ދެ އަތުން ހިފާލަމުން އެ ތުންފަތުގައި ބޮސްދިނެވެ.\nޝަނާޒް އެ ކުރި ކަމަކުން ސިހުނު ނަމަވެސް އެންމެ އިރުކޮޅަކަށްވެސް އަސަދު ފަސް ނުޖެހެއެވެ. ދެ އަތުން ޝަނާޒް ގައިގައި ހިފާލަމުން ގެނެސް އަސަދުގެ ގައިގައި ޖައްސާލިއެވެ.\nޝަނާޒް މަޑުމަޑުން ދުރަށް ޖެހިލި އިރު ހުރީ ނޭވާ ކުރުވެފައެވެ. މެރިފައިވި ދެ ލޯ ހުޅުވާލަމުން އަސަދު ޝަނާޒްއަށް ބަލާލި އިރު އެ ދެ ލޮލުގައި ވީ ކީކޭ ކަން ދެނެގަންނާކަށް ޝަނާޒްއަކަށް އުނދަގުލެއް ނުވިއެވެ.\n“އަހަރެން މިހިރީ… އަސަދު އޭގެ ބޭނުން ކުރަން ހިތް އެދޭ ކޮންމެ ފަހަރަކު އަހަރެން މިހިރީ… އަސަދު ޗޫޒް ކުރޭ… ކޮން ކަމެއް އަސަދު ބޭނުން ވަނީ؟” އަސަދުގެ މޫނަށް ބަލަން ހުރެ ޝަނާޒް ބުންޏެވެ.\n“ފަހުން އަހަރެން ދެކެ ރުޅިއެއް ނާންނާނަންތަ؟” ޝަނާޒްގެ މޫނުގައި ދެ އަތުން ހިފާލަމުން އަސަދު އެހިއެވެ.\nޝަނާޒް ދެ ފަރާތަށް ބޯ ހަލުވާލިއެވެ. އެއާއެކު އަސަދު ޝަނާޒް ގެނެސް އަތުތެރެއަށް ލާ ފިއްތާލަމުން އެ މޫނާ ކައިރިވެލިއެވެ.\nއެރޭ ޝަނާޒްއަށް ފެނުނީ އަސަދުގެ މުޅިން އެހެން ސިފައެކެވެ. އަސަދު ބުނާ ކޮންމެ ބަހަކުން، ކުރާ ކޮންމެ ހަރަކާތަކުން އަސަދުގެ ކޮންމެ ބީހިލުމަކުން ޝަނާޒް ދެކެ އަސަދު ވާ ލޯބި ޝަނާޒްއަށް އިހުސާސް ކުރެވެމުން ދިޔައެވެ.\nޝަނާޒްގެ ހިތް ނުރުހުނު ނަމަވެސް ޝަކުވާއެއް ކުރާނެ އެންމެ ފުރުސަތެއްވެސް އަސަދު ނުދެއެވެ. އަސަދުގެ ފަރާތުން ލިބެމުން ދިޔަ ލޯބީގެ ސަބަބުން ނޫން ނަމަ އެ ގޮތަށް އަމިއްލަ ނަފްސު ޝަނާޒްއަށް އަސަދުއާ ހަވާލު ނުކުރެވުނީހެވެ.\n“ތެންކްޔޫ!” ނިދިނިދި އޮތް ޝަނާޒްއަށް ލޯ ހުޅުވާލެވުނީ އަސަދު އެހެން ބުނި އަޑަށެވެ.\n“ތެންކްޔޫ އެއް ބޭނުމެއް ނޫން. ބޭނުމީ އަސަދު ދެން އެ ޔޫޒް ނުކުރާނެ ކަމުގެ ޔަގީން ކަން” ޝަނާޒް ބުންޏެވެ.\n“މި ވަގުތު އަހަރެން ދެން އެ ބޭނުމެއް ނުކުރާނަމޭ ބުނެ ވައުދެއް ކޮށްފިއްޔާ އަހަންނަށް އެ ވައުދާ ހިލާފް ވެވިދާނެ. އަމިއްލަ ނަފްސަށް އެ ޔަގީން ކަން ލިބެން ދެން އަހަންނަށް ބުނެވޭނީ މަސައްކަތް ކުރާނަމޭ. އައި ވިލް ޓްރައި ޝަނާ، އިފް ޔޫ އާރ ވިތް މީ” އަސަދު ބުންޏެވެ.\n“އޯކޭ. މިހާރަށް ތި ވަރުން ފުދޭ” އެ ވަރުން ޝަނާޒް ހިތްހަމަ ޖެހުނެވެ. ހަމަ ޖެހިލަމުން ޝަނާޒް ލޯ މަރާލިއެވެ.\nފަތިހު އަސަދުއަށް ވުރެ ކުރިން ހޭލައިގެން ޝަނާޒް ފެން ވަރައިގެން އައިސް އަސަދުއަށް ގޮވިއެވެ.\n“ތެދުވޭ ނަމާދު ކުރަން. މިއަދުން ފެށިގެން ދެން އަސަދު ވާނެ ހުރިހާ ނަމާދެއް ކުރަން” އަސަދު ހޭލުމުން ޝަނާޒް ބުންޏެވެ.\nތެދުވަން ބޭނުން ނުވި ނަމަވެސް އަސަދު ތެދުވިއެވެ. ފެންވަރައިގެން އަސަދު ނިކުތް އިރު ޝަނާޒް ހުރީ އަސަދު ލާނެ އެއްޗެހި ނަގާފައި ނަމާދަށް އަރައެވެ. އިރުކޮޅަކު ޝަނާޒްއަށް ބަލަން ހުރެފައި އަސަދު އަވަސް ކޮށްލައިގެން ނަމާދަށް އެރިއެވެ.\nނަމާދު ކޮށްލުމުން ބަޔާން ކުރަން ދަތި ހިތް ހަމަޖެހުމެއް އަސަދުއަށް އިހުސާސް ކުރެވުނެވެ. ނަމާދުން ނިމުމަށް ފަހުވެސް މުސައްލަ މަތިން ނުތެދުވެ އަސަދުއަށް ވިސްނަން އިނދެވުނެވެ.\nއެންމެ ފަހުން ނަމާދެއް ކުރި ދުވަހެއް އަސަދު ހަނދާނެއް ނެތެވެ. ހަތަރު އަހަރެން ހާ ދުވަސް ކުރިން ފެށުނު ކަންތަކަށް ފަހު ދިރިއުޅުމުގައި މުހިއްމު އެހެން ކަމެއް ވާ ކަމެއް އަސަދުއަކަށް ނޭނގެއެވެ. ވަޒީފާ ދޫކޮށްލާ، މައިން ބަފައިންނާ އޮތް ގުޅުން ބަދަލުވެ، އެއްބަނޑު އެއްބަފާ ހުރި ހަމަ އެކަނި ކޮއްކޮއަށް ނުބައި ނަމޫނާއެއް ދެއްކުނު އިރު އަސަދު ވަނީ ދެ ދުނިޔެ މަތިން ހަނދާން ނެތިފައެވެ.\nއިޔާދު މަތިން ހަނދާން ވުމާއެކު އަސަދުގެ ލޮލުން ކަރުނަ އައެވެ. ހުރި ހަމަ އެކަނި ކޮއްކޮއަށް އަސަދުގެ ފަރާތުން އެ ދެއްކުނީ ކޮން ކަހަލަ ނަމޫނާއެއް ހެއްޔެވެ؟ ކުޑަ އިރުން ފެށިގެންވެސް އިޔާދުއަކީ އަސަދު ކުރާކޮންމެ ކަމެއް ބަލައިގެން އެ ގޮތަކަށް ކަންތައް ކުރެވޭތޯ ބަލަމުން އައި ކުއްޖެކެވެ. އަދިވެސް އިޔާދު ކަންތައް ކުރަނީ އެހެންނެވެ. އަސަދުގެ ފަރާތުން އެ ކަންތައް ފެނި، އިޔާދުވެސް އެ ވަނީ އަސަދުގެ ފިޔަވަޅުތަކުގެ މަތިން ހިނގަން ފަށާފައެވެ.\nކޮފީ މަގެއް ހިފައިގެން ޝަނާޒް ކޮޓަރިއަށް ވަން އިރު އަސަދު އެހެން އިންދާ ފެނުމުން ޑްރެސިންގްޓޭބަލް މަތީ މަގު ބަހައްޓާފައި ޝަނާޒް އައިސް އަސަދު ކައިރީ އިށީނެވެ.\n“އަސަދު، ކިހިނެއް ވީ؟” އަސަދުގެ ލޮލުން ކަރުނަ އައިސްފައި ވާ ތަން ފެނުމުން ޝަނާޒް ކަންބޮޑުވިއެވެ.\n“އަދި ކިރިޔާ އަހަންނަށް ވިސްނުނީ އަހަންނާ ހެދި އަހަރެންގެ އާއިލާއަށް ވަމުން ދާ ގޮތް. މަންމައާ ބައްޕަ އެ ތިބީ އަހަންނާ ހެދި ވިސްނާ ވިސްނާ ބޯ ގޮވާ ވަރު ވެފަ. އިޔާދު… އިޔާދު އެ އުޅެނީ އަހަރެން އުޅޭ ގޮތަށް، އަހަރެން ނަމޫނާއަކަށް ބަލައިގެން. އަހަންނާ ހެދި އަހަރެންގެ ކޮއްކޮގެ ލައިފްވެސް ހަލާކު ވީ… އަހަންނަކީ ކޮން ކަހަލަ މީހެއް؟ ދުނިޔެއަށް އުފަން ވީ ގޮތަށް ހަމަ އެ ދުވަހު އަހަރެން މަރުވި ނަމަ މިހެންނެއް ނުވީސް… މަންމައާ ބައްޕައާ އިޔާދުއާ ޝަނާވެސް…” އިތުރަށް ވާހަކަ ނުދެއްކިގެން އަސަދު ހުއްޓާލިއެވެ.\n“އަސަދު… ތި ގޮތަށް ވިސްނާކަށް ނުވާނެ. ތި ކަހަލަ އެއްޗެހި ހިތަށް އަރުވާކަށް ނުވާނެ. އަޑު އަހާބަލަ…” އަސަދުގެ އަތުގައި ހިފާލަމުން ޝަނާޒް ބުންޏެވެ.\nއަމިއްލަ ނަފްސު ހަމައަކަށް އަޅުވާލަމުން އަސަދު ޝާނާޒްއާ ދިމާއަށް ބަލާލިއެވެ.\n“އަސަދުއަށް މާޒީ ބަދަލު ކުރެވޭނެތަ؟” ޝަނާޒް އަހާލިއެވެ.\nއަސަދު ދެ ފަރާތަށް ބޯ ހަލުވާލިއެވެ.\n“އެހެން ވިއްޔާ ދެރަ ވިޔަސް ނިމި ގޮސްފަވާ ކަންތައްތަކަކާ މެދު ވިސްނާ ވަގުތު ބޭކާރު ނުކޮށް މަސައްކަތް ކުރަން ވީ ކުރިއަށް އޮތް ތަން ރަނގަޅު ކުރަން. އަސަދު ރަނގަޅު ވާން މަސައްކަތް ކުރާ ތަން އިޔާދުއަށް ފެނުނީމަ އޭނައަށް ވިސްނޭނެ، އޭރުން އޭނަވެސް ރަނގަޅު ވާން މަސައްކަތް ކުރާނެ. އަސަދު މަސައްކަތް ކުރަން ވީ އިޔާދުއަށް ވިސްނައިދޭން. އެކަމަކު އެއަށް ވުރެ ކުރިން އަސަދު ރަނގަޅު ވާން ވީ. ރޭގަ ވީ ހެން ކަމަކާ ކަން ބޮޑުވެ ދެރަ ވާ އިރަށް އޭގެ ބޭނުން ކުރުމުގެ ބަދަލުގަ ނަމާދުކޮށް ގުރުއާން ކިޔެވީމަ ރަނގަޅު ވާނެ. އަހަރެން މި ދެއްކި ވާހަކައާ މެދު އަސަދު ވިސްނާނަންތަ؟” ޝަނާޒް އެހިއެވެ.\nއަސަދު އަނެއްކާވެސް ބޯ ޖަހާލިއެވެ.\nމަހެއްހާ ދުވަސް އެ ގޮތުގައި ހޭދަ ވެގެން ދިޔަ އިރު ޝަނާޒް އެއްފަހަރުވެސް ނިހާންއަކަށް ނުގުޅައެވެ. ޝަނާޒްގެ ހުރިހާ ވަގުތެއް ހުސްކޮށްލީ އަސަދުއަށް ޓަކައެވެ. މުޅި ދުވަސް އެކުގައި އަސަދު ފެންނަ ހިސާބުގައި ޝަނާޒް ހުންނަނީ ސިއްރުން ވިޔަސް އަސަދު ކޮށްފާނެ ކަމަކަށް ފާރަ ލުމުގެ ގޮތުންނެވެ. އެ ދުވަހަށް ފަހު ކޮޓަރިއާ ގޭތެރޭގެ އެހެން ތަންތަން ޝަނާޒް ސާފު ކުރީ އަސަދު އެފަދަ އެއްޗެއް ފޮރުވާފައި ހުރެދާނެ ކަމަށެވެ. އެއްގޮތަކަށްވެސް އަސަދު އެކަނި، ނުވަތަ ރައްޓެއްސަކާ އެކުވެސް ބޭރަށް ދިޔަ ނުދީ ޝަނާޒް ހިފެހެއްޓީ އެ ފަދަ ކަމެއް ކުރާނެ ފުރުސަތު އަސަދުއަށް ނުދިނުމުގެ ގޮތުންނެވެ.\nއެހާ ދުވަސް ވީ އިރުވެސް އަސަދުގެ ފަރާތުން އެދެވޭ ބަދަލެއް ފެންނަން ފަށައިފި ކަން ރާބިޔާއާ ހުޒާމްއަށް ފާހަގަ ކުރެވުނެވެ. ކުރިންވެސް ޝަނާޒް ދެކެ ލޯބި ވާ ރާބިޔާ، އެ ކަމުގެ ސަބަބުން ވަކިން ބޮޑަށް ޝަނާޒް ދެކެ ލޯބި ވާން ފެށިއެވެ.\nމަސް ދުވަސް ދިޔަ އިރު، ބަލިވެ އިނދެދާނެތީ ޝަނާޒްގެ ހިތުގައި އޮތް ބިރު ފިލުމާއެކު ފުރަތަމަވެސް ޝަނާޒް އެހެން ވިޔަ ނުދިނުމަށް ފިޔަވަޅު އަޅާ، ދޭތެރެ ދުރު ކުރާ ބޭސް ކާން ފެށީ އަސަދުއަށް ވެސް ނާންގައެވެ.\nފާއިތު ވަމުން ދިޔަ ކޮންމެ ދުވަހަކާ އެކު ޝަނާޒް ދެކެ އަސަދު ވާ ލޯބި އިތުރު ވަމުން ދިޔަ ފަދައެވެ. ޝަނާޒްގެ ހިތުގައި އަސަދުގެ ލޯތްބާ މެދު ކުޑަވެސް ޝައްކެއް ވާ ނަމަ، އެ ޝައްކު ފިލާ ވަރަށް އަސަދު ޝަނާޒްއަށް ލޯބި ދެއެވެ. ނަމަވެސް ޝަނާޒްގެ ހިތުގައި ނިހާންއަށް ޓަކާ ވާ ލޯތްބަށް އުނި ކަމެއް ނާދެއެވެ. އެހެން ވިޔަސް އަސަދުއާ މެދު ޝަނާޒްގެ ހިތުގައި ދިޔައީ ބުނެދޭން ނޭނގޭ ފަދަ އިހުސާސްތަކެއް އުފެދެމުންނެވެ.\nއަސަދުއަށް އައި ބަދަލާ މެދު ރާބިޔާއާ ހުޒާމް އުފާ ފާޅު ކުރަމުން ދިޔަ އިރު، އިޔާދުއާ މެދު ކަންބޮޑު ވަމުން ދިޔައެވެ. ލޯބިން ވާހަކަ ދައްކާ ނަސޭޙަތް ދިން ނަމަވެސް އެ މީހުންގެ އެއްވެސް ބަހެއް އިޔާދު ނާހައެވެ. ޝަނާޒްވެސް އިޔާދުއާ ވާހަކަ ދައްކަން މަސައްކަތް ކުރެއެވެ. ނަމަވެސް އަސަދުއަށް ވަގުތު ދެމުން، ގިނަ ވަގުތު ގެއިން ބޭރުގައި އުޅޭ އިޔާދުއާ ވާހަކަ ދެއްކުން ޝަނާޒްއަށް ވީ އިނދަގޫ ކަމަކަށެވެ. އިޔާދުއާ މެދު އަސަދުވެސް ކަންބޮޑުވެއެވެ. ކޮއްކޮގެ ކިބައިން އެ އާދަ ފިލުވާނެ ގޮތަކާމެދު އަސަދުވެސް ވިސްނަމުން ދިޔައެވެ. ކުރިން އަބަދު އަސަދުގެ ފަހަތުން އުޅެމުން ދިޔަ އިޔާދު، ފަހުން އަސަދުއާ މުޅިން ދުރު ވެގެން ދިޔައެވެ.\nއާދީއްތަ ދުވަހެއްގެ ހަވީރުގެ ވަގުތެވެ. ޝަނާޒް އުޅުނީ ހަވީރަށް ސައި ތައްޔާރު ކުރާށެވެ. ޝަނާޒްއަށް އެހީ ވުމުގައި ރާބިޔާވެސް ބަދިގޭގައި އުޅެއެވެ.\n“އަސަދު އަންނަން ވާ އިރަށް ޝަނާ ދޭ ފެން ވަރާލަން، މަންމަ މި އެއްޗެހި ތެލުލާ ނިންމާލާނަން” ގަޑިން ހަތަރެއް ޖެހުމުން ރާބިޔާ ބުންޏެވެ.\n“ބަދިގެ ތެރެ ސާފުވެސް ކޮށްލަން ޖެހޭނެއެއްނު؟ މަންމައަށް އުނދަގުލެއް ނުވާނެތަ؟” އަސަދު އަންނަން ވާ އިރަށް ފެން ވަރާ ރީތި ވެލަން ބޭނުން ވި ނަމަވެސް އިތުރު މަސައްކަތް ހުރުމުން ރާބިޔާއަށް އުނދަގޫ ވެދާނެތީ ޝަނާޒް އަހާލިއެވެ.\n“ނުވާނެ. ދޭ ދެން. އިރުކޮޅަކުން އަސަދު އަންނާނެ” ހީލަމުން ރާބިޔާ ބުންޏެވެ.\nޝަނާޒް ފެން ވަރައިގެން ނިކުމެ މޭޒުމަތި ތައްޔާރު ކުރަން ހުއްޓާ ބެލް ޖަހާލުމާ އެކު ޝަނާޒް ދޮރު ހުޅުވަން ދާން އުޅުނެވެ.\n“މަންމަ ދޮރު ހުޅުވާނަން، ޝަނާ މަޑު ކުރޭ” ސޯފާގައި އިން ރާބިޔާ ގޮސް ދޮރު ހުޅުވިއެވެ.\n“ހާދަ ވަސް ރަނގަޅޭ، ކޯޗެއް ހަދާލަނީ؟” އެތެރެއަށް ވަން ހުޒާމް އަހާލިއެވެ.\n“ޝަނާ މިއަދު ސައި ހަދާލީ” ރާބިޔާ ޖަވާބު ދިނެވެ.\nއެ ވަގުތު ކޮޓަރި ހުޅުވާލާފައި އިޔާދު ނިކުތެވެ.\n“މަންމާ، ކޯޗެއް ހަދައިގެން ތި އުޅެނީ؟ ވަސް ޖެހުނީމަ މާ ބޮޑަށްވެސް ބަނޑުހައި ވެއްޖެ. ވަރަށް އަވަހަށް ކާ އެއްޗެއް ދީބަލަ” ނިދާ ހޭލައިގެން ފެން ވަރައިގެން ނިކުތް އިޔާދު ބުންޏެވެ.\nރާބިޔާއަށް ޖަވާބެއް ނުދެވިގެން އުޅެނިކޮށް އަނެއްކާވެސް ބެލް ޖަހާލި އަޑު އިވުނެވެ. ރާބިޔާ ދޮރު ހުޅުވާލުމުން އަސަދު ވަން ގޮތަށް ފުރަތަމަވެސް ބަލާލީ ޝަނާޒް ފެންނަން ހުރިތޯއެވެ. ޝަނާޒް ފެނުމާއެކު އަސަދުގެ މޫނުމަތިން ހިނިތުންވުމެއް ފެނުނެވެ.\n“ދޮންބެ ހާދަ އޮފިޝަލް ވެފަ…؟” އަސަދު ހުރި ގޮތުން އިޔާދުއަށް ހައިރާންވެފައި ބަލަން ހުރެވުނެވެ.\n“ދޮންބެ ޖޮބަށް ދާ ކަމެއް އަދި އިޔާދު އަކަށް ނޭނގޭ ދޯ؟” ހިނި އައިސްފައި ރާބިޔާ އަހާލިއެވެ.\nއިޔާދުއަށް އަސަދުއާ ދިމާއަށް ބަލަން ހުރެވުނެވެ.\nއަސަދު ކުރިން ދިގުކޮށް ބޮލިގެ މެދަށް ހުޅިއެއް ޖަހާފައި އޮންނަ އިސްތަށިގަނޑު އޮތީ ކުރުކޮށް ކޮށާލާފައެވެ. ސިފަ ހުތުރު ވާ ވަރަށް ދިގުކޮށްފައި ހުރި ތުނބުޅިއާ މަތިމަސްވެސް ހުރީ ތުނިކޮށްލާފައެވެ. ކޮންމެވެސް ކުރެހުމެއް ނުވަތަ ލިޔުންގަނޑެއް ހުންނަ ޓީޝާޓާއި، ދޫ ވެގެން ގޮސް އުނަގަނޑުގައި ކިރިޔާ ހަރުލާފައި ހުންނަ ޖީންސްގެ ބަދަލުގައި އަސަދު ހުރީ މަޑު ނޫ ކުލައިގެ ގަމީހަކާ ކަޅޫ ފަޓްލޫނަކާ އެކު ޓައީވެސް އަޅާފައެވެ. ކުރިން އަބަދު ނިދި ނުފިލާ ހުންނަ މޫނުމަތިން ފެންނަނީ ތާޒާކަމެވެ.\n“އަހަރުމެން މި ތިބީ ވަރަށް ބަނޑުހައި ވެފަ، ދެން އިތުރަށް މިހެން ބައިތިއްބަން ނަހަދާ ސައި ދޭން ވީނު؟” ބަނޑުގައި އަތް ހާކާލަމުން ހުޒާމް ސަމާސާ ރާގަކަށް އެހެން ބުނެފައި ގޮސް މޭޒު ކައިރީ ގޮނޑިއެއްގައި އިށީނެވެ.\n“ތެދެއް، އިށީނދޭ އެންމެން. އިޔާދު، އާދޭ” އިޔާދުގެ އަތުގައި ހިފައިގެން ރާބިޔާ ގޮސް އިށިނެވެ.\n“އެބަ އަންނަން ޗޭންޖް ކޮށްގެން. ޝަނާ…” އަސަދު ކޮޓަރިއާ ދިމާއަށް ދަމުން ޝަނާޒްއަށް ގޮވާލިއެވެ.\nޝަނާޒް ކޮޓަރިއަށް ވަން އިރު އަސަދު ޑްރެސިންގް ޓޭބަލް ކައިރީ ހުއްޓެވެ.\n“ހެޕީ އެނިވަރސަރީ!” ޝަނާޒްގެ އަތުގައި ހިފާ ގަޔާ ކައިރި ކޮށްލަމުން އަސަދު ބުންޏެވެ.\n“އަސަދުއަށްވެސް” ޝަނާޒް ޖަވާބު ދިނެވެ.\n“އެނިވަރސަރީ ގިފްޓަކަށް ކޯޗެއް ބޭނުމީ؟” ޝަނާޒްގެ އުނަގަނޑުގައި ދެއަތުން ހިފާލަމުން އަސަދު އަހާލިއެވެ.\n“ބޭނުން ވާ އެއްޗެއް ނެތް، އެކަމަކު އަސަދު ކޮންމެ އެއްޗެއް ދިނަސް ގަބޫލު ކުރާނަން” އަސަދުގެ މޭގައި ޝަނާޒް ބޯ ޖައްސާލިއެވެ.\nދެ އަތުން ޝަނާޒްގެ މޫނުގައި ހިފާލަމުން އަސަދު ޗަނާޒްއާ ލޯބީގެ ހަދިޔާއެއް ބަދަލު ކޮށްލިއެވެ. އެއަށް ފަހު ޝަނާޒްގެ އަތުގައި ހިފާ އުފުލާލަމުން ކަށި އިނގިލީގައި އަނގޮޓިއެއް އަޅުވާލިއެވެ.\nޝަނާޒް ބަލާލިއެވެ. އެއީ އޭގެ އަހަރެއްހާ ދުވަސް ކުރިން އަސަދު ޝަނާޒްއަށް ދޭން އުޅުނު އަނގޮޓިއެވެ. އެ ދުވަހުގެ ހަނދާން ވުމުން ޝަނާޒްގެ ލޯ ފެންކަޅި ވެގެން ދިޔައެވެ.\n“އައިމް ސޮރީ… އޭރުގެ އަސަދުއެއް ނޫން މިއަދު ޝަނާއަށް ތި އަނގޮޓި މި ދިނީ… ޝަނާ ބޭނުން ނޫނިއްޔާ ތި އަޅާކަށް ނުޖެހޭނެ…” އަސަދު ބުންޏެވެ.\n“ނޫން…” ޝަނާޒް އިސް އުފުލާ އަސަދުގެ މޫނަށް ބަލާލިއެވެ. ދެ އަތުން އަސަދުގެ ގައިގައި ބައްދާލަމުން އެ މޭގައި ބޯ ޖައްސާލިއެވެ.\nއިރުކޮޅަކު ދެ މީހުން އެހެން ތިއްބެވެ.\n“ހިނގާ ސައި ބޯން ދާން، މަންމަމެން ހިތަށް އަރާނެ އަހަރުމެން ކޮބާހޭ” ދުރަށް ޖެހިލާފައި އަލަމާރިން ޓީޝާތެއް ނަގާ އަސަދު އަތަށް ޝަނާޒް ދިނެވެ.\nއެންމެން އެކުގައި ސައި ބޮއެގެން ސިޓިންގްރޫމް ސޯފައި ތިބި އިރު ހުޒާމްއާ އަސަދު އެކި ވާހަކަ ދައްކަމުން ދިޔައެވެ. ކުރިން އަބަދުވެސް އަސަދުއާ ހުޒާމްގެ މެދުގައި ކުރެވެނީ ޒުވާބެވެ. އަހަރުތަކެއް ފަހުން އެ ގޮތަށް ދެ ބަފައިން ތިބި ތަން ފެނުމުން ރާބިޔާއަށް ބަލަން އިނދެވުނީ ހިނި އައިސްފައެވެ.\n“ޝަނާ ދޮންބެއަށް ކިހިނެއްތަ ހަދާފަ އެހެރީ؟” އިޔާދު ޝަނާޒްއާ ސުވާލު ކޮށްލިއެވެ.\n“ކިހިނެއްވީ؟ އިޔާދުގެ ދޮންބެ އެހެން ހުރީމަ ކަމު ނުދަނީތަ؟” ހިނި އައިސްފައި ޝަނާޒްވެސް ކޮށްލީ ސުވާލެކެވެ.\n“ނޫން، ދޮންބެގެ ހޭންޑްސަމް ކަން އަދި ކިރިޔާ އެ ފެންނަނީ. ޝަނާ ވަރަށް ކުޅަދާނަ. މަންމަމެންނަށް އެތައް އަހަރަކުންވެސް ނުވި ކަމެއް ވިއްޔަ އެންމެ އަހަރެއް ތެރޭ ޝަނާ ތި ކޮށްލީ. ދޮންބެ އަސްލުވެސް ޝަނާ ދެކެ ވަރަށް ލޯބި ވޭ” އިޔާދު ބުންޏެވެ.\n“އިޔާވެސް ޓްރައި ކޮށްބަލަ، ތި ކަންތައް ދޫ ކޮށްލާފަ ރަނގަޅު ވާން މަސައްކަތް ކޮށްބަލަ، ކާމިޔާބު ވާނެޔޭ” ޝަނާޒް މަޑުމަޑުން ބުންޏެވެ.\n“ބައި ދަ ވޭ، ހެޕީ އެނިވަރސަރީ އިނގޭ! ދޮންބޭ، ސެލެރީ ލިބުނީމަ ކާން ދޭން ވާނެ” އަސަދުއަށް ގޮވާލަމުން އިޔާދު ބުންޏެވެ.\n“އާނ، ޔަގީނެއްނު” އަސަދު އެއްބަސް ވިއެވެ.\n“އިޔާދު، ދެން ދަރިފުޅުވެސް ތި އުޅޭ ގޮތް ބަދަލު ކޮށްލަން މަސައްކަތް ކޮށްބަލަ” އިޔާދުގެ ބުރަކަށީގައި ފިރުމާލަމުން ރާބިޔާ ލޯބިން ބުންޏެވެ.\n“އެހެރީއެއްނު މިހާރު މަންމަމެންގެ ޕަރފެކްޓް އެއް ދަރިފުޅު” ފޫހިވެފައި އިޔާދު ބުނެލިއެވެ.\n“އިޔާދު!” ހުޒާމް ބާރަށް ގޮވާލިއެވެ.\n“އޯކޭ! ހެޕީ ޓައިމް ނިމުނީ. ބޭރަށް ދާން ވެއްޖެ” އިން ތަނުން ތެދު ވެގެން އެއްވެސް މީހަކަށް ބަލާލުމެއް ނެތި އިޔާދު ނިކުމެގެން ދިޔައެވެ.\n“މަންމާ. ޓައިމް ބޭނުން ވާނެ އިޔާއަށްވެސް… އަދި ރަނގަޅު ވާނެ” އަސަދު މަޑުމަޑުން ބުނެލިއެވެ.\nރާބިޔާ ބޯ ޖަހާލާފައި ޝަނާޒްއަށް ބަލާލިއެވެ.\n“މަންމަމެންގެ އަސަދު މަންމަމެންނަށް ލިބުނީ ހަމަ އެކަނި ދަރިފުޅުގެ ސަބަބުން، މަނަމްއަކަށް ނޭނގެ ޝަނާއަށް ޝުކުރު އަދާ ކުރާނެ ގޮތެއްވެސް” ރާބިޔާ ލޯތްބާއެކު ޝަނާޒްގެ ބޮލުގައި ފިރުމާލިއެވެ.\nޝަނާޒް އެއްޗެއް ނުބުނެ އިނެވެ.\n“މިހާރު ދެން ކައިވެންޏަށް އަހަރެއްވެސް ވީ، އަސަދުއަށް ވަޒީފާވެސް ލިބުނީ. ދެން މަންމަ ބޭނުމީ މާމައަކަށް ވާން. ދަރިފުޅުމެން ކޮން އިރަކުން ކުއްޖަކު ހޯދާނީ؟” ރާބިޔާ އަހާލިއެވެ.\nރާބިޔާ އެހެން ބުނުމާއެކު ޝަނާޒްއާ އަސަދުވެސް ހަނދާން ވީ އަސަދުގެ ކުއްޖަކު ހޯދާކަށް ބޭނުމެއް ނޫނޭ ޝަނާޒް ބުނި ދުވަހެވެ.\nއަސަދު ޝަނާޒްއަށް ބަލާލުމުން ޝަނާޒް ތެދުވެގެން ގޮސް ކޮޓަރިއަށް ވަނެވެ.\n“އަސަދުވެސް ދޭ ދެންރެސްޓް ކޮށްލަން” ރާބިޔާ ބުންޏެވެ.\nއަސަދު ކޮޓަރިއަށް ވަން އިރު ޝަނާޒް ބެލްކަނީގައި ހުއްޓެވެ.\n“ޝަނާ…” ޝަނާޒް ކައިރީ މަޑުކޮށްލަމުން އަސަދު ގޮވާލިއެވެ.\nއަސަދުގެ މޫނަށް ބަލާލާފައި ޝަނާޒް އިސް ޖަހާލިއެވެ.\n“އެބަ އޮތް… ވާހަކައެއް ބުނަން…” ހުއްޓަމުން ޝަނާޒް ބުންޏެވެ.\n“ކޮން ވާހަކައެއް؟” ޝަނާޒް ބުނި ގޮތުން އަސަދުގެ ހިތް ތެޅިގަތީ، އެއީ އަސަދު އަޑު އަހަން ބޭނުން ނުވާނެ ވާހަކައެއް ހެން ހީވީތީއެވެ.\nމުށްކަވާފައި އޮތް އަތްތިލަ ހިއްލާ ޝަނާޒް، އަސަދުއާ ދިމާއަށް ދިއްކޮށްލާފައި ހުޅުވާލިއެވެ.\nހައިރާން ވެފައި ޝަނާޒްގެ އަތަށް އެއް ފަހަރު، އަނެއް ފަހަރު ޝަނާޒްގެ މޫނަށް އަސަދުއަށް ބަލާލެވުނެވެ. ދެން ޝަނާޒްގެ އަތުގައި އޮތް ބޭސް ކާޑް ނަގާ ބަލާލިއެވެ. އެއްބައި ހުސް ވެފައިވާ އެ ބޭހުގެ ނަން ބަލާލުމާއެކު އަސަދުގެ ހިތަށް ތަދު ވެލިއެވެ.\n“ކިހާ ދުވަހެއް…؟” އަސަދު ފުރިހަމަ ނުކުރި ނަމަވެސް ޝަނާޒްއަށް ވިސްނުނެވެ.\n“އޭރު… ފުރަތަމަ މަންތްގަ… ޕްރެގް ނޫން ކަން ޔަގީން ވީ އިރުން ފެށިގެން…” އިސް ޖަހައިގެން ހުރެ ޝަނާޒް ޖަވާބު ދިނެވެ.\nދެ މިހުންގެ ހިތުގައިވެސް ވީ އެއް ޚިޔާލެކެވެ. އެ ދުވަހު ޝަނާޒް ބުނި އެ ބަސްތަކެވެ. އެ ވިސްނުން ބަދަލު ކުރާކަށް ޝަނާޒް ބޭނުމެއް ނޫނެވެ. ނަމަވެސް ޝަނާޒްގެ އެ ނިންމުމުން އަސަދުގެ ހިތަށް ކުރާނެ އަސަރާ މެދު މިއަދު ޝަނާޒް ދެރަވެއެވެ.\nއަސަދުގެ ހިތަށް ތަދުވިއެވެ. ނަމަވެސް ޝަނާޒްގެ އެ ނިންމުމާ ދެކޮޅަށް އެއްޗެއް ބުނާކަށް އަސަދު ބޭނުމެއް ޏޫނެވެ.\nޝަނާޒް ގެނެސް މޭގައި ޖައްސާލަމުން އަސަދު ޝަނާޒްގެ ނިތްކުރީގައި ބޮސްދިނެވެ.\n“ޝަނާ ބޭނުން ނުވަންޏާ އަހަރެން ސުވާލެއް ނުކުރާނަން. ޝަނާ ބޭނުން ނުވާހާ ދުވަހަކު އަހަރެންވެސް ބޭނުމެއް ނޫން” އަސަދު ބުންޏެވެ.\nHi all, here’s part 25. Like vanyaaangaalahchey. Part 26 on Wednesday. 😊😊😊\nmasha allah Vv reethi mi part ves\nThank u Aharen\nR ♥ says:\nWoww, marsha ge stories abadhuves kiyan, varah varah reethi\nThank u so much R❤\nVarah reethi mi part vx..\n……When next…….waiting for next part……\nThank u Yaal, Wednesday ga\nVarah varah reethi ❤❤❤❤❤❤\nmaa sha Allah💞💞💞💞💞💞💞💞\nwaiting waiting waiting💕💕💕💕\nThank u Yanaa 🙌💕\nVarah varah reethi…..masha allah….waiting for the nxt….luv u marsha sis….